ޕްރެޝަރު އޮތީ މާޒިޔާއަށް، ޖެހިޖެހިގެން 2ވަނަ ފަހަރު މާޒިޔާ ބަލިކުރަން ބޭނުން: އާފިޢު ޕްރެޝަރު އޮތީ މާޒިޔާއަށް، ޖެހިޖެހިގެން 2ވަނަ ފަހަރު މާޒިޔާ ބަލިކުރަން ބޭނުން: އާފިޢު\nކުލަބް ވެލެންސިޔާގެ އެސިސްޓަންޓް ކޯޗް މުހައްމަދު އާފިއު / ފޮޓޯ: ޕީއެސްއެމް - ވަހީދު\nޕްރެޒިޑެންޓްސް ކަޕްގެ ފައިނަލް މެޗްގެ ކުރިން މާޒިޔާ ބަލި ކުރެވުމަކީ ޓީމަށް ލިބުނު ވަރަށް ބޮޑު ހިތްވަރެއްކަމަށް ކުލަބް ވެލެންސިޔާގެ އެސިސްޓެންޓް ކޯޗް މުޙައްމަދު އާފިއު ބުނެފިއެވެ. ކުލަބް ވެލެންސިޔާ އާއި މާޒިޔާ ޕްރެޒިޑެންޓްސް ކަޕްގެ ފައިނަލް މެޗަށް ނިކުންނައިރު، މީގެ ކުރިން މިސީޒަންގައި މިދެ ޓީމްވަނީ ދެ ފަހަރު ބައްދަލުކޮށްފައެވެ. ފުޓްބޯޅަ ސީޒަން ހުޅުވުމުގެ ގޮތުން ކުޅުނު ޗެރިޓީ ޝީލްޑް މެޗް މާޒިޔާއިން ކާމިޔާބުކޮށްފައިވަނީ5ލަނޑު0ލަނޑުންނެވެ. ނަމަވެސް ޕްރެޒިޑެންޓްސް ކަޕްގެ ލީގް ބުރުގެ ފަހު މެޗްގައި ވެލެންސިޔާއިންވަނީ 1 ލަނޑު0ލަނޑުން މާޒިޔާ ބަލިކޮށްފައެވެ.\nޕްރެޒިޑެންޓްސް ކަޕްގެ ފައިނަލް މެޗްގެ ކުރިން ވާހަކަދައްކަމުން ކުލަބް ވެލެންސިޔާގެ އެސިސްޓެންޓް ކޯޗް މުޙައްމަދު އާފިއުބުނީ ފައިނަލް މެޗްގެ ކުރިން މާޒިޔާ ބަލިކުރެވުމަކީ ވެލެންސިޔާ ޓީމްގެ ކުޅުންތެރިންނަށް ލިބިގެންދިޔަ ވަރަށް ބޮޑު ހިތްވަރެއްކަމަށެވެ. ލީގް ބުރުގެ ފަހު މެޗަށް ކުލަބް ވެލެންސިޔާ މާޒިޔާއާއި ދޮޅަށް ނިކުތްއިރުވެސް، ވެލެންސިޔާއަށްވަނީ ފައިނަލްގެ ފުރުސަތެއް ޔަގީންވެފައެވެ. ކޯޗް އާފިޢުބުނީ ފަހު މެޗަށް ނިކުތްއިރުވެސް، ފައިނަލްގެ ޖާގައެއް ޔަގީންވެފައި އޮތްނަމަވެސް، ޓީމްގެ ހުރިހާ ކުޅުންތެރިންވެސް ބޭނުންވީ އެއްވެސް މެޗަކުން ބަލިނުވެ، ފައިނަލަށް ދިއުންކަމަށެވެ. އެގޮތުން މާޒިޔާ ބަލިކުރެވުމަކީ ފައިނަލް މެޗަށްދާއިރު، ވެލެންސިޔާއަށްއޮތް ހިތްހަމަ ޖެހުމެއްކަމަށެވެ.\n"ފައިނަލް މެޗަކީ ދެ ޓީމަށްވެސް ވަރަށް ތަފާތު މެޗެއް. ކޮންމެ ޓީމަކަށްވެސް ޕްރެޝަރު އޮންނާނެ. އެއީ ފައިނަލް މެޗަކަށްވީމަ. ކޮންމެ ޓީމެއްވެސް ފައިނަލް މެޗްގައި ބޭނުންވާނީ މޮޅުވާން. އެހެންވީމަ ދެ ޓީމަށްވެސް ކޮންމެވެސް ވަރެއްގެ އުނދަގޫކަމެއް ހުންނާނެ. ނަމަވެސް އެންމެ ބޮޑު ޕްރެޝަރެއް އަންނާނީ މާޒިޔާއަށް. މިވަގުތު މާޒިޔާ އަތުގައި އޮތީ ރާއްޖޭގައި އޮތް އެންމެ ވަރުގަދަ ޓީމް. އެހެންވީމަ އެޓީމާއެކު ފައިނަލް މެޗް ކާމިޔާބުކުރުން އެއީ މާޒިޔާއަށް އޮންނާނެ ޕްރެޝަރެއް. ނަމަވެސް އެފަދަ ޕްރެޝަރެއް ވެލެންސިޔާއަކަށް ނެތް. އެހެންވީމަ ވެލެންސިޔާގެ ސްޓައިލްގައި ވެލެންސިޔާއިން ކުޅޭނީ މޮޅުވާން." ކޯޗް އާފިޢު ބުންޏެވެ.


Dhaulathun guarantee dhin varu 13 billion ah araifi | Mihaaru\n13 ޖޫން 2019 - 11:24 31 comments\nސަރުކާރުން ލޯނު ގެރެންޓީ ދިން އަދަދު 13 ބިލިއަން ރުފިޔާ އަށް އަރައިފ އެވެ.\nފިނޭންސް މިނިސްޓްރީން ދައުލަތުގެ ދަރަންޏާ ގުޅޭ ގޮތުން އާންމުކުރާ ރިޕޯޓުގައިވާ ގޮތުން މިދިޔަ މާޗުގެ ނިޔަލަށް ރާއްޖެއިން ބޭރުން ނަގާފައިވާ ލޯނުތައް 11 ބިލިއަން ރުފިޔާގެ ގެރެންޓީ ދީފައި ވެ އެވެ. އަދި ރާއްޖޭގެ ބޭންކްތަކުން ނަގާފައިވާ ލޯނުތަކަށް ދެ ބިލިއަން ރުފިޔާގެ ގެރެންޓީ ދީފައި ވެ އެވެ.\nމިދިޔަ އަހަރު ނިމުނު އިރު ގެރެންޓީ ދިން ޖުމްލަ ލޯނުގެ އަދަދު 11 ބިލިއަންގައި ހުރި އިރު ބޭރު ގައުމުތަކުން ނަގާފައިވާ ލޯނުތަކުގެ އަދަދު އުޅެނީ 10 ބިލިއަން ރުފިޔާގަ އެވެ. އެހެންކަމުން މި އަހަރުގެ ފުރަތަމަ ތިން މަސް ދުވަހުގެ ތެރޭގައި ވަނީ އިތުރު ދެ ބިލިއަން ރުފިޔާގެ ގެރެންޓީ ދީފަ އެވެ. ދައުލަތުގެ އުފެއްދުންތެރި ކަމުގެ ނިސްބަތަށް ބަލާއިރު ލޯނު ގެރެންޓީއަކީ 14 ޕަސެންޓެވެ.\nމި އަހަރުގެ ފުރަތަމަ ތިން މަހު ރާއްޖޭގެ ދަރަނި 49 ބިލިއަނަށް ވަނީ އަރައިފަ އެވެ. އެހެންކަމުން ލޯނު ގެރެންޓީއާ އެކު ދައުލަތުގެ ދަރަނި 62.7 ބިލިއަން ރުފިޔާ އަށް އަރަ އެވެ. ޖީޑީޕީގެ ނިސްބަތުން ދައުލަތުގެ ދަރަނި ހުރީ 70 ޕަސެންޓްގަ އެވެ.\nދައުލަތުން ލޯނު ގެރެންޓީ އެންމެ ގިނައިން ދެނީ ސަރުކާރު ހިއްސާވާ ކުންފުނިތަކަށެވެ. ވޭތުވެދިޔަ ދެ އަހަރު ސަރުކާރު ހިއްސާވާ ކުންފުނިތަކުން މަޝްރޫއުތައް ހިންގުމަށް ލޯނު ގެރެންޓީ ދިން ވަރު 200 ޕަސެންޓް އިތުރުވެފައިވެ އެވެ.\nދައުލަތުގެ ދަރަނި އިންތިހާ އަށް މައްޗަށް ދާތީ ބައިނަލްއަގްވާމީ މާލީ އިދާރާތައް ކަމަށްވާ އިންޓަނޭޝަނަލް މޮނިޓަރީ ފަންޑް (އައިއެމްއެފް) އާއި ވޯލްޑް ބޭންކުން އަންނަނީ، ދަރަނި މެނޭޖްކުރުމަށް ރަނގަޅު އުސޫލުތަކެއް ސަރުކާރުން ގެންގުޅެން ޖެހޭ ކަން ފާހަގަކުރަމުންނެވެ.\nއިތުރު ލިޔުންތައް ފިނޭންސް މިނިސްޓްރީ އައިއެމްއެފް ވޯލްޑް ބޭންކް ބޭންކް ލޯން


Mihaaru mi oiy haaskamun araigahnaany kihineh? | Mihaaru\nމާކްސް އަޅައިގެން މީހަކު މަގުމަތީގައި: ކޮވިޑާ ގުޅިގެން މީހުންގެ ތެރޭގައި ވަނީ ބިރުވެރިކަން އުފެދިފައި-- ފޮޓޯ: އަހުމަދު އަވްޝަން/މިހާރު\n20 މާޗް 2020 - 11:373comments\nމިހާތަނަށް ރާއްޖެއިން 13 މީހަކު ވަނީ ކޮވިޑް-19 އަށް ޕޮޒިޓިވް ވެފަ އެވެ. އެކަމަކު އޭގެ ތެރޭގައި ދިވެއްސެއް ނުހިމެނެ އެވެ. ރާއްޖޭގައި އެ ވައިރަސް ފެތުރުނަ ނުދިނުމުގެ ފިޔަވަޅެއްގެ ގޮތުން އާންމުން ވީހާވެސް މަދުން ބޭރުގައި އުޅެން ވަނީ އަންގައިފަ އެވެ. ގިނަ ވަގުތު ބޭރުގައި އުޅުނު ބަޔަކު އެއްކޮށް ގޭގައި ތިބެން ޖެހުމަކީ ވެސް ހާސްކަން ބޮޑުވާ ކަމެކެވެ.\nނަފްސާނީ ބަލިތަކަށް ފަރުވާދޭ މަރުކަޒުތަކުން ބުނިގޮތުގައި ކޮވިޑް-19 އާ ގުޅިގެން ހާސްކަން ބޮޑުވެ ފަރުވާ ހޯދަން އަންނަ މީހުން ދަނީ އިތުރުވަމުންނެވެ. ނަފްސާނީ ބައްޔަށް ތެރަޕީ ދޭ ތިބާ ސައިކޮލޮޖީން ބުނީ މިކަމާ ގުޅިގެން ތެރަޕީއަށް މީހުން އައުން ވެސް އިތުރު ކަމަށެވެ. އަދި އެފަދަ ފަރާތްތަކަށް އޮންލައިންކޮށް ތެރަޕީ ދިނުމުގެ މަސައްކަތް ކުރަމުން އަންނަ ކަމަށް ވެސް ބުންޏެވެ.\nމިފަދަ ދަނޑިވަޅެއްގައި ހާސްކަން ކުޑަކުރާނީ ކިހިނެއްތޯ އެވެ؟ ނަފްސާނީ ބަލިތައް ހުންނަ މީހުންނާއި އެފަދަ ބައްޔެއް ނެތަސް މިހާރު އެފަދަ އުނދަގޫތައް ވާ ނަމަ ކަންކުރާނީ ކިހިނެއްތޯ އެވެ؟\nކޮވިޑް-19 އިން ސަލާމަތް ވުމަށް މާސްކް އަޅައިގެން ހުރި މީހަކު ކޮންޕިއުޓަރާ ކުޅެނީ: ބައްޔާ ގުޅިގެން ގިނަ ބައެއްގެ މެދުގައި ވަނީ ބިރުވެރިކަން އުފެދިފައި-- ފޮޓޯ: އަހުމަދު އަވްޝަން/މިހާރު\nތިބާ ސައިކޮލޮޖީގެ ފައުންޑާ އަދި ސައިކޮލިޖިސްޓެއް ކަމަށްވާ ނަދާ ޝަރީފް ވިދާޅުވީ އެންމެ މުހިންމު ކަމަކީ ތިމާގެ ކޮންޓްރޯލް ދަށުގައިވާ ކަންކަމާއި ކޮންޓްރޯލް ނެތް ކަންކަން ދެނެގަތު ކަމަށެވެ. އޭގެ ތެރެއިން އަމިއްލަ ކޮންޓްރޯލްގެ ދަށުގައިވާ ކަންކަމަށް ސަމާލުކަން ދީ އެކަންކަން ރަނގަޅު ކުރަން މަސައްކަތް ކުރުމާ އެކު ކޮންޓްރޯލް ނެތް ކަންކަމާ މާ ބޮޑު ނުވިސްނުން މުހިންމު ކަމަށް އޭނާ ވިދާޅުވި އެވެ.\n"މިފަދަ ހާލަތެއްގައި ހާސްވުމަކީ އެއީ ނޯމަލް ކަމެއް. އެންމެނަށް ވެސް ދިމާވާނެ ކަންކަން. ވިސްނަންވީ އެ ހާސްވުން ކުޑަކުރަން ކުރެވޭނެ ކަންކަމަށް،" ނަދާ ވިދާޅުވި އެވެ.\nސޯޝަލް މީޑިއާ އާއި އެކި ނޫސްތަކުގެ އިތުރުން ޓީވީތަކަށް އަބަދު މީހުން ބަލަބަލާ ތިބެނީ ބައްޔާ ގުޅިގެން ދެން އިއުލާން ކުރާނީ ކޮން ކަމެއްކަން އެނގެން ބޭނުންވާތީ އެވެ. ދެން ޕޮޒިޓިވް ވާނީ ނުވަތަ ދެން ވާނީ ކޮން ކަމެއްކަން ނޭނގޭތީ އެވެ. އެންމެން ވެސް އުޅެނީ އެފަދަ ހާސްކަމެއްގެ ތެރޭގަ އެވެ.\nނަދާ ވިދާޅި ގޮތުގައި ހާސްކަން ކުޑަކުރަން ބަލީގެ މައުލޫމާތު ބަލާ މިންވަރު ލިމިޓް ކުރަން ޖެހެ އެވެ. އަދި ސައްހަ ނޫން މައުލޫމާތު ފަތުރާ އެއްޗެހި ބެލުން ހުއްޓާލަން ޖެހޭ ކަމަށް ވެސް ވިދާޅުވި އެވެ.\nޒަރޫރީ ބޭނުމަކަށް ނޫން ގޮތަކަށް ގެއިން ބޭރަށް ނުކުތުން ރަނގަޅު ނޫން މި ދަނޑިވަޅުގައި އެއީ ވެސް ގިނަ ބައެއްގެ ބިރެކެވެ. ގޭގައި ގިނަ ވަގުތު ތިބެން ޖެހުމުން ގަންނަ ބިރާއި އެކަނިވެރިކަން އިހުސާސް ކުރެވޭލެއް ބޮޑުވާތީ އެވެ. ގޭގައި އެކަނިވާ ނަމަ ނަދާގެ ހައްލަކީ ޓެކްނޮލޮޖީގެ ބޭނުންކޮށްގެން މީހުންނާ ގުޅުން ބަދަހި ކުރުމެވެ.\n"ސެލްފް އައިސޮލޭޝަންގައި އޮންނައިރު ޓެކްނޮލޮޖީ ބޭނުންކޮށްގެން މީހުންނާ ގުޅުން ބޭއްވުން މުހިންމު. އާއިލާ އާއި ރައްޓެހިންނާ ގުޅައި ގުޅުން ބޭއްވުން މުހިންމު،" ނަދާ ކިޔައިދެއްވި އެވެ.\n"ގިނަ ބަޔަކާ އެކު އުޅޭ ނަމަ ގޭތެރޭގައި ކުޅެވޭނެ ކުޅިވަރުތައް. މިސާލަކަށް ކެރަމް ފަދަ ކުޅިވަރުތައް ކުޅެވިދާނެ. އެކަނި އުޅޭ ނަމަ ކުރިން ފާހަގަކުރި ގޮތަށް ޓެކްނޮލޮޖީގެ ބޭނުން ހިފައިގެން މީހުންނާ ގުޅުން ބޭއްވިދާނެ."\nގޭގައި ކުރެވިދާނެ ބައެއް ކަންކަން\n- އަމިއްލަ ބާރު ނެތް ކަންކަމާ މާ ބޮޑަށް ނުވިސްނުން\n- އިތުބާރު ނުހިފޭ މައުލޫމާތުތަކާ ދުރަށް ދިއުން\n- ޤުރުއާން ކިޔަވާއިރު ވެސް ލަސްލަހުން، އަދި މާނައާ އެކު ކުރިއަށް ގެންދިއުން\n- ޓެކްނޮލޮޖީގެ ވަސީލަތްތައް ބޭނުންކޮށް، އެކި މީހުންނާ ގުޅުން ދެމެހެއްޓުން\n- ގޭގައި ތިބެގެން ވެސް ކުދިކުދި ކަސްރަތުތައް ކުރުން\nހާސްކަން ކުޑަކުރަން އާއިލާ އާއި ރައްޓެހިންނާ އޮންނަ ގުޅުން ބަދަހިކުރުމާ އެކު އިތުރު ކަންތައްތަކެއް ކުރުމަށް ވެސް އިރުޝާދު ދެ އެވެ. އެގޮތުން ބްރީތިން އެކްސަސައިޒްތަކާއި ރިލެކްސޭޒޭޝަން އެކްސަސައިޒްތައް ގަވައިދުން ހެދުން މުހިންމެވެ. އެފަދަ އެކްސަސައިޒްތަކަށް ހާއްސަ އެޕްތައް ވަރަށް ގިނައިން ހުރެ އެވެ.\nނަދާ ވިދާޅުވި ގޮތުގައި މި ދަނޑިވަޅު ކުރާ ހުރިހާ ކަމަކަށް ވެސް ވަރަށް ބޮޑަށް ގަޔާވެ، "މައިންޑްފުލް" ވުން މުހިންމެވެ. އޭގެ ސަބަބުން އެހެން ހިޔާލުތަކާ ދުރުވެ ސިކުނޑިއަށް ހަމަޖެހުން ލިބިގެންދާނެތީ އެވެ. އަދި ގޭތެރޭގައި ކުރެވުން ހުރި ކަސްރަތުތައް ވީޑިއޯތައް ބަލައިގެން ނަމަވެސް ކުރުމަކީ ނަފްސާނީ ސިއްހަތައް މުހިންމު ކަމެއް ކަމަށް އޭނާ ވިދާޅުވި އެވެ.\n"ގުރުއާން ކިޔަވާއިރު ވެސް އޭގެ މާނަ އާއި އަކުރުތަކަށް ވަރަށް ވިސްނައިގެން ގަޔާވެ ހުރެ ކިޔުން މުހިންމު. އަވަހަށް އެކަމެއް ނިންމުމުގެ ބަދަލުގައި ގަޔާވެގެން އެކުރާ ކަމެއް ކުރުން މުހިންމީ،" ނަދާ ވިދާޅުވި އެވެ.\nއޭނާ ވިދާޅުވި ގޮތުގައި އެންމެ މުހިންމު ކަމަކީ ކޮންމެ ދުވަހަކު ވެސް ވަކި ރޫޓިންއެއްގެ ތެރޭގައި އުޅުމެވެ. އެއްވެސް ރޫޓިންއެއް ނެތި އެކި ދުވަހު އެކި ވަގުތުތަކުގައި އެކި ކަންކަން ކުރާ ނަމަ ހާސްކަން ބޮޑުވުމުގެ ފުރުސަތު އޮވެ އެވެ.\n"ހެނދުނު ހޭލާ ގޮތަށް ޕިޖާމާގައި ހެނދުނުއްސުރެ ރޭގަނޑު ވަންދެން ހުރުމުން ހާސްކަން ބޮޑުވާނެ،" ނަދާ ވިދާޅުވި އެވެ.\nއޮބްސެސިވް ކޮމްޕަލްސިވް ޑިސްއޯޑާ (އޯސީޑީ) ހުންނަ މީހުންނަށް މި ކަހަލަ ހާލަތްތަކުގައި އިތުރު އުނދަގޫތައް ކުރިމަތިވެ އެވެ. ކިތައްމެ ވަރަކަށް ގަޔާއި ތަންތަން ސާފުކުރިޔަސް އެމީހުންނަށް ހީވާނީ ރަނގަޅަށް ސާފު ނުވެވޭހެންނެވެ. ކިތަންމެ ވަރަކަށް ސާފުކުރިޔަސް ޖަރާސީމް ނުފިލާ ހެންނެވެ.\nއެބަލި ތަހައްމަލް ކުރަމުން ދާ މީހުންނަށް ނަދާގެ އިރުޝާދަކީ އަތް ދޮވުން ފަދަ ކަންކަމުގައި ލިމިޓެއް ގެންގުޅުމެވެ. އަދި މިހާރު މާ ގިނައިން އަތް ދޮވެވޭ ނަމަ މަޑުމަޑުން އެ އަދަދު މަދުކުރަން ވެސް އޭނާ ލަފާ ދެއްވަ އެވެ.\n"ދޮންނަން ޖެހޭ ވަރަށް ވުރެ އިތުރަށް އަތް ދޮންނަން ހިތަށްއަރާ ނަމަ ހަނދާން ކުރަންވީ އެއީ ބަލީގެ ގޮތުން ވާ ކަމެއްކަން. އެކަމަށް އެވެއާވާންވީ،" ނަދާ ވިދާޅުވި އެވެ.\nކޮވިޑް-19 ގެ ސަބަބުން އުފެދިފައިވާ ހާސްކަމުން ދުރުވޭތޯ ކޮންމެ މީހަކު ވެސް މަސައްކަތްކުރަން ޖެހެ އެވެ. ރައްޔިތުން ސަލާމަތްކުރަން އެތައް ބަޔަކު ރެ އާއި ދުވާލު އެބަ އުޅޭކަން ގަބޫލުކޮށް، އަމިއްލަ ނަފުސަށް އިތުބާރު ބޮޑުކޮށްދޭން ވެސް ޖެހެ އެވެ. މިއީ އެންމެން ގުޅިގެން ސަލާމަތްވެވެން އޮތް ހާލަތެކެވެ.\nއިތުރު ލިޔުންތައް ސިއްހަތު މެންޓަލް ހެލްތް\nނަފްސާނީ ބަލީގެ ފަރުވާ އެހެން ހަރުފަތަކަށް!


Terroristun? Hageegathugai ves Terroristun tha? | Mihaaru\nޖުމްހޫރީ މައިދާން ކައިރިން ފުލުހުން މީހަކު ހައްޔަރުކުރަން މަސައްކަތްކުރަނީ. -- ފޮޓޯ: ހުސެން ވަހީދު/މިހާރު\n05 އެޕްރީލް 2018 - 09:39 27 comments\nސަރުކާރުން ބުނަނީ އެއީ މަދު އަދަދެއް ކަމަށެވެ. އަދި ރާއްޖޭގައި ޓެރަރިޒަމްގެ އަމަލުތަކަށް ހޭދަކުރާ ބަޔަކު ވެސް ނެތް ކަމަށް ސަރުކާރުން ބުނެ އެވެ.\nއެކަމަކު ކަން ހިނގަމުންދާ ގޮތަށް ބަލާއިރު، އެންމެ ދަރަޖަ މަތީ ޓެރަރިސްޓުންގެ އަދަދު އެންމެ ގިނަ ގައުމަކަށް ހަމަ ގައިމު ވެސް ދިވެހިރާއްޖެ ވާނެ އެވެ. އޭގެ ތެރެއިން ޓެރަރިޒަމްގެ ކުށް ސާބިތުވެފައިވާ ބައެއް ބޭފުޅުން ތިއްބެވީ ޓެރަރިޒަމްގެ ކުށުގައި ޖަލުގަ އެވެ. ބައެއް ބޭފުޅުން ތިއްބެވީ ރާއްޖޭން ބޭރުގަ އެވެ.\nއަދި ޓެރަރިސްޓުންގެ ދާއިމީ ލިސްޓަށް ނާރައި ހަމައެކަނި ދަފްތަރުގައި ނޯޓް ކޮށްލާފައި ތިބި ޓެރަރިސްޓުންތަކެއް ވެސް އެބަ އުޅެ އެވެ.\nޝަރުއީ ހުކުމާ ގުޅިގެން ޓެރަރިޒަމްގެ ދަލުގައި ޖެހިފައިވާ ބޭފުޅުންގެ ތެރޭގައި ކުރީގެ ރައީސް މުހައްމަދު ނަޝީދާއި ކުރީގެ ނައިބު ރައީސް އަހްމަދު އަދީބާއި ކުރީގެ ޑިފެންސް މިނިސްޓަރުން ކަމަށްވާ ތަލްހަތު އިބްރާހީމް ކަލޭފާނާއި މުހައްމަދު ނާޒިމާއި އަދާލަތު ޕާޓީގެ ރައީސް ޝައިޚް އިމްރާން އަބްދުﷲ ހިމެނެ އެވެ. އަދި ކުރީގެ ޕްރޮސެކިއުޓާ ޖެނެރަލް މުހުތާޒް މުހުސިނާއި އދ. މާމިގިލީ ކޯޓުގެ ކުރީގެ އިސް މެޖިސްޓްރޭޓް އަހްމަދު ނިހާނެވެ.\nރައީސް ޔާމީންގެ ވެރިކަމުގައި ޓެރަރިޒަމްގެ ތުހުމަތުގައި އެންމެ ފުރަތަމަ ހައްޔަރުކޮށް ހުކުމް އިއްވި ބޭފުޅުން ކަމުގައިވާ (ކ-ވ) ޝައިޚް އިމްރާނާއި ރައީސް ނަޝީދު އަދި ކާނަލް ނާޒިމް.\nއަދި ރިއާސީ ލޯންޗުކޮޅު "ފިނިފެންމާ" ގޮއްވައިލި މައްސަލައިގައި ކުރީގެ ނައިބު ރައީސް އަހްމަދު އަދީބުގެ ކުރީގެ ދެ ބޮޑީ ގާޑަކު ވެސް ވަނީ ޓެރަރިޒަމްގެ ކުށް ސާބިތުވެ ޖަލަށް ލައިފަ އެވެ. ނޮވެމްބަރު 2015 ގައި މުލިއާގޭ ކައިރީގައި ބޮމެއް ބޭއްވި މައްސަލައިގައި ވެސް ހަތަރު މީހަކު ވަނީ ޓެރަރިޒަމްގެ ކުށުގައި ޖަލަށް ލައިފަ އެވެ.\nމީގެ އިތުރުން، ޓެރަރިޒަމްގެ ދަލުގައި ރަނގަޅަށް ޖެއްސުމަށްޓަކައި ލަވަމުންދާ އިތުރު 14 ބޭފުޅަކު ވަކި ގޮތެއް ނުނިމި އެބަ ތިއްބެވި އެވެ. އޭގެ ތެރޭގައި ކުރީގެ ރައީސް މައުމޫން އަބްދުލް ގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދާއި ކުރީގެ ޕޮލިސް ކޮމިޝަނަރު އަހްމަދު އަރީފާއި ކުރީގެ ޑިފެންސް މިނިސްޓަރު އަމީން ފައިސަލް އާއި އެމްޑީޕީގެ ކުރީގެ ޗެއާޕާސަން އަލީ ވަހީދާއި ކުރީގެ ޓްރާންސްޕޯޓް މިނިސްޓަރު އަދި ޖުމްހޫރީ ޕާޓީގެ ނައިބު ލީޑަރު އަމީން އިބްރާހީމާއި ޖުމްހޫރީ ޕާޓީގެ އޭރުގެ ފޮރިން ރިލޭޝަންސް އެގްޒެކްޓިވް ސޮބާހް ރަޝީދު ހިމެނެ އެވެ.\nމި 14 ބޭފުޅުންގެ ލިސްޓުގައި ހިމެނޭ މަޖިލީހުގެ މެމްބަރުންނަކީ؛ ގަލޮޅު ދެކުނު ދާއިރާގެ އަހްމަދު މަހްލޫފާއި ދިއްގަރު ދާއިރާގެ ފާރިސް މައުމޫނާއި ހިތަދޫ މެދު ދާއިރާގެ، ސިފައިންގެ ކުރީގެ ޖެނެރަލް އިބްރާހީމް ދީދީ އާއި ދަނގެތީ ދާއިރާގެ އިލްހާމް އަހްމަދާއި މައްޗަންގޮޅީ ދެކުނު ދާއިރާގެ އަބްދުﷲ ސިނާނާއި ކިނބިދޫ ދާއިރާގެ މެމްބަރު، ކުރީގެ ޕޮލިސް ކޮމިޝަނަރު އަބްދުﷲ ރިޔާޒް އެވެ.\nމި 14 ބޭފުޅުންނަކީ ވެސް، ޓެރަރިޒަމްގެ ދައުވާ ކޮށްފައިވާ ސިޔާސީ ބޭފުޅުންނެވެ. މީގެ ތެރެއިން މަދު ބޭފުޅަކު ފިޔަވައި ހުރިހާ ބޭފުޅުން ވެސް ތިއްބެވީ ޝަރީއަތް ނިމެންދެން ހައްޔަރުކޮށްފައި ބައިތިއްބަން ކޯޓުން ހުއްދަ ދީފަ އެވެ.\nސުޕްރީމް ކޯޓުގެ އަމުރު ތަންފީޒު ކުރުމަށް ގޮވާލައި ފެބްރުއަރީ 21 ވަނަ ދުވަހުގެ ރޭ އިދިކޮޅު ހަރަކާތުން ބޭއްވި އެއްވުމުގައި މަހްލޫފާއި އެހެން ބައެއް މީހުން ރައީސް ޔާމީނާ ދެކޮޅަށް އަޑުއުފުލަމުން މަގުތަކުގައި ހިނގަނީ. --ފޮޓޯ: ނިޝާން އަލީ/މިހާރު\nޓެރެރިޒަމްގެ ކުށް، ސިޔާސީ ހުރިހާ ބޭފުޅުންނަށް ފަސޭހައިން ހެޔޮވަރު ކޮށްލެވޭ ލިބާހަކަށްވީ، މޭޑޭގެ މުޒާހަރާ އިން، ޝައިޚް އިމްރާން ހައްޔަރުކޮށް އޭނާގެ މައްޗަށް ޓެރަރިޒަމްގެ ދައުވާ ކުރި ފަހުންނެވެ. އޭރު، ކުރީގެ ރައީސް މުހައްމަދު ނަޝީދުގެ މައްޗަށް އޮތީ، ކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު ހައްޔަރު ކުރި މައްސަލައިގައި މާ ލުއި އަދަބެއް ލިބޭ ދައުވާއެއް ކޮށްފަ އެވެ. އެހެންކަމުން އެ ދައުވާ އަނބުރާ ގެނެސް ޓެރަރިޒަމްގެ ގާނޫނުގެ ދަށުން އެމަނިކުފާނުގެ މައްޗަށް ވެސް ޓެރަރިޒަމްގެ ދައުވާކުރި އެވެ.\nއެ ހިސާބުން ޓެރަރިޒަމްގެ ކުށަކީ ސިޔާސީ ޚަންޖަރަކަށް ވި އެވެ. ސަރުކާރަށް ތުރާލަކަށްވާ ސިޔާސީ ކޮންމެ ބޭފުޅަކު ޓެރަރިޒަމްގެ ޚަންޖަރުން ކަތިލަމުން ދަނީ އަޖާއިބު ކުރަނިވި ގޮތްގޮތަށެވެ. އެ ހަމަލާތައް އެންމެ ފަހުން އަމާޒުވި ބޭފުޅުންގެ ތެރޭގައި ކުރީގެ ރައީސް މައުމޫން އަބްދުލްގައްޔޫމާއި ފާރިސް މައުމޫނާއި މަހްލޫފް ފަދަ ބޭފުޅުން ފާހަގަކޮށްލެވެ އެވެ.\nޓެރަރިޒަމްގެ ކުށް ސާބިތުވެ ޖަލަށް ލާފައި ތިބި ސިޔާސީ ބޭފުޅުންގެ މައްޗަށް ޝަރީއަތް ހިންގި ގޮތާ މެދު ގިނަ ބައެއްގެ މެދުގައި އޭރު ވެސް ބަހުސް ކުރެވުނެވެ. އެ ޝަރީއަތްތައް ހިނގައިދިޔައީ ޝަރުއީ އަދި ގާނޫނީ އިޖުރާއާތުގެ ތެރެއިން ނޫން ކަމަށާއި އެއީ ސިޔާސީ ޝަރީއަތްތަކެއް ކަމަށް، އެ ބޭފުޅުންގެ ވަކީލުންނާއި އާންމުންގެ ގިނަ ބަޔަކު އޭރު ވެސް ބުނަމުން ދިޔަ އެވެ. ކޯޓުގައި ވެސް އެކަން ފާހަގަކުރި އެވެ.\nމިދިޔަ ފެބްރުއަރީ މަހުގެ ފުރަތަމަ ދުވަހު ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ދައުލަތުގެ މައްޗަށް ނެރުނު އަމުރުގައި، އެ ކޯޓުގެ ހުރިހާ ފަނޑިޔާރުން ވެސް އޮތީ، އެ ޝަރީއަތްތަކާ މެދު ކުރެވުނު ތުހުމަތުތަކަށް އިއުތިރާފްވެވަޑައިގެންފަ އެވެ.\nއެ އަމުރުގެ ފަސް ވަނަ ނަންބަރުގައި މައިގަނޑު ފަސް ކަމަކަށް ސުޕްރީމް ކޯޓުގެ ފަސް ފަނޑިޔާރުން އިއްތިފާގުވެ ވަޑައިގެންފައިވެ އެވެ. އެއީ؛ (1) އެ އަމުރުގައި ހިމަނާފައިވާ ނުވަ ބޭފުޅުންގެ މައްޗަށް ދައުވާކޮށް ޝަރީއަތް ހިންގާފައިވަނީ ސިޔާސީ ސަބަބުތަކަށްޓަކަ އެވެ. (2) އެ ބޭފުޅުންގެ މައްޗަށް ތަހުގީގު ހިންގީ ގާނޫނުއަސާސީ އާއި ރާއްޖެ ބައިވެރިވެފައިވާ އިންސާނީ ހައްގުތަކާ ބެހޭ ބައިނަލްއަގުވާމީ މުއާހަދާތަކާ ޚިލާފަށެވެ. (3) އެ ބޭފުޅުންގެ މައްޗަށް ދައުވާކުރީ ގާނޫނާ ޚިލާފަށް ހިންގި ތަހުގީގުތަކެއްގެ މައްޗަށް ބިނާކޮށެވެ. (4) އެ ބޭފުޅުންގެ މައްޗަށް ހުކުމްކޮށްފައިވަނީ، ދައުވާ އުފުލާ ފަރާތަށާއި ފަނޑިޔާރުގެ އަށް ނުފޫޒު ފޯރުވައިގެން ގާނޫނީ އިޖުރާއާތުތަކާ ޚިލާފަށެވެ.\nސުޕްރީމް ކޯޓުން މިހާ ސާފުކޮށް ބަޔާންކޮށްފައިވާ އަމުރެއް ނެރުމުން، ފެބްރުއަރީ ފަސް ވަނަ ދުވަހު ކުއްލި ނުރައްކަލުގެ ހާލަތު އިއުލާން ކޮށް، އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދު ހައްޔަރު ކުރި އެވެ. އަދި ޖެހިގެން އައި ދުވަހު އެ ކޯޓުގެ އަނެއް ތިން ފަނޑިޔާރުންގެ އިއްތިފާގުން، ފަސް ފަނޑިޔާރުންގެ އަމުރު ބާތިލުކުރި އެވެ.\nކުއްލި ނުރައްކަލުގެ ހާލަތު އިއުލާން ކުރުމަށް ފަހު ހައްޔަރު ކޮށްފައިވާ އުއްތަމަ ފަނޑިޔާރު އަބްދުﷲ ސައީދު (ކ) އަދި ސުޕްރީމް ކޯޓުގެ ފަނޑިޔާރު އަލީ ހަމީދު. - ފޮޓޯ: މިހާރު\nސުވާލަކީ، މިހާރު ޓެރަރިޒަމްގެ ތުހުމަތުގައި ހައްޔަރުކޮށްފައި ތިބި ސިޔާސީ ބޭފުޅުން ކުރެއްވި ނަމަ ކުރެއްވި އަމަލަކީ ހަމަ ޓެރަރިޒަމްގެ އަމަލުތަކެއް ހެއްޔެވެ؟ ނުވަތަ އެ ބޭފުޅުންނަކީ ހަމަ ހަގީގަތުގައި ވެސް ޓެރަރިސްޓުން ހެއްޔެވެ؟\n"ނޫން އެއީކީ ޓެރަރިސްޓުންނަށް ވެގެން ކުރާ ދައުވާތަކެއް ނޫން. ކާކުތޯ އެކަން ގަބޫލުކުރާނީ. ރައްޔިތުން ނުކުރާނެ ގަބޫލެއް. ނުކުރާތީ ނޫންތޯ އެ ބުނާ ޓެރަރިސްޓުންގެ ފޮޓޯ ހިފައިގެން ރައްޔިތުން ނުކުމެ އެމީހުން މިނިވަންކޮށްދޭށޭ ކިޔައިގެން އެ ގޮވަނީ. ކޮން ގައުމެއްގައިތޯ ޓެރަރިސްޓުން މިނިވަންކޮށްދޭން ގޮވައި މުޒާހަރާ ކުރަނީ. އެއީކީ ޓެރަރިސްޓުންނެއް ނޫން،" މި ސަރުކާރުގެ ޓްރާންސްޕޯޓް މިނިސްޓަރުކަން ކުރެއްވި އަމީން އިބްރާހީމް ވިދާޅުވި އެވެ.\nއޭނާ ވިދާޅުވި ގޮތުގައި ސަރުކާރުން ޓެރަރިސްޓުން ކަމަށް ބުނާ ބޭފުޅުންނަކީ، ޓެރަރިސްޓުން ކަމަށް ގަބޫލު ކުރާ ނަމަ، ފުލުހުންގެ މުގުރުތަކުގެ ހަމަލާތަކާއި ޕެޕާ ސްޕްރޭއާ ކަރުނަ ގޭސްތަކުގެ ކުރިމައްޗަށް ރައްޔިތުން ނުކުމެ އެ ބޭފުޅުން މިނިވަންކޮށްދޭކަށް ނުގޮވާނެ އެވެ.\n"ސަރުކާރުން ޓެރަރިސްޓެކޭ ބުނާ ކޮންމެ މީހަކު މި ފެންނަނީ ރައްޔިތުންގެ ލޯބި މިލްކުވެގެންދާ ބައެއްގެ ގޮތުގައި. ގާނޫނުގައި ޓެރަރިޒަމް މާނަކޮށްފައި އޮތް ގޮތަކަށް ނޫން ސަރުކާރުން ޓެރަރިޒަމޭ ކިޔައިގެން ރައްޔިތުންނަށް މި ދައްކައިދެނީކީ،" އަމީން ވިދާޅުވި އެވެ.\nއޭނާ ވިދާޅުވި ގޮތުގައި ރައީސް ޔާމީނާ ދެކޮޅަށް ތެދުވާ ކޮންމެ މީހަކީ ޓެރަރިސްޓެކެވެ. ރައީސް ޔާމީންގެ ވެރިކަން ބަދަލުކުރަން ވެއްޖެޔޭ ބުނާ ކޮންމެ މީހަކީ ވެސް ޓެރަރިސްޓެކެވެ. މިހާރު ޓެރަރިޒަމްގެ ދައުވާކޮށްފައިވާ ސިޔާސީ ހުރިހާ މީހުންނަކީ ވެސް، ޓެރަރިޒަމްގެ އަމަލެއް ކުރުމެއް ނެތި ރައީސް ޔާމީނާ ދެކޮޅަށް ތެދުވި މީހުން ކަން އޭނާ ފާހަގަ ކުރެއްވި އެވެ.\nސުޕްރީމް ކޯޓުގެ އަމުރު ތަންފީޒު ކުރުމަށް ގޮވާލައި މާލޭ ޖަލުގެ ކުރިމަތީގައި އިށީނދެ ތިބި އިދިކޮޅު ފަރާތްތަކުން އަޑު އުފުލަނީ.---ފޮޓޯ: މިހާރު\n"އަޅުގަނޑަށް ޓެރަރިޒަމްގެ ތުހުމަތު ކޮށްފަ ދައުވާ ކުރަން ފޮނުވީ މޭ ޑޭގެ މުޒާހަރާގައި ވާހަކަ ދައްކައިގެން. އަޅުގަނޑުގެ ވާހަކައިގައި ބުނިހާ ވެސް އެއްޗަކީ، އަޅުގަނޑުމެން ކޮންމެ މީހަކީ ވެސް ދިވެހި ކާބަފައިން ފަދައިން ގައުމަށްޓަކައި ގުރުބާންވާ ބަޔަކަށް ވާންޖެހޭނެޔޭ، އެހެން ބުނީމާ ރައީސް އޭގެ މާނަ ނެންގެވީ ޓެރަރިޒަމް ކަމަށް،" އަމިއްލަ އަށް އިނގިރޭސި ވިލާތަށް އަރުވާލެއްވިގެން ހުންނެވި އަމީން ވިދާޅުވި އެވެ.\nއެންމެ ފަހުން ޓެރަރިޒަމްގެ ދައުވާ އުފުލުނު ބޭފުޅަކީ، މި ސަރުކާރަށް އެންމެ ބޮޑު ތުރާލަކަށް ވެފައިވާ، ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފެވެ. އޭނާގެ މައްޗަށް ޓެރަރިޒަމްގެ ދައުވާ ކުރަނީ، މިދިޔަ ފެބްރުއަރީ މަހުގެ3ވަނަ ދުވަހު މާފުއްޓަށް ވަޑައިގެން، ފެބްރުއަރީ 1 ވަނަ ދުވަހު ސުޕްރީމް ކޯޓުން ކުރި އަމުރުގައި ބުނެފައިވާ ބޭފުޅުންތައް މިނިވަން ކުރުމަށް ގޮވާލައި މާފުށީ ޖަލު ކައިރީގައި މުޒާހަރާ ކުރެއްވި މައްސަލައިގަ އެވެ.\nފެބްރުއަރީ މަހުގެ3ވަނަ ދުވަހު، "އެވަރުގެ ބޮޑު ޓެރަރިޒަމްގެ އަމަލެއް" ކުރުމުން ވެސް، ގާނޫނު ތަންފީޒު ކުރާ އިދާރާތަކުން ވެސް މަހްލޫފް ހައްޔަރު ކުރާކަށް ނޫޅެ އެވެ. އޭނާ ހުންނެވީ ފުރިހަމަ މިނިވަންކަމާ އެކު މުޖްތަމައަށް ދޫކޮށްލައިފަ އެވެ. ފުލުހުން އޭނާ ހައްޔަރު ކުރީ ފެބްރުއަރީ 22 ވަނަ ދުވަހު މާލޭގައި ކުރި މުޒާހަރާގެ ތެރެއިންނެވެ.\n"ރާއްޖޭގައި ކޮން ގަވާއިދެއްގައިތޯ އޮތީ މާފުށްޓަށް ގޮސް މުޒާހަރާ ކުރުމަކީ މަނާކަމެކޭ. ކޮން ގާނޫނެއްގައި ކޮން ގަވާއިދެއްގައިތޯ އޮތީ މިވެނި ރަށެއްގައި މުޒާހަރާ ކުރުމަކީ މަނާ ކަމެކޭ. ގަވާއިދުގައި ވެސް ކަނޑައަޅާފައި އޮތީ މާލޭގައި މުޒާހަރާ ކުރުން މަނާ ތަންތަން. ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ކުރި އަމުރެއް، އެ އަމުރު ސައްހަ ގޮތުގައި އޮއްވައި ތަންފީޒު ކުރާށޭ ގޮވުމަކީ ޓެރަރިޒަމަށް ވަނީ ކޮން ގޮތަކުންތޯ؟" އަމީން ސުވާލު ކުރެއްވި އެވެ.\nސަރުކާރަށް މުހިންމީ ގާނޫނުގައި ޓެރަރިޒަމް މާނަކޮށްދީފައި އޮންނަ ގޮތެއް ނޫނެވެ. އަދި ރައްޔިތުން އެކަމާ މެދު ދެކޭ ގޮތެއް ވެސް ނޫނެވެ. ކޮންމެ ތުހުމަތެއް ކުރިޔަސް އެއީ ރައްޔިތުން ބަލައިގަންނަ ކަމެއްތޯ ނޫންތޯ ބެލުން ސަރުކާރަށް މުހިންމެއް ނޫނެވެ.\nސަރުކާރަށް މުހިންމީ ސަރުކާރަށް ކުރިމަތިވާ ހުރަސްތައް ނައްތައިލުމެވެ. ސަރުކާރުގެ ވެރިން ވިދާޅުވާ ގޮތުން ނަމަ، ތަރައްގީ އަށް ހުރަސްއަޅާ މީހުން އެއްފަރާތް ކޮށްފައި ވިޔަސް، ސަރުކާރު ދާނީ ކުރިއަށެވެ. އެންމެ ކުޑަމިނުން އަންނަ ރިއާސީ އިންތިޚާބުގައި ރައީސް ޔާމީނަށް ގޮންޖެހުމަކަށް ވެދާނެ ހެން ހީވާ ކޮންމެ މީހަކު އެއްފަރާތް ކުރުމަކީ ސަރުކާރުން މިވަގުތު އެންމެ ބޮޑު އިސްކަމެއް ދޭނެ ކަންތަކެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ރައީސް މުހައްމަދު ނަޝީދު އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ފާރިސް މައުމޫން ކާނަލް ނާޒިމް އިމްރާން އަބްދުﷲ، ހޯމް މިނިސްޓަރު ކުރީގެ ފަނޑިޔާރު އަލީ ހަމީދު ރައީސް އަބްދުﷲ ޔާމީން ކުރީގެ އުއްތަމަ ފަނޑިޔާރު އަބްދުﷲ ސައީދު


Jorginho hoadhumah Premier League ge fas team akun masakkaiyy kuranee\nކުޅިވަރު - ޖޯޖީނިއޯ\nޖޯޖީނިއޯ ހޯދުމަށް ޕްރިމިއާ ލީގުގެ ފަސް ޓީމަކުން މަސައްކަތްކުރަނީ\nމެންޗެސްޓާ ސިޓީއިން އޭނާ ހޯދުމަށް މަސައްކަތްކުރާކަން ޔަގީން ކޮށްދެވެން ނެތް\nއޭނާ ބުނީ ނަޕޯލީއިން އަދި އެއްވެސް މަޝްވަރާއެއް ކޮށްފައެއް ނުވޭ\nކ. މާލެ 8 މެއި 2018 | އަންގާރަ 22:53 2,060\nއިޓަލީގެ މިޑްފީލްޑަރު ޖޯޖީނިއޯ - ގެޓީ އިމޭޖާސް\nނަޕޯލީއަށް ކުޅެމުން އަންނަ އިޓަލީގެ މިޑްފީލްޑަރު ޖޯޖީނިއޯ ހޯދުމަށް އިނގިރޭސި ޕްރިމިއާ ލީގުގެ ފަސް ޓީމަކުން މަސައްކަތް ކުރަމުންދާ ކަމަށް އޭނާގެ އޭޖެންޓް ބުނެފިއެވެ.\nއޭނާގެ އޭޖެންޓް ނޫސްވެރިންނާއި ވާހަކަ ދައްކަމުން ބުނީ މެންޗެސްޓާ ސިޓީއިން އޭނާ ހޯދުމަށް މަސައްކަތްކުރާކަން ޔަގީން ކޮށްދެވެން ނެތް ކަމަށާއި އެހެން ނަމަވެސް އޭނާ ހޯދުމަށް ހަތަރު ފަސް ޕްރިމިއާ ލީގުގެ ޓީމުތަކަކުން މަސައްކަތްކުރަމުންދާ ކަމަށެވެ. އޭނާ ބުނީ ނަޕޯލީއިން އަދި އެއްވެސް މަޝްވަރާއެއް ކޮށްފައިނުވާ ކަމަށާއި އެހެން ޓީމުތަކާއި ރަސްމީކޮށް ވާހަކަ ދައްކާނީ ނަޕޯލީއިން ގޮތެއް ނިންމުމުން ކަމަށެވެ.\nޖޯ ސަންޓޯސް ނޫސްވެރިންނާއި ވާހަކަ ދައްކަމުން ބުނެފައިވަނީ ނަޕޯލިއާއެކު އޭނާ ހަދާފައިވާ ކޮންޓްރެކްޓްގައި ބާކީ ދެ އަހަރު އެބައޮތް ކަމަށާއި އެހެން ނަމަވެސް ކްލަބާއެކު ވަރަށް އަވަހަށް މަޝްވަރާތައް ފަށާނެ ކަމަށެވެ. އޭނާ ބުނީ މަޝްވަރާތައް އަވަސް ކުރަން ނިންމީ ގިނަ ކްލަބްތަކުން އޭނާ ހޯދުމަށް މަސައްކަތްކުރަމުންދާތީ ކަމަށާއި އެހެންކަމުން އެ ހުށަހެޅުންތަކުގެ މައުލޫމާތު ނަޕޯލީއާ ހިއްސާކުރަން ޖެހޭ ކަމަށެވެ. އޭނާ ބުނީ ނަޕޯލީގެ ފުރަތަމަ އެގާރަ އަންނަ ސީޒަނުގައި ބަދަލުވުމަކީ އެކަށީގެންވާ ކަމެއް ކަމަށާއި އެގޮތުން އެ ޓީމުގެ ކީޕަރު ޕެޕޭ ރެއިނާ އަންނަ ސީޒަނުގައި ޔަގީނުން ވެސް ފެންނާނީ އެހެން ކްލަބަކުން ކަމަށެވެ.\nޖޯޖީނިއޯ ހޯދުމުގެ ރޭހުގެ އެންމެ ކުރީގައި އުޅެނީ މެންޗެސްޓާއަށް ނިސްބަތްވާ ދެ ޓީމު ކަމަށްވާ މެންޗެސްޓާ ޔުނައިޓެޑާއި މެންޗެސްޓާ ސިޓީއެވެ. އެގޮތުން އުމުރުން 26 އަހަރުގެ މިޑްފީލްޑަރު ހޯދުމަށް ސިޓީއިން މި ހުޅުވޭ ހޫނު މޫސުމުގެ ޓްރާންސްފާ މާކެޓުގައި 50 މިލިއަން ޕައުންޑް ހުށަހަޅާނެ ކަމަށް ބެލެވެއެވެ.\nޔުނައިޓެޑްގެ މިޑްފީލްޑަށް ދިމާވެފައިވާ މައްސަލަތަކުގެ ހައްލަކީ ޖޯޖީނިއޯ ކަމަށް ޔުނައިޓެޑްގެ ކޯޗު ހޯސޭ މޮރީނިއޯ ދެކޭ ކަމަށް މީޑިއާތަކުން ބުނެއެވެ. ހަމައެހެންމެ މައިކަލް ކެރިކް މި ސީޒަން ނިންމާލުމަށްފަހު ރިޓަޔާކުރަން ހަމަޖެހިފައިވުމާއެކު އޭނާގެ ބަދަލުގައި ޖޯޖީނިއޯ އެ ޓީމަށް ގެނައުމަށް މަސައްކަތްކުރަމުންދާ ކަމަށް ވެސް ރިޕޯޓުތައް ބުނެއެވެ.\nޖޯ ސަންޓޯސް ބުނެފައިވަނީ ޖޯޖީނިއޯއަކީ ދުނިޔޭގެ އެންމެ ވަރުގަދަ ގައުމީ ޓީމުތަކުގެ ތެރޭގައި ގުނާލެވޭ އިޓަލީ އަދި އިޓަލީގެ ލީގަށް ވާދަކުރަމުން އަންނަ ނަޕޯލީގެ ކުޅުންތެރިޔަކަށްވުމާއެކު އޭނާ ހޯދުމަށް ގިނަ ކްލަބްތަކަކުން މަސައްކަތްކުރާނެ ކަމަށް އެނގޭ ކަމަށެވެ. އޭނާ ބުނީ ނަޕޯލީގެ ސްޕޯޓިން ޑައިރެކްޓަރ ގެ މަގާމުގައި ހުރި ކްރިސްޓިއާނޯ ގަންޓޫލީއާ ތިން ފަހަރެއްގެ މަތިން މަޝްވާރަކޮށްފައިވާ ކަމަށާއި ޔުނައިޓެޑާއެކު އެއްވެސް މަޝްވަރާތަކެއް މިހާތަނަށް ކުރިޔަށް ގެންގޮސްފައިނުވާ ކަމަށް އޭނާ ބުނެފައިވާ ކަމަށެވެ.\nބްރެޒިލްއަށް އުފަން ޖޯޖިނިއޯ ގައުމީ ފެންވަރުގައި ކުޅެމުން އަންނަނީ އިޓަލީއަށެވެ. ނަޕޯލީގައި ދެއްކި މޮޅު ކުޅުމާއެކު ޖޯޖީނިއޯއަށް ވަނީ އިޓަލީގެ ގައުމީ ޓީމުން ވެސް ފުރުސަތުދީފައެވެ. މިދިޔަ އަހަރުގެ ތެރޭގައި އޭނާ އިޓަލީގެ ގައުމީ ޓީމަށް ކުޅެން ފެށިއިރު މިހާތަނަށް އޭނާ އިޓަލީގެ ގައުމީ ޓީމަށް ކުޅެފައިވަނީ އެންމެ ތިން މެޗެވެ. ނަޕޯލީއާއެކު އޭނާ މިހާރު ހަދާފައިވާ ކޮންޓްރެކްޓް 2020 ވަނަ އަހަރުގެ ނިޔަލަށް ހަމަވާނެއެވެ. އޭނާ ވަނީ 2014 ވަނަ އަހަރުން ފެށިގެން އެ ޓީމަށް 153 މެޗު ކުޅެދީފައެވެ.


Adhurey Ge Thuhumatheh: Sarukaarun Nasheed Kuhverikoh Habaru Gennan Media Thakah Fund Kurey - Vaguthu\nއަދުރޭގެ ތުހުމަތެއް: ނަޝީދު ކުށްވެރިކޮށް ޚަބަރު ގެންނަން ސަރުކާރުން މީޑިއާތަކަށް ފަންޑުކުރޭ\nއަބްދުއްރަހީމް ނޫސްވެރިންނާ ވާހަކަ ދައްކަވަނީ. --- ވަގުތު އިމޭޖަސް\nމިސަރުކާރުން ކުރީގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ކުށްވެރިކޮށް ޚަބަރު ގެނެސްދިނުމަށް ބައެއް މީޑިއާތަކަށް ޚަރަދުކުރާ ކަމަށް ޕީއެންސީގެ ރައީސް އަބްދުއްރަޙީމް އަބްދުﷲ (އަދުރޭ) ތުހުމަތުކުރައްވައިފިއެވެ.\nއަދުރޭ މިގޮތަށް ވިދާޅުވީ ޕީޕީއެމް-ޕީއެންސީ ކޯލިޝަންގެ ފަރާތުން އިއްޔެ ޕީޕީއެމްގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުންނެވެ.\nމި ސަރުކާރުން ވެރިކަމަށް އަންނަން ވެގެން އެންމެ ބާރަށް ދެއްކި ވާހަކައަކީ މީޑިއާތަކަށް އިންތިހާ އަށް މިނިވަންކަން އޮންނާނެ ކަމުގެ ވާހަކަ ކަމަށާއި، ނަމަވެސް ފެންނަމުން ދަނީ ބައެއް މީޑިއާތަކަށް، ބައެއް ކަހަލަ ނުފޫޒުތައް ފޯރުވައިގެން ސަރުކާރުން ބޭނުންވާ ގޮތަކަށް ނޫނީ އެ މީޑިއާތަކުން ވާހަކަނުދެއްކޭ ގޮތަށް ޢަމަލުކުރައްވަމުން ގެންދަވާތަން ކަމަށް އަދުރޭ ވިދާޅުވިއެވެ.\n"އަޅުގަނޑުމެންނަށް މަޢުލޫމާތު ލިބެނީ ބައެއް ނޫސްތަކަށްވެސް ޚަރަދުކުރައްވައިގެން، ސަރުކާރުން ބޭނުންވާ ގޮތް ނޫން ގޮތަކަށް ވާހަކަތައް ނުލިޔުއްވަން އަންގަމުން ގެންދާތަން. ޚާއްސަގޮތެއްގައި އަޅުގަނޑުމެން އިދިކޮޅުން ކުރާ ކަންތައްތައް ވީހާވެސް ފަނޑުގޮތެއްގައި ގެންނަން. ނޫނީ ނުގެންނަން. ރައީސް ޞާލިޙުގެ ވާހަކަ ނުދައްކަން. އަންނިގެ ވާހަކަ ގިނަގިނައިން އަންނި ކުށްވެރިކޮށްފައި ދައްކަން. މިއީ މީޑިއާގެ މިނިވަންކަމަށް އަރައިގަންނަނީ. އެކަން ނުކުރުމަށް އަޅުގަނޑުމެން މިއަދުގެ ސަރުކާރަށް ގޮވާލަން." އަދުރޭ ވިދާޅުވިއެވެ.\nސަރުކާރުން ފަންޑު ކުރަނީ ކޮން މީޑިއާތަކަކަށްތޯ ނޫސްވެރިޔަކު ސުވާލުކުރެއްވުމުން އަދުރޭ ވިދާޅުވީ އެކަމުގެ ޝާމިލްވާ މީޑިއާތަކަށާއި، ސަރުކާރަށް އޭނާ ދެއްކެވި ވާހަކަފުޅުތައް އެނގިލައްވާނެ ކަމަށެވެ.\nރައީސް ޞާލިހާއި ނަޝީދާއި ދެމެދު ޚިޔާލުތަފާތުވުންތައް އުފެދިފައިވާކަން ބައެއް ފަރާތްތަކުން ތުހުމަތު ކުރެއެވެ. ނަމަވެސް ރައީސް ޞާލިހް ވެސް އަދި ނަޝީދު ވެސް ވިދާޅުވެފައި ވަނީ އެދެބޭފުޅުންގެ މެދުގައި އެއްވެސް މައްސަލައެއް ނެތް ކަމަށެވެ.\nނަޝީދު އެދޭ ދީނީ ސިޔާސަތަށް އިދިކޮޅުގެ ތާއީދެއް ނެތް: އަދުރޭ\nއޮކްޓޯބަރ 10, 2019 10:14\nމީއަދި ދެބައޮޑުވަން އިގޭވެސްމީހެއް ނޫންތާދޯ\nއޮކްޓޯބަރ 10, 2019 10:20\nkiyaane ehcheh nethigen dhen dhogu ilzaamu vs alhuva feshy tha adhureyy?? kaeymeneakah dhen thikameh nuvaane… thibey hini thakeh hen heyki heyki dhuruga balan… kaeymenge vahkamuge dhuvasvaru nimijje.. ithurah dhen kaan noolhey… bayaku dhen mi gaumu kaleymenaa havaaleh nukuraane\nއޮކްޓޯބަރ 10, 2019 10:24\nމާތްކަލާކޯ، މިސަރުކާރުގެ ވާހަކަތައް ނުދައްކަވާ މިކަން ނިމުމަކަށް ގެނެވޭނެ ގޮތާމެދު ވިސްނާ މަސައްކަތްކުރަންވީ. ގައުމެއް ނެތް ދީނެއްނެތް. ގާދޫކޮޅުން ބޭރުވަނީ، ނުނިކުމެވި އޮތީ ރައީސް ޔާމިން އަޅުއްވާދެއްވި ބުރިޖުގައި އަޅައިގަނެގެން.\nހަމަ ހިނދުކޮޅު އަންނަނީ\nއޮކްޓޯބަރ 10, 2019 11:24\nއަދުރޭއަކީ ސިޔާސީމީހެއް ދައްކާވާހަކާގައި އެއްވެސް ތެދުވެރިކަމެއްނޯންނާނެ އަބަދުވެސް ރައްޔަތުން ހައްދާނީ ގުބޯ.....؟ މީގެ ކުރިން ކަންހިގާފައިވާ މާޒީއަށްބަލާ ދިވެހިރައްޔަތުނަކަށް ނޯޅޭނެ ރައްޔަތުން މިތިބީ ހޭލައެވެ.\nއޮކްޓޯބަރ 10, 2019 11:27\nއޮކްޓޯބަރ 10, 2019 11:44\nއޮކްޓޯބަރ 10, 2019 13:00\nނަަޝީދަށްތުރެން މާރަނގަޅު އަދުރޭވެސް ސިޔާސީ ދާއިރާއަށް. އަދުރޭއާ ހަމައަށް އަންނަން ނަޝީދު އަދި ނަގާނެ 25ވަރަކަށް އަހަރު.\nމި ސަރުކާރު ސުންޕާ ކަމުން ކޮންމެ ގޮތަކުން ވެސް ނިންމަން ޖެހޭ ލާދީނީ\nއޮކްޓޯބަރ 10, 2019 13:40\nއަދުރޭ ކަލޭ މާ ރަނގަޅުވާނެ ފުލެޓު ދެމަފިރިންނަށް ގަތް ގޮތް ހާމަކުރިއްޔާ ނޫސްކޮންފަރެސް އަކުން ނަމަވެސް. ހެއްދިވެހާ ދޮގާ މަކަރު ތިހަދަނީ ސުވަރުގޭން އަދިވެސް ޖާގައެއް ލިބޭނެކަމަށްތަ؟ ދޭތެރެޖެއްސުން މީނަގެ ކަމަކީ. ދެން ތިތިބީ ފެއިލްވެފަ ދުވަހަކުވެސް ދެން ކުރިން އެޅުނު ފެންވަރަށް އަދި އެ ކުޅިގަނޑު ކުޅެން ރައްޔިތުން ކަލެއާ ކަލޭގެ އައުވާނުންނަކަށް ޖާގައެއް ނުދޭނެ. ދެންވެސް ބޭކާރު އަނގަ ނުތަޅާ ހުރިއްޔާ ތިޔަ ފުލެޓު ގަޑަށްވެސް ވަދެވޭނީ.\nއޮކްޓޯބަރ 10, 2019 17:08\nޢަދުރޭ ކީކޭ ތިކިޔަނީ މޮޔަގޮވަނީތަ


2021 REWIND: SAFF aaeku ''gaumee vaguthukolheh'' dhinee system overhaul ge message eh! - One Online\n14 އޮކްޓޯބަރު 2021، މާލެ، އުރީދޫ ސާފް ޗެމްޕިއަންޝިޕް 2021ގައި ރާއްޖެ އާއި އިންޑިއާ ބައްދަލުކުރި މެޗަށްފަހު އަސްއަދު އަލީ (އަޑޭ)އަ: އެ މެޗު 3-1 އިން ކާމިޔާބު ކުރީ އިންޑިއާއިން --- ވަން ފޮޓޯ/ ޔޫސުފް ސޮފްވާން\n2021 އަކީ ކުޅިވަރަށް ކޮންމެވެސް ވަރެއްގެ ނޭވައެއް ލެވުނު އަހަރެކެވެ. 2020 ގެ ފުރަބަންދުން ނެއްޓި ކުޅިވަރު އަލުން ފެށުނު ނަމަވެސް އަދިވެސް އޮތީ ދަށް ރޫހެއްގައެވެ. ކޮވިޑް 19ގެ ތެރެއިން އެކަހެރިވި ކުޅިވަރަށް ދިރުން އަންނަ ނަމަވެސް އަދިވެސް ފެންނަނީ އެ މަޑު ކަމެވެ. އަހަރުގެ ފަހުކޮޅުގައި އެކިއެކި ކުޅިވަރުތަކުގެ ގައުމީ މުބާރާތްތައް ފެނުނު ނަމަވެސް އަހަރުގެ ކުރީކޮޅު ދިޔައީ "ތޮޅިއަށެވެ."\nއެހެންނަމަވެސް އުފާކުރަންވީ މި ފެށޭ އަހަރަށް ކުޅިވަރު ފައްކާ ކުރެވެން ފެށި އަހަރަކަށް ނިމުނު އަހަރު ވީތީއެވެ. އުފާވެރި، ކާމިޔާބީތައް ގުނާލަން މަދު އަހަރަކަށް 2021 ވި ނަމަވެސް ހިތްހަމަ ޖެހުމާއި ތާރީހީ ވަގުތުތައްވެސް އެބަ ހުއްޓެވެ. ހަމަ އެބީދައިން "ގައުމީ ލޭ" ކަމަށްވާ ފުޓުބޯޅައަށް މާޔޫސީ އަހަރަކަށް 2021 ވި ކަމަށް ބުނެވިދާނެއެވެ. ކޮންމެއަކަސް ހުރަސްތައް ގިނަ، އުނދަގޫވެސް އޮތް އަހަރެކެވެ. ހާލަތު އެންމެ ރަނގަޅުކޮށް ނުފެނުނީ އެ އުނދަގޫތަކާ ހެދި ކަމަށް ވެދާނެއެވެ.\nގައުމީ ކުޅިވަރު ފުޓުބޯޅައިގެ މާޔޫސީ އަހަރެއް\nހަމައެކަނި ސާފް ޗެމްޕިއަންޝިޕެއް ނޫނެވެ. ލަންކާގައި އޮތް ފޯ ނޭޝަންސް ކަޕެއްވެސް ނޫނެވެ. ޖުމްލަކޮށް ފުޓުބޯޅައިން އެންމެ އެދެވޭ، އުފާވާ މަންޒަރެއް ނުފެނުނެވެ. ހަނދާން އާކޮށްލަން ފަށާނީ އަހަރުގެ ކުރީކޮޅުންނެވެ. ޖެނުއަރީ މަހު ލީގު ކުޅެކުޅެ އޮތް ނަމަވެސް ކޮވިޑް 19 ގެ ނުރައްކާތެރި ރާޅަކާއެކު ފުޓުބޯޅަވެސް ހުއްޓާލަން ޖެހުނެވެ. އެ ދިޔަ ގޮތަށްގޮސް "ކްލަބު ފުޓުބޯޅައިގެ" ބްރޭކް ދިގުލައި، ކަންބޮޑުވާ ހިސާބަށް ދިޔައެވެ.\nއެޗްޕީއޭ އާއި ފުޓުބޯޅައިގެ ފަރާތްތައް ދެބަސްވުމަކަށް ދާންވެސް ޖެހުނުކަން އަހަރުގެ ކުރީކޮޅުން ފާހަގަކުރެވުނެވެ. ކްލަބުތަކުގެ ފަރިތަކުރުންތަކަށް ހުއްދަ ނުދީ ދިގުލައިގެން ދިޔުމުން ކްލަބުތައް ރައީސް އިބްރާހީމް މުހައްމަދު ސޯލިހާ ހަމައަށްވެސް ދާން ޖެހުނެވެ. އޭގެ ތެރެއިން ގައުމީ ފަރިތަކުރުންތަކަށް ހުއްދަ ނުލިބި ގައުމީ ޓީމުން ހޮޓެލް ޖެންގެ ބޯލްރޫމްގައި އޭޝިއަން ކަޕް އަދި ވޯލްޑް ކޮލިފިކޭޝަނަކަށް ތައްޔާރު ވި ތައްޔާރުވުންވެސް ފާހަގަ ކޮށްލެވުނެވެ.\nކްލަބު ފުޓުބޯޅަ ބޮޑު ބްރޭކަކަށްފަހު ފެށި ނަމަވެސް އޭރުވެސް ކޮވިޑް ގޯސްކޮށް އޮތުމުން ލީގު އޮތް ހިސާބުން ކުރުކޮށްލައި، އެފްއޭ ކަޕާއި ޕްރެޒިޑެންޓްސް ކަޕްވެސް ވަނީ ކެންސަލް ކޮށްފައެވެ. އޭގެ އިތުރުން ތިންވަނަ ޑިވިޝަންވެސް ވަރަށް ބޮޑަށް ފަސްކޮށް، އެ ކްލަބުތަކަށްވެސް ވަނީ އުނދަގޫތައް ކުރިމަތިވެފައެވެ. ލީގުގެ ދެ ބުރަށްފަހު ޗެމްޕިއަންކަން މާޒިޔާ ސްޕޯޓްސް އެންޑް ރެކްރިއޭޝަނުން ހޯދިއިރު، ދެން ނަޒަރު ހުއްޓުނީ އޭއެފްސީ ކަޕްގެ މެޗުތަކަކަށެވެ.\nބެންގަލޫރު އެފްސީގެ "އޭއެފްސީ ކަޕް ހައިޖާން"\nއިންޑިއާގެ ބެންގަލޫރު އެފްސީ މާލޭގައި ކުރި ތަމްރީނުތަކުގެ ތެރެއިން --- ފޮޓޯ/ ބެންގަލޫރު އެފްސީ\n2021 ގެ މޭމަހުގައި ކުޅިވަރުގެ ފޯކަސް ހުއްޓުނީ އޭއެފްސީ ކަޕްގެ މެޗުތަކެއްގެ ވާހަކައަށެވެ. އެކަމަށް މުޅި ރާއްޖޭގެ ސަމާލުކަން ހުއްޓުނީ އޭރު ރާއްޖޭގައި ކޮވިޑް އޮތް ހާލަތުގައި ފުޓުބޯޅަ ކުޅެން ޖެހުމުންނެވެ. އެކަންވީވެސް ބޮޑު "ހައިޖާން"އަކަށެވެ. ރާއްޖޭގައި ކޮވިޑުގެ ހާލަތު ވަރަށް ބޮޑަށް ގޯސްވެ، ސަރުކާރުން އާ ފިޔަވަޅުތަކެއް އިއުލާންކޮށްފައިވަނިކޮށް، ބޭރުގެ ޓީމުތަކުން ރާއްޖެ އައިސް އޭއެފްސީ ކަޕް ކުޅެން ޖެހުމުން އެތައް ބަޔަކު ނުރުހުންވެސް ވިއެވެ.\nއޭއެފްސީ ކަޕުގެ މެޗުތައް ސެންޓްރަލައިޒްކޮށް ކުޅެން އޭއެފްސީން ނިންމާފައި އޮތް އިރު، ގްރޫޕް ޑީގެ މެޗުތައް ހޯސްޓްކުރަން ލިބިފައި އޮތީ ރާއްޖެއަށެވެ. އެ ގްރޫޕުގައި އިންޑިއާގެ އޭޓީކޭ މޯހަން ބަގާން އާއި ބަންގްލަދޭޝްގެ ބަސުންދުރަ ކިންގްސް އަދި ރާއްޖޭގެ މާޒިޔާ ވާދަކުރަން އޮތްއިރު، ގްރޫޕުގެ ފައިނަލް ޖާގަ ޔަގީން ކުރަން ކްލަބު އީގަލްސް އާއި އިންޑިއާގެ ބެންގަލޫރު އެފްސީ ކުޅޭ މެޗުވެސް ކުޅެން އޮތީ ރާއްޖޭގައެވެ.\nއެޗްޕީއޭގެ ހާއްސަ ހުއްދައަކާއެކު ސިއްހީ ސަލާމަތަށް ފުރިހަމައަށް ބަލައިގެން ބެންގަލޫރު އެފްސީ ރާއްޖެ އައިސް މެޗަށް ތައްޔާރުވި ނަމަވެސް އެ ކްލަބުން ޕްރޮޓޮކޯލްއާ ހިލާފުވެ ބޮޑު މައްސަލަގަނޑެއް އުފެދުނެވެ. ކޮވިޑް ގައިންޑްލައިނާ ބެންގަލޫރު އެފްސީ ހިލާފުވުމުން މިނިސްޓަރު އަހުމަދު މަހުލޫފް ވަނީ ވަގުތުން އެ ކްލަބު ރާއްޖެއިން ފުރުވާލައިފައެވެ.\nމިނިސްޓަރު މަހުލޫފް އެފަހަރު ވިދާޅުވީ އޭއެފްސީ ކަޕް ކޮލިފިކޭޝަން މެޗަށް އެޗްޕީއޭ އާއި އޭއެފްސީން ހަރުކަށި ސިއްހީ ގައިޑްލައިންތަކެއް ތައްޔާރުކޮށްފައި ވަނިކޮށް، އެ އުސޫލުތަކާ ބެންގަލޫރު އެފްސީ ހިލާފުވި ކަމަށާއި "މިހާރުން މިހާރަށް ރާއްޖެ ދޫކޮށް އެޓީމުން ދާން ޖެހޭ" ކަމަށެވެ.\nމަހުލޫފް ރުޅީގައި ފާހަގަކުރެއްވީ ކޮވިޑް 19ގެ ބޮޑު ނުރައްކަލެއްގައި ރާއްޖެ އޮތުމުން އާންމުންގެ ބޮޑެތި ކަންބޮޑުވުންތަކެއް ހުރި ދަނޑިވަޅުގައިވެސް މެޗު ކުޅުމަށް ބޮޑު ކޮމިޓްމަންޓެއް ސަރުކާރުންވެސް ދިން ކަމަށާއި ބެންގަލޫރު އެފްސީ ޓީމުން ފެނިގެން ދިޔައީ ގަބޫލު ކުރެވޭނެ މަންޒަރެއް ނޫން ކަމަށެވެ.\nކޮންމެއަކަސް އެކަންވެސް ފަސްކުރެވި، އަލުން ބިޑްކޮށް ބޭއްވީވެސް ރާއްޖޭގައެވެ. ހާލަތު ރަނގަޅުވެސް މެޗުތައް ރާއްޖޭގައި ކުޅުނު އިރު، މާޒިޔާއަށް ނިންމާލަން ޖެހުނީ އެންމެ އެދެވޭ ނަތީޖާތަކަކާ އެކުގައެއް ނޫނެވެ.\nއަމިއްލަ ގައުމަށް ސާފް ޗެމްޕިއަންޝިޕް، "ތިންވަނަ ފަހަރަކަށް ނުވި"، ގައުމީ ރޫހު ދިރުނު\n14 އޮކްޓޯބަރު 2021، މާލެ، އުރީދޫ ސާފް ޗެމްޕިއަންޝިޕް 2021ގައި ރާއްޖެ އާއި އިންޑިއާ ބައްދަލުކުރި މެޗުގައި ރާއްޖެއިން ޖެހި ހަމައެކަނި ގޯލު ކާމިޔާބު ކުރުމަށްފަހު އަލީ އަޝްފާގު (ދަގަނޑޭ) އުފާ ފާޅުކުރަނީ --- ވަން ފޮޓޯ/ ޔޫސުފް ސޮފްވާން\n2021 ގައި ދިވެހި ކުޅިވަރުގެ އެންމެ ބޮޑު އުސް އައްޔަކީ ރާއްޖޭގައި ބޭއްވުނު ސާފް ޗެމްޕިއަންޝިޕެވެ. ކޮވިޑް 19ގެ ހާލަތާއެކު މުބާރާތް ރާއްޖެ އައީ ކުއްލިއަކަށެވެ. ރަސްމީކޮށް "މަގޭ މަހަލް ދީބު،"ގެ ގައުމީ ކެމްޕޭން ރައީސް ސޯލިހު އިއުލާން ކުރެއްވީ މުބާރާތަށް މަހަކަށް ވެފައި ވަނިކޮށެވެ. އޮކްޓޯބަރަށް ރާއްޖެ އެކުގައި ތައްޔާރުވީ ސާފް ޗެމްޕިއަންޝިޕަށެވެ. ގައުމީ ޖޯޝު މަޑުމަޑުން އާވަމުން ދިޔައީ ކޮވިޑް 19 ގެ ހާލަތަށް، ވެކްސިނާއެކު އައި ލުޔާވެސް އެކުގައެވެ.\nސަޕޯޓަރުންނާއެކު މުބާރާތް ފެށީ "ގައުމީ ޖޯޝާއި" ފޯރީގައެވެ. ފުރަތަމަ މެޗުގައި ނޭޕާލް އަތުން ހިތްދަތި ބައްޔެއްވި ނަމަވެސް ސަޕޯޓަރުންގެ ރޫހު ފަނޑުވުމެއް ނެތެވެ. މުޅި މާލެ ރަތްކުލައިން ޖަރީވެ، ޓިކެޓް ކިޔޫތައްވެސް ދިޔައީ ފޯރިގަދަ ކޮށެވެ. ޓިކެޓް ނުލިބި "އެފްއޭއެމްއަށް ހަޅޭފަޅޭ" ޖަހާ ހިސާބަށްވެސް ދިޔައެވެ. އަހަރުގެ އެންމެ ގައުމީ ވަގުތު ކޮޅަކީ ރާއްޖެއިން ސާފް ޗެމްޕިއަންޝިޕްގައި ޖެހި ގޯލުތަކުގެ ވަގުތުތައް ކަމަށް ކަނޑައެޅިދާނެއެވެ. ހަމްޒާ މުހައްމަދު ބަންގުލަދޭޝް ކޮޅަށް ޖެހި ހިތްގައިމު ގޯލުން މުޅި ގައުމީ ދަނޑު ގުގުމާލި އިރު، އަލީ އަޝްފާގު ލަންކާ ކޮޅަށް ބޮލުން ޖެހި ގޯލައިން ގައުމީ ޖޯޝު އުތުރު އެރިއެވެ.\nއެ އުފަލާއި ޖޯޝު ފަނޑުކޮށްލީ އިންޑިއާ އަތުން ބަލިވެ ކެޓުމުންނެވެ. މާޔޫސްކަމުން ފެނުނީ ފުޓުބޯޅައަށް މަސައްކަތް ކުރަން ޖެހިފައި އޮތް މިންވަރެވެ. ކޯޗު އަލީ ސުޒޭނާއެކު ސާފް ނުނެގުންވީ މާޔޫސް ކަމަކަށެވެ. އެހެން ނަމަވެސް އެއީ ގައުމީ ރޫހުގެ މުބާރާތެކެވެ.\nފުޓުބޯޅައިގެ ހިތްދަތިކަން އެ ނިމުނީކީ ނޫނެވެ. ނޮވެންބަރު މަހު ސްރީ ލަންކާގައި ބޭއްވީ މަހިންދަ ރާޖަޕަކްސާ ފޯ ނޭޝަންސް ކަޕަށް ގޮސް ގައުމީ ޓީމުން ހޭވީ "ހަޑި" އެކޭ ބުނެވިދާނެއެވެ. އެއީ ފަހުގެ ތާރީހުގައި ފެނުނު ފުޓުބޯޅައިގެ އެންމެ ދަށް ވަގުތުތަކެވެ. މާޔޫސްކަމުން ފެނުނީ "އޯވާހޯލް ކުރަން ޖެހިފައިވާ" ސިސްޓަމެކެވެ.\nލަންކާ ކައިރީ 4-0 ގެ ލީޑެއްގައި އޮވެފައި 25 މިނެޓު ތެރޭ ލަންކާއިން ޖެހި ހަތަރު ގޯލާއެކު މެޗު އެއްވަރު ވެގެން ނިމުނު ނިމުމާ، 29 އަހަރަށްފަހު ބަންގުލަދޭޝް އަތުން ބަލިވި ބަލިވުން ފެނުނީ ފޯ ނޭޝަންސް ކަޕްގައެވެ. އެ މުބާރާތުގައި މޮޅެއް ނުލިބި ގައުމީ ޓީމުން ނިންމާލި އިރު، އެންމެ ހަޑިވީ އަސްހަދު އަލީ ހޯދި ރަތް ކާޑެވެ. އަލަށް ގައުމީ ޓީމާ ހަވާލުވި ކޯޗު ފްރެންޗެސްކޯ މޮރިއޭރޯ ބުނީ ވަގުތު ދިނުމަށެވެ.\nނަބާހާގެ ވިދުން ގަދަ، ވޮލީގެ ފެށުމެއް\nނަބާހާ 2019 ވަނަ އަހަރު އައިއޯއައިޖީގައި --- ފޮޓޯ/ އެމްއޯސީ\n2021 ގެ ފަހުކޮޅުގައި އެކިއެކި ކުޅިވަރުތައް އަލުން ފެށި ގައުމީ މުބާރާތްތައް ފެނުނެވެ. އެގޮތުން ބެޑްމިންޓަން، ކެރަމްގެ އިތުރުން އެތުލެޓިކްސްއާއި ގައުމީ ބިލިއާޑް މުބާރާތްތައް ފާހަގަވިއެވެ. ބެޑްމިންޓަން އަންހެން ގައުމީ މުބާރާތުގެ ފައިނަލްތަކުގައި އެންމެ ތާރީހީ ކާމިޔާބީއެއް ހޯދީ ފާތިމަތު ނަބާހާ އެވެ. މިއަހަރުގެ ފައިނަލްތައްވެސް ސައްތައިން ސައްތަ ރެކޯޑަކާއެކު ނަބާހާ ނިންމާލާފައިވާ އިރު، އެއީ އޭނާ 2019 ވަނަ އަހަރުގެ ގައުމީ ބެޑްމިންޓަން މުބާރާތުގެ ފުރަތަމަ ޑިވިޝަނުގައި ވެސް ހޯދި ކާމިޔާބީއެކެވެ. އެ އަހަރުވެސް ނަބާހާ ވަނީ އަންހެން ސިންގަލްސް، އަންހެން ޑަބަލްސް އަދި މިކްސް ޑަބަލްސް ޗެމްޕިއަންކަން ހޯދައިފައެވެ.\nނަބާހާއަކީ ރާއްޖޭގެ ބެޑްމިންޓަން ތާރީހު ދުށް އެންމެ ކާމިޔާބު އެއް އެތުލީޓެވެ. 2021 ވަނަ އަހަރު ޓޯކިއޯގައި ބޭއްވި އޮލިމްޕިކްސްގައި ނަބާހާ ވާދަކޮށްފައިވާ އިރު، އެއީ ދިވެހި އަންހެން އެތުލީޓަކު އޮލިމްޕިކްސްގެ ބެޑްމިންޓަގައި ވާދަކުރި ފުރަތަމަ ފަހަރެވެ. އޮލިމްޕިކްސްގައި ދިވެހި ދިދަ އުފުލާލީވެސް ނަބާހާއި މުބާލްއެވެ. ހާއްސަ ޝަރަފެކެވެ. އަހުމަދު ތޯއިފް މުހައްމަދަކީ މިހާރު ބެޑްމިންޓަންގެ ގައުމީ އާ ފިރިހެން ޗެމްޕިއަނެވެ. ގައުމީ ތަށި ތޯއިފް ހޯދީ ސިންގަލްސް ފައިނަލްގައި ނިބާލް އަހުމަދު ބަލިކޮށްގެންނެވެ.\n2021 ގައި ގައުމީ އެތުލެޓިކްސް މުބާރާތްވެސް ފާހަގަވިއެވެ. މިފަހަރުގެ އެތުލެޓިކްސް މީޓްގައި ފިރިހެން އެންމެ މޮޅު އެތުލީޓުގެ މަގާމު ރާއްޖޭގެ އެންމެ ބާރު ދުވުންތެރިޔާ ހަސަން ސާއިދު ދިފާއުކުރި އިރު، އަންހެން އެންމެ މޮޅު އެތުލީޓުގެ މަގާމު އައިޝަތު ހިމްނާ ހަސަން ވަނީ ދިފާއުކޮށްފިއެވެ. ހިމްނާ އާއި ސާއިދަށްވެސް ނިމުނީ ރަން އަހަރެކެވެ.\nކްރިކެޓުން ޓީ20 ވޯލްޑް ކަޕް ކޮލިފިކޭޝަންގައި ކުޅުނު ނަމަވެސް އެންމެ އެދެވޭ ނަތީޖާއެއް ނެރެވިފައެއް ނުވެއެވެ. ބަހްރައިންގައި އޮތް އޭޝިއަން ޔޫތު ޕެރަ ގޭމްސް އިވެންޓްގައި ހައްވާ އީޝަލް ރިޔާޒު ރާއްޖެ ތަމްސީލުކުރުން ބޮޑު ފަހުރަކަށްވި އިރު، ޕެރަ އޮލިމްޕިކްސްގައި ފުރަތަމަ ފަހަރަށް ރާއްޖެ ތަމްސީލުކުރި އަހަރަކަށް 2021 ވިއެވެ. ޖަޕާންގައި އޮތް ޕެރަލިމްޕިކްސް ގޭމްސްގައި ވާދަކުރުމުގެ ފުރުސަތު ދިނީ ރާއްޖޭގެ ޕެރަލިމްޕިކް އެތުލީޓުން ކަމަށްވާ، މުހައްމަދު މާޒިން އާއި ފާތިމަތު އިބްރާހިމަށެވެ.\nހަމްނާ އަހުމަދުގެ އިތުރުން މުހައްމަދު އާން ހުސައިން ފެތުމުގެ ގައުމީ ވަނަތަކުން ފާހަގަވެގެން ދިޔަ އިރު، ޓީޓީ ތަރި ދީމާގެ ވިދުން ފަނޑުނުވެ ދެމިގެން ދިޔައެވެ. 2021 ގައި އިންޓަނޭޝަނަލް ޓީޓީ ފެޑަރޭޝަންގެ އަންހެން ޔޫތު ރޭންކިންގެ ގަދަ 10 ގެ ތެރޭގައި ދީމާ ރޭންކް ކުރެވުނު އިރު، އޭނާ ވަނީ ޓީޓީގެ ޖޫނިއީ ވޯލްޑް ޗެމްޕިއަންޝިޕްގައި ވާދަކޮށް ރާއްޖެ ފަހުރުވެރި ކޮށްދީފައެވެ.\nވޮލީގެ އާ ޕްލޭނެއްގެ މިސްރާބު 2021 ގައި އިއުލާން ކުރެވުނެވެ. އެސޯސިއޭޝަންގެ ރައީސް ކަމާ މުހައްމަދު ރަނޭޝް ހަވާލުވެ، ބީޗް ވޮލީ ފެޑަރޭޝަންގެ ރައީސް ބްރެޒިލްގެ އަރީ ގްރާސާ ރާއްޖެ ގެނެސްފައިވެއެވެ. އަންނަ އަހަރު ވޯލްޑް ބީޗު ވޮލީބޯޅަ ޓުއާގެ ބުރެއް ރާއްޖޭގައި ބާއްވަން ނިންމާފައިވާ އިރު، 2023 ވަނަ އަހަރު ލޮސް އޭންޖަލަސް ގައި އޮންނަ އޮލިމްޕިކްސްއަށް ބީޗް ވޮލީ ޓީމެއް ތައްޔާރުކުރަންވެސް ނިންމިއެވެ.\nވޮލީ އަންހެން އަދި ފިރިހެން ޓީމު ބަންގުލަދޭޝްގައި އޮތް ސެންޓްރަލް ޒޯންއަށް ދިޔަ ނަމަވެސް ކާމިޔާބީއެއް ނުހޯދުނެވެ. އުންމީދަކަށްވީ ޒުވާން ކުޅުންތެރިންތަކެއް ފެނުމެވެ. އެހެން ނަމަވެސް އަންނަ އަހަރަށް ވޮލީން ވަނީ ގައުމީ ފެންވަރުގެ ބޮޑު މަޝްރޫއެއް އިއުލާން ކޮށްފައެވެ. އަތޮޅު ތެރޭގެ ބޮޑު މުބާރާތެއްވެސް ހިމަނައިގެންނެވެ. ގައުމީ ބީޗް ވޮލީބޯޅަ މުބާރާތުގެ އަންހެން ޗެމްޕިއަންކަން އައިމިނަތު އަރީޝާ (އަރީ) އާއި އައިޝަތު އިމްތިނާން (ނާން)ގެ ޕެއާއިން ހޯދިއިރު، ފިރިހެން ފައިނަލް ކާމިޔާބުކޮށް، ފިރިހެން ޗެމްޕިއަންކަން ހޯދީ އަހުމަދު މުހައްމަދު (ކޯކޭ) އާއި މުހައްމަދު އަލީ (ޑެންޒޯ)ގެ ޕެއާ އިންނެވެ.\nބިލިއާޑްގެ އާ ފެސިލިޓީއަކާއެކު އެ ކުޅިވަރަށް 2021 ވީ ފަހި އަހަރަކަށެވެ. ބޮޑު ތާރީހީ މުބާރާތެއްވެސް ފެނިގެން ދިޔަ އިރު، ކްލަބު ޗެމްޕިއަންކަން ނެގީ އީގަލްސްއިންނެވެ. ގައުމީ ބިލިއާޑް މުބާރާތުގެ އަންހެން ޑިވިޝަންގެ ޗެމްޕިއަންކަން ދީނާ އަހުމަދު ހޯދި އިރު، ގައުމީ ބިލިއާޑް މުބާރާތުގެ ފިރިހެން ފުރަތަމަ ޑިވިޝަންގެ ޗެމްޕިއަންކަން ހޯދީ ހުސައިން ފަޔާޒެވެ.\nކުޅިވަރުގެ ޝަހުސިއްޔަތުތަކެއްގެ ވަކިވުމުގެ ހިތާމަ\nމާދިހު ކްރިކެޓް ފީލްޑްގައި --- ފޮޓޯ/ ކްރިކެޓް ބޯޑް އޮފް މޯލްޑިވްސް\nކުރިން ގައުމީ ބާސްކެޓް ޓީމަށް ކުޅެފައިވާ ލެޖެންޑަރީ ކުޅުންތެރިޔާ އަހުމަދު ފަޔާޒު (ދިގު ފަޔާ) ކުއްލި ގޮތަކަށް ނިޔާވި ހަބަރާއި، ރާއްޖޭގެ ކުޅިވަރަށް އެތައް ހިދުމަތެއް ކޮށްދެމުން އައި މާދިހު އިސްމާއިލް ކުއްލި ގޮތަކަށް ނިޔާވުމުގެ ހަބަރާއެކު ކުޅިވަރު އާއިލާ ހިތްދަތި ކޮށްލީ އަހަރުގެ މެދުތެރެއިންނެވެ.\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް)ގައި މަސައްކަތް ކުރަމުންދިޔަ ފަޔާ ސެޕްޓެމްބަރު މަހު ނިޔާވެފައިވަނީ ހއ. ހޯރަފުށީ އެއާޕޯޓުގައި އިންސްޕެކްޝަން މަސައްކަތެއް ކުރަން އެ ރަށަށް ގޮސް ހުއްޓައެވެ. ކުޅިވަރުގައި، ހާއްސަކޮށް ބާސްކެޓުގައި ކާމިޔާބު ތަރިއެއްގެ ގޮތުގައި ފަޔާ ފާހަގަ ކޮށްލެވިފައިވާ އިރު، އޭނާގެ ކުއްލި މަރާއެކު ކުޅިވަރު އާއިލައަށް ފަނޑުކަން ލިބުނެވެ. އޭގެ ކުރިން ޖޫން މަހު މާދިހު ވަކިވެ ދިޔުންވެސް ވީ ބޮޑު ހިތްދަތި ކަމަކަށެވެ.\nމާދިހަކީ ނަމޫނާ ކުޅިވަރު ޝަހުސިއްޔަތެކެވެ. ކުޅިވަރު ކުރިއެރުވުމަށް އެތަކެއް މަސައްކަތްތަކެއް މިފަހުންވެސް މާދިހު ކުރައްވާފައިވާ އިރު، އޭނާ 2012 ވަނަ އަހަރުން ފެށިގެން ހުރީ ގިޔާސުއްދީންގެ ސްޕޯޓްސް ކޯޑިނޭޓަރުގެ މަގާމުގައެވެ. މާދިހަކީ ކުޅިވަރު އާއިލާގެ ގާތް އެކުވެރިއެކެވެ. މާދިހުގެ ވަކިވުމާއެކު ކުޅިވަރު އާއިލާގެ އެކިއެކި ބޭފުޅުން ލިޔުއްވާފައިވާ ތައުޒިޔާގެ މެސެޖުތަކުން އެކަން ސާފުވެސް ވިއެވެ.\nއެ ހަނދާންތަކުގައި ތިއްބައި އަހަރު ނިމިގެން ދިޔައީ ގައުމީ ކުޅިވަރުގެ އިއްޒަތްތެރިއެއް ކަމަށްވާ ނިޝާން އިއްޒުއްދީންގެ އިއްޒަތުގެ ވެރިޔާ އުމަރު ޒާހިރުގެ ވަކިވެވަޑައިގަތުމުންނެވެ. އުމަރު ޒާހިރަކީ ކުޅިވަރު ރޫހާއި ޖޯޝާއި ފޯރި އެންމެ ގަދަވި ރަންޒަމާނުގެ ހިންގުންތެރި ވަޒީރެވެ. އެމަނިކުފާނަކީ މުހައްމަދު އަމީނު އިސްވެ ހުންނަވައިގެން ފުޓްބޯޅައިގެ ހުނަރުތަކާއި ރެފްރީކަމުގެ ހުނަރުތަކާއި ބާސްކެޓްބޯޅައިގެ ހުނަރުތައް ދަސްކޮށްދޭން ބޭއްވި ކްލާހުގައި ބައިވެރިވެވަޑައިގެން ތަމްރީނުވެވަޑައިގެންނެވި ކުރީގެ ކުޅުންތެރިއެކެވެ.\nއުމަރު ޒާހިރު ޒުވާން ދުވަސްވަރު ކުޅުއްވީ މާފަންނު ފިޔާތޮށި ކްލަބަށެވެ. ފަހުން ސްޕޯޓްސް މިނިސްޓަރަކަށް ހުންނަވައިގެން ކުޅިވަރަށް ހިދުމަތްކުރެއްވި އެވެ. އެގޮތުން ގަލޮޅު ދަނޑު ތަރައްގީކުރެއްވުމުގައި އުމަރު ޒާހިރުގެ ހިއްސާ ބޮޑެވެ. ރާއްޖޭން ފުރަތަމަ ފަހަރަށް ސާފް ޗެމްޕިއަންޝިޕުގެ ފައިނަލަށް، 1997 ވަނަ އަހަރު ދަތުރުކުރީ އެމަނިކުފާނުގެ މިނިސްޓަރުކަމުގައެވެ.\nގުޅޭ ޓެގު ސާފް ޗެމްޕިއަންޝިޕް ދިވެހި ޕްރިމިއާ ލީގު އެފްއޭއެމް އަލީ އަޝްފާގު ފުޓްބޯޅަ މޯލްޑިވްސް ޕޫލް ބިލިއާޑް އެސޯސިއޭޝަން މޯލްޑިވްސް އޮލިމްޕިކް ކޮމިޓީ ހަސަން ސާއިދު އޭއެފްސީ ކަޕް ފާތިމަތު ދީމާ އަލީ ޓޭބަލް ޓެނިސް


Kuru Vaahaka: Thuraa\nކުރު ވާހަކަ: ތުރާ--\nކުރު ވާހަކަ: ތުރާ\nސުހާ ފާޚާނާއަށް ވަދެ ދޮރު ލައްޕައިލީ އެއްވެސް ފިކުރެއް ޚިޔާލެއް ނެތިއެވެ. އަނގައިން މަޑުމަޑު ރާގެއް އަޅުވައިލައިގެންނެވެ. އަތުގައި ހުރި ސާމާނުތައް ތަރުތީބުން އެ އެއްޗެއް ބަހައްޓަން ޖެހޭ ތަނުގައި ބަހައްޓައިލިއެވެ. މަޑުމަޑުން އިސްތަށިގަނޑު ނަގައި އަތަށް ހެޔޮކޮށްލަމުން ހުޅިއެއް ޖަހައިލިއެވެ. ހިނިތުންވެ ހުރެއެވެ. ފާރުގެ އެއްބިތް ފުރާހުރި ލޯގަނޑު ކުރިމައްޗަށް ހުއްޓިލިއެވެ. ލޯގަނޑުގެ އެއްކަނުގައި ރަސްކަން ކުރަމުންދިޔައީ ތެތް ފިނިކަމެވެ. ފުސްކަމެވެ. ނަމަވެސް ލޯގަނޑުގެ މެދުތެރެއިން ސާފުކަމާއެކު މަންޒަރު ފެނެއެވެ. އެހެންވެ މަޑުމަޑުން ލޯގަނޑުގެ މެދާ ހަމައަށް ޖެހިލައި ދެ ފަރަތާށް އެނބުރިލަމުން ފަރިބަލައިލިއެވެ. ކަނާއަތު ޝަހާދަތް އިނގިލިން ލޯގަނޑުގައި އުފާވެރިކަން ރަމުޒުކޮށްދޭ މޫނެއް ކުރަހައިލިއެވެ. އެއަށްފަހު އަނެއްކާ ވެސް ލޯގަނޑަށް ބަލައިލިއެވެ.\nސުހާ ސިހުނެވެ. ލޯގަނޑުގެ ހަތަރު ފަރާތުން ލޭ ތިކިތައް އޮހެމުން ދިޔުމުންނެވެ. ލޯގަނޑުގެ މެދަށް ބޮޑު ސިރިންޖެއް ހަރައިފައި ހުއްޓެވެ. އެތަނުން ވެސް ކަޅުވެފައިވާ ރަތް ލޭ ތިކިތައް އޮހެމުން ދިޔައެވެ. ލޯގަނޑުގައި އެޅިފައިވާ ހިމަ ރޮނގުތަކުން ވެސް ލޭ ހިލެމުން އެކި ތަންތަނުން ލޭ ފޭދެމުން ދިޔައެވެ. ސުހާ މަޑުމަޑުން ދެ ލޯ މަރައިލިއެވެ. ދެފަރާތަށް ބޯ ހަލުވައިލިއެވެ. އަނެއްކާ ވެސް ދެ ލޯ ހުޅުވައިލިއެވެ. ކުށްހީއެއް ކަމަށް ޤަބޫލުކުރެވިގެންނެވެ. އެއްވެސް ތަފާތެއް ނެތެވެ. ލޯގަނޑު ކުރިން ހުރިހާ ސާފުކޮށް ހުއްޓެވެ. ސިރިންޖެއް ނެތެވެ. ލެޔެއް ވެސް ނެތެވެ.\n"މިހެންނޭ ވާނީ މާ ބިރުކުޑަވެގެން އުޅެންޏާ" މަޑުމަޑުން ސުހާ ބުނެލިއެވެ. "އަދި މި ހެޕީ ފޭސް ގަނޑު ވެސް އިންނާނެ މަށަށް މަލާމަތްކުރަން"\nއޭނާ ކުރެހި މޫނުގެ އަނގަ ޝާހަދަތް އިނގިލިން ފޮހެލިއެވެ. އަނެއްކާ ވެސް މަޑުމަޑު ރާގެއް އަނގައިން އަޅުވައިލަމުން ދަތް އުނގުޅާ ބުރުހުގައި ބޭސްޖަހައިލިއެވެ.\n"ކޮބާ ދަތް އުނގުޅަންވާނެ. އުފަލަކީ އަމިއްލައަށް ހޯދާއެއްޗެއް ކަލޭ ވެސް އަމިއްލައަށް އުފާކުރަން އަނގައެއް ހޯދަން ވާނެ" ސުހާ މަޑުމަޑުން ލޯގަނޑާ ދިމާއަށް ބަލައިލިއެވެ. ލޯގަނޑުގައި އޭނާ ކުރެހި މޫނަށް ވާހަކަދައްކަމުންނެވެ. ކުއްލިއަކަށް ސުހާގެ ފަހަތުން ކަނދުރާ މައްޗަށް މީހެއްގެ ހޫނު ނޭވާ އެޅުނުހެން ހީވެގެން އޭނާ ސިހިފައި ބަލައިލިއެވެ. ބިލިގާގެ ބިއްދޮށަށް ހިޔަންޏެއް ގޮސް ވަންތަން އޭނާއަށް ފެނުނެވެ. މިފަހަރު ހީއެއް ނޫނެވެ. އޭނާ ޔަޤީންކުރިއެވެ. ނޭނގޭ ކަމަށް ހަދައިގެން އޭނާ ލޯގަނޑާ ދިމާއަށް ބަލައިލިއެވެ. ފަހަތުގައި ހިނގާކަމެއް ވެސް ލޯގަނޑުން ފެންނާނެތީއެވެ. އަނެއްކާ ވެސް އޭނާ ސިހުނެވެ. އޭނާ ފޮހެލި މޫނުގައި އަނގަ ކުރަހައިފައި ހުރުމުންނެވެ. ނަމަވެސް އެ މޫނުމަތިން ފެނުނީ މާޔޫސްކަމުގެ ނިޝާނެވެ. ސުހާގެ ނޭވާ އަވަސްވާން ފެށިއެވެ. ނޭނގޭ ބިރުވެރިކަމެއް ހިތުގެ ނާރުތަކަށް ޖެއްސުން ކުރަން ފެށިއެވެ. މަޑުމަޑުން އެ މޫނުގެ އަނގަ ފޮހެލިއެވެ. ބިލިގާ ކައިރީ ދަމާފައިވާ ފަރުދާ ކަހައިލި އަޑު އިވުނެވެ. ސުހާ ފަސް އެނބުރި ބަލައިލިއެވެ. މީހަކު ފެންނާކަށް ނެތެވެ. "ސުހާ" ބަރު އަޑަކުން ގޮވައިލުމުން ލޯގަނޑާ ދިމާއަށް ބަލައިލިއެވެ.\nއޭނާ ފަހަތަށް އެއްލިގެން ދިޔައެވެ. ލޯގަނޑުގެ ތެރެއިން އެ ފެންނަނީ އޭނާ ދަންނަ މޫނެކެވެ. އެއީ ނަފީސާއެވެ. ނަފީސާގެ ދޮން މޫނު ވަނީ މަޑުމަޑު އަޅިކުލައަކަށް ބަދަލުވެފައެވެ. އޭނާގެ އެ ރީތި ދެ ލޯ ވަނީ އަޑިވަދެފައެވެ. ދެ ލޯ ކައިރިވަނީ ކަޅުވެފައެވެ. ތުންފަތުގައި ތެތްކަމެއް ނެތެވެ. ނޭފަތް އާދަޔާ ޚިލާފަށް ދިގުކަމަށް ދައްކައެވެ. ނޭފަތުގެ އެއްކަން ނެތެވެ. ކުރިން ފަންކޮށް އޮތް އިސްތަށިގަނޑު އޮތީ ކިސުޅިވެ ހޭވިފައެވެ. އޮފުކަން ނެތި މުށި އަޅިކުލައަށް ބަދަލުވެފައެވެ. މޭމައްޗެކޭ ބުރަކަށްޓޭ އެއްފަދައެވެ. ލައިގެން ހުރި ހުދުކުލައިގެ ގަޔަށްދޫ ހެދުމުގައި ހުރި އިރު އޭނާ ފެންނަނީ ބިރުވެރި ސިފައެއް ގައެވެ. ނަފީސާ މަޑުމަޑުން ކުރިއަށް އަންނަން ފެށިއެވެ. ސުހާއަށް ފަސްއެނބުރި ބަލައިލެވުނެވެ. މީހަކު ފެންނާކަށް ނެތެވެ. އަނެއްކާ ވެސް ލޯގަނޑާ ދިމާއަށް ބަލައިލިއެވެ.\n"ނަފީސާ ކިހިނެއް؟" ސުހާ ހައިރާންވެ ބަސްހުއްޓުނު ކަހަލައެވެ. "ކިހިނެއް މިތަނަނަށް؟"\nނަފީސާ ބާރުބާރަށް ހޭންފެށިއެވެ. މުޅި ފާޚާނާ ތެރެއިން އެ ހުނުމުގެ އަޑު އިވެމުން ދިޔައެވެ. ފާރުތަކާއި ތަޅުން ތެރެއިން ވެސް ނަފީސާގެ ހުނުމުގެ އަޑު އިވެމުން ދިޔައެވެ. އެއާއެކު ބިލިގާ ކައިރި ހުރި ފަރުދާ ވެސް ވަޔާ ހޫރެން ފެށިއެވެ. ސުހާ ދެ ކަންފަތުގައި އަތްއެޅިއެވެ.\n"ކަލޭ ހީކުރީ އަހަރެން ދެން ނާންނާނެ ކަމަށްތަ؟" ނަފީސާގެ އަޑު ކަންފަތުގައި ޖެހުމުން ސުހާ ދެ ލޯ ބޮޑުވިއެވެ. ތިން ހަތަރު މީހުން އެއްފަހަރާ ވާހަކަ ދެއްކުމުން އަޑު އިވޭ ގޮތަށް އެ އަޑު މުޅި ތަނުގައި ގުގުމަމުން ދިޔައެވެ. ސުހާ މަޑުމަޑުން ދެ ފަރާތަށް ބޯ ހޫރައިލިއެވެ. އޭރު ވެސް ނަފީސާ މަޑުމަޑުން ކުރިއަށް ޖެހެމުން ޖެހެމުން ދިޔައެވެ. އެންމެފަހުން ލޯގަނޑުގެ ތެރެއިން ނަފީސާގެ ދެފައި ބޭރަށް ނެރެލިއެވެ. މުޅިމީހާ ބޭރަށް ނުކުތެވެ. ހީވީ ފެންކޯރެއްގެ ތެރެއިން ނުކުތް ހެންނެވެ. ސުހާ މަޑުމަޑުން ފަހަތަށް ޖެހެމުންޖެހެމުން ދިޔައެވެ.\n"ކަލޭ ކީއްވެގެން އަހަންނަށް އެވަރު ލަނޑެއް ދޭންރޭވީ؟ އަހަރެންގެ ކޮން ކުށެއް އޮވެގެން؟" ނަފީސާގެ އަޑު މަޑުވިއެވެ. ތިން ހަތަރު އަޑުން އިވެމުން ދިޔަ އަޑު ރީތި އަންހެނެއްގެ އަޑަށް ބަދަލުވިއެވެ. އެއާއެކު ނަފީސާގެ ސޫރަ ވެސް މަޑުމަޑުން ބަދަލުވަމުން ސާފުވަމުން ދިޔައެވެ. ރޫ ޖެހިފައިވާ މޫނަށް ތާޒާކަން ލިބެމުން ދިޔައެވެ. އިސްތަށިގަނޑުން ކިސުޅިކަން ކެނޑި އޮފުކަން ވިދަމުން ދިޔައެވެ. ތުންފަތުގެ ކުލަ މަޑުމަޑުން ރަތްކުލައަށް ބަދަލުވިއެވެ. ލައިގެން ހުރި ހެދުން ކައިވެނީގެ އާދައިގެ ހުދު ހެދުމަކަށް ބަދަލުވިއެވެ.\n"އަހަރެން ވެސް ހާދަ އުންމީދެއް ކުރީމޭ. ހާދަ ފޮނި ހުވަފެންތަކެއް ދުށީމޭ" ނަފީސާ ގިސްލަންފެށިއެވެ. "އަލަތު ކައިވެނީގެ ފޮނި މީރުކަމުން ދިރިއުޅުން އުޖާލާކޮށް، އެ ދިރިއުޅުމުގެ ހުވަފެންތައް އަހަރެން ވެސް ދުށީ ސުހާ ވެސް ދެކޭ ގޮތަށް"\nބިލިގާގައި ސުހާގެ ފުންނާބު ޖެހުމާއެކު އޭނާއަށް ހުއްޓެވުނެވެ. ތުރުތުރު އަޅާ ހާލު މުށްކަވައިލެވިފައިވާ ދެއަތް ނަގައި ދެއަތް ދެ އަތަށް ޖޯޑުކޮށްލެވުނެވެ. މަޑުމަޑުން ތިރީ ތުންފަތުގައި ދަތް އަޅައިލެވުނެވެ. އަވަސްވެފައިވާ ނޭވާތައް މަޑުމަޑުން ބޭރުކުރަމުން ހިންދިރުވައިލެވުނެވެ. އޭރު ވެސް އޭނާގެ މޭ ނަގައި ޖެހެއެވެ.\n"ނިމާލް އެއީ މި ދުނިޔޭއިން ހަމައެކަނި އަހަރެން ލޯބިވި މީހާ. އަހަރެން އޭނާދެކެވީ ޙަޤީޤީ ލޯބި" ނަފީސާ ގިސްލަންފެށިއެވެ. "އަހަރެން ހީކުރީ ނިމާލަކީ މުޅި ދުނިޔޭގައި ވެސް ހުރި، އެންމެ އޯގާތެރި، އެންމެ އިހުސާންތެރި، އެންމެ ކިޔަމަންތެރި، އެންމެ ޙުލްޤު ހެޔޮ މީހާކަމަށް. އެކަމަކު އޭނާއަކީ އަހަރެން ހީކުރި ކަހަލަ މީހެއް ނޫން"\n"ނޫން" ސުހާ މަޑުމަޑުން ދެ ފަރާތަށް ބޯ ހުރައިލެވުނެވެ. ބޭ އިޚްތިޔާރުގައެވެ. "ތިހެން ނުބުނޭ"\n"ކީކޭ؟ ކަލޭ އަދިވެސް އޭނާ ދިފާއު ކުރަނީތަ؟" ނަފީސާ ބާރުބާރަށް ހޭންފެށިއެވެ. މުޅި ފާޚާނާގެ އެތަން މިތަނުން އެ ހުނުމުގެ އަޑު ގުގުމަންފެށިއެވެ. އެއާއެކު ނަފީސާގެ ސޫރަ ކުރިން ހުރި ގޮތަށް ބަދަލުވާން ފެށިއެވެ. ދަނޑިވަޅު ބަލައި ސުހާ ދުއްވައިގަތީ ދޮރާ ދިމާއަށެވެ. ނަމަވެސް، އޭނާއަށް އެކަން ކާމިޔާބުވާ ގޮތެއް ނުވިއެވެ. ސުހާގެ އިސްތަށިގަނޑު ނަފީސާގެ އަތު ތެރެއަށް އޮޅައިލިއެވެ. އެއާއެކު ސުހާ މުށިގަނޑު މައްޗަށް ތިރިވެ ދެ ކަކޫ ޖެއްސުވިއެވެ.\n"އާދޭސްކޮށްފަ ބުނަން އަހަންނަށް ތިހެން ނުހަދާ" ސުހާ ބާރުބާރަށް ހަޅޭއްލަވައިގަތެވެ. "އަހަރެން ދޫކޮށްލާ"\n"ކަލޭ މިއަދު އަޑުގަދަ ކުރުމަކުން، އާދޭސް ކުރުމަކުން ކުރާނެ އެއްވެސް ފައިދާއެއް ނެތް. ތިޔަ އަޑު އިވޭނެ މީހަކުވެސް ނެތް" ނަފީސާ ވާހަކަދައްކަން ފެށިއެވެ. މި ފަހަރު އިވުނީ ފިރިހެނެއްގެ ބަރު އަޑެކެވެ. "އެ ދުވަހު އަހަރެން އާދޭސް ކަލޭއަށް އިވުނު ނަމަ މިއަދު އަހަންނަށް ވެސް ތިޔަ އާދޭހަށް ހަމްދަރުދީ ވެވުނީސް. އެ ދުވަހު އަހަންނަށް ތުރާ ނުދިން ނަމަ މި އަދު ކަލޭއަށް އޯގާތެރި ވެވުނީސް. އެ ދުވަހު އަހަރެންގެ އިހުސާސްތައް ފަތްޖަހައި ނުލި ނަމަ މިއަދު ކަލޭގެ އިހުސާސްތައް އަހަންނަށް ހުޅުވައިލަ ދެވުނީސް"\nސުހާގެ އިސްތަށިގަނޑުގައި ހިފާ ނަފީސާގެ އަތުގެ ކޮޅަށް ހިއްލައިލިއެވެ. އެއާއެކު ސުހާގެ ބޯ ފަންގިފިލާގައި ޖެހުނެވެ. ސުހާ ފައިތަޅުވަމުން ބޮލުގެ އިސްތަށިގަނޑުގައި ހިފައިލިއެވެ. ލިބެމުން ދިޔަ އަނިޔާތަކަށް ކެތް ނުކުރެވޭ ހާލު ސުހާ ރޮމުން ގިސްލަމުން ދިޔައެވެ. ސަލާމަތަށް އެދި އާދޭސްކުރަމުން ސަލާން ޖަހަމުންނެވެ. ނަފީސާ ގެނައި ކުއްލި ހަރަކާތަކާއެކު ސުހާ ހޫރައިލިއެވެ. ކަރުދާސްކޮޅެއް ވަޔަށް ދިޔަހެން، އެ ބާރުމިނުގައި ސުހާ ގޮސް ޖެހުނީ ފާޚާނާތަށި މައްޗަށެވެ. ލިބުނު ކުއްލި ޝޮކާއެކު ސުހާ އުނަގަނޑުގައި އަތް ޖައްސައިލިއެވެ. އޭނާގެ ދެ ލޮލުން ކަރުނަތައް އޮހެމުން ދިޔައެވެ. މީހާގެ އަނގައިން ލޭތައް އޮހެމުން ދިޔައެވެ. އޭރު ސުހާ އޮތީ ފާޚާނާ ތަށިބުޑަށް ޖެހިފައެވެ. މީހާގެ ގައިގައި ހިރިލާނެހާ ވަރު ވެސް ނެތިފައެވެ. ކުކުރުން ނޫން ކަމެއް އޭނާއަކަށް ނުކުރެވެއެވެ.\nކުއްލިއަކަށް ސުހާގެ ކުރިމައްޗަށް ވެއްޓުނީ ސިރިންޖެކެވެ. ސުހާ މަޑުމަޑުން ބޯ އަރިކޮށްލާ މަތި ބަލައިލިއެވެ. އެ ކަހަލަ އެތައް ސިރިންޖެއް އޮހެމުން ދިޔައެވެ.\n"ކަލޭއަށް މިހާރު ވިސްނިއްޖެތަ؟" ނަފީސާގެ އަޑުގައި ރުޅިވެރި ރާގު ގުގުމަމުން ދިޔައެވެ. "އަދިވެސް ކުށެއް ނެތް ފުރާނަ ދުއްވައިލަން ރާވާނަންތަ؟"\n"އަހަންނަށް އެއް ފުރުޞަތުދީ" ހުއްޓަމުން ހުއްޓަމުން ކަހަލަ ގޮތަކަށް ސުހާއަށް ބުނެވުނެވެ. "އަހަރެން އެކަން ވީ ގޮތް ކިޔައިދީ ފާނަން"\nއަނެއްކާ ވެސް ސުހާގެ އިސްތަށިގަނޑުގައި ނަފީސާ ހިފިއެވެ. އެއާއެކު ސުހާ ދަމަމުން ގެންގޮސް ބިލިގާ ތެރެއަށް ދޫކޮށްލިއެވެ.\n"ނިމާލް އެންމެ ފުރަތަމަ ލޯބިވީ އަހަރެން ދެކެ. ނަމަވެސް ނިމާލުގެ އަތްމަތި ދަތިވެގެންނާ އޭނާއަކީ ފަގީރަކަށް ވާތީ އަހަރެންގެ އާއިލާއިން އެކަމާ އިންކާރުކުރީ" ބުރިބުރި ޖުމުލަތަކަކުން ހިތްވަރާއެކު ސުހާ ކިޔައިދިނެވެ. "އޭރު ނިމާލު އުޅުނީ ނަފީސާމެން ގޭގަ. ނަފީސާ ވެސް ނިމާލު ދެކެ ލޯބިވާކަން ނިމާލަށް އެނގޭ. ކޮންމެ ގޮތެއް ހަދައިގެން ވެސް ނިމާލު ބޭނުންވީ އަހަރެން ހޯދަން. އެހެން ވިސްނަނިކޮށް އައި ޚިޔާލަކީ ނިމާލު ނަފީސާއާ އިނުން"\n"ކަލޭތަ ޚިޔާލު ދިނީ؟" ނަފީސާ ދެ ބުމަ ގޮންޖެހުނެވެ.\n"އުހުނ މަށެއް ނޫން" ސުހާ ބިރުން ތުރުތުރު އަޅަންފެށިއެވެ. "ނިމާލު އަމިއްލައަށް ނިންމީ. ދެން ކައިވެނީގެ ފުރަތަމަރޭ ނަފީސާ ނިދީމަ އޯވަރޑޯޒް ވާވަރުކޮށްލުން. ކައިވެނި ކުރަންވާއިރަށް ނަފީސާއަށް ވިޔަފާރީގެ ދެބައިކުޅަ އެއްބައި ނިމާލު މައްޗަށް ބަދަލުކުރަން އޭނާ ނިންމި. ނަފީސާގެ ބޮލަށް އެރިގެން އެއް ރިސޯޓު އޭނާގެ މައްޗަށް އަނބުރައިލަން ވެސް ވިސްނި" .. "އަހަރެންގެ ދުވަސް ދުއްވާ ނުލައި އެކަން ނުވާނެކަމަށް ޚިޔާލު ދިނީ ކަލޭއެއް ނޫންތަ؟" ހޮނު ގުގުރިއެއްހާ ބާރަށް ނަފީސާގެ އަޑު ނުކުތެވެ. ނަފީސާ ބިލިގާ ކައިރީ ދެފައި ވަށްލައިގެން އިށީނެވެ.\n"އަހަރެން ނުބުނަން. އަހަރެން ބުނީ އެހެން މީހެއްގެ ފިރިއެއް އަހަރެން ބޭނުމެއް ނޫނޭ. އަހަންނާ އިންނަންވާނީ ހަމައެކަނި އަހަރެންގެ މީހެކޭ. ބަތްތަށީ އެއްފަޅިން އަހަރެންގެ ހައިހޫނުކަން ނުފިލާނޭ" ސުހާ ގިސްލުން އިތުރުވިއެވެ. ލޮލުން ކަރުނަތައް އޮހިގަތެވެ. އެއާއެކު އޭނާ ކޮށިއެރިއެވެ. އަނގައިންނާ ނޭފަތުން އެކުގައި ލޭތައް އޮހިގަތެވެ. މުޅި ބިލިގާ ވެސް ލެއިން ތަތްތެޅެމުން ދިޔައެވެ.\n"ކަލޭއަށް މިއަދު ވިސްނުނީ ކޮންކަމެއް؟" ނަފީސާގެ އަޑު ބާރުވިއެވެ.\n"ތިމާގެ އަމިއްލަ އެދުމަށްޓަކައި އަނެއްކާގެ ޙައްޤަށް އަރައިގަންނަން ނުވާނެކަން" ސުހާ ނޭވާ އަވަސްވިއެވެ. "ދެން ދުނިޔެ މަތީގައި އެމީހަކު ކުޅަ ޢަމަލެއްގެ ސަޒާ އެމީހަކަށް ދައްކަވާނެކަން"\nކުއްލިއަކަށް ބިލިގާގެ ފެން އިސްކުރު ދޫވިއެވެ. އެއާއެކު ނަފީސާގެ މޫނުމައްޗަށް ލުއި ހިނިތުންވުމެއް ވެރިވިއެވެ. ކަމެއް ހާސިލުވުމުން ލިބޭކަހަލަ އުފާވެރިކަމެއް އޭނާއަށް ލިބުހެން ހީވިއެވެ.\n"ދެން؟" އަނެއްކާ ވެސް އޭނާ ސުވާލުކޮށްލިއެވެ.\n"އުފާވެރި ދިރިއުޅުމަކަށްޓަކައި ފުރާނައަށް ހުރުމަތްތެރިކަން ހިތުން މުހިންމުކަން" ސުހާގެ މޭކަށިގަނޑާ ހަމައަށް ފެން އަރަމުން ދިޔުމުން ސުހާ ބަލައިލީ ނަފީސާގެ މޫނަށެވެ. ނަފީސާ ދެ ތުންފަތަށް ބާރުކޮށްލިއެވެ. ދެ ލޯ ބޮޑުކޮށްލިއެވެ. ދެ ބުމަ އަރުވައިލަމުން ދެން ކޮން ކަމެއްހޭ އަހައިލިއެވެ.\n"މީހުންގެ ޙައްޤުތަކަށް އަރައި ނުގަނެ ވެސް އުފާވެރިކަން ހޯދަން ދަސްކުރަން ވާނެކަން" ސުހާއަށް އެހެން ބުނެވުނު އިރު އޭނާގެ ނޭފަތާ ހަމައަށް ފެންގަނޑު އަރައިފިއެވެ. ސުހާގެ ގައިން އޮހެމުން ދިޔަ ލޭތަކާއި އެކު ފެންގަނޑު ފެންނަނީ ރަތްކުލައިގައެވެ. ކުއްލިއަކަށް ނޭނގޭ އަތަކުން ސުހާ އަޑިއަށް ކޮށްޕަމުން ދިޔަހެން ހީވިއެވެ. ނަފީސާ ހުރީ މަންޒަރު ބަލަން ހެވިފައެވެ.\nސުހާ ހާސްވަމުން ސަލާމަތަށް އެދި އާދޭސްކުރަމުން ދިޔައެވެ. ބާރުބާރަށް އަޑުގަދަ ކުރަމުންނެވެ. އޭނާއަށް ދެ ލޯ ބޮޑުކޮށްލެވުނެވެ. ތަންދޮރު ވަކިވާވަރުވީ ކިރިޔާއެވެ. މާނޭވާލަމުން މޭގައި އަތްއަޅައިގެން ތެދުވިއެވެ. އަވަސް އަވަހަށް ފޯނު ބަލައިލިއެވެ. ނިމާލު ހަތްފަހަރު ގުޅައިފައި އޮތެވެ. އެވަރުން ނުވެގެން ހުރިހާ ކަމެއް ތައްޔާރުކަމަށް ބުނެ މެސެޖު ވެސް ކޮށްފައި އޮތެވެ.\n"މިރެއަށް ރާވާފައިވާ ކަންކަން ކުރާކަށް އަހަރެން ބޭނުމެއް ނޫން. މިހާރު އަހަންނަށް ވިސްނިއްޖެ. ހުވަފެނަކަސް އޭގައި ޙަޤީޤަތެއްވޭ. ނަސޭހަތެއް، އިބުރަތެއް، މެސެޖެއްވޭ. އަމިއްލަ އުފަލަށް ޓަކައި އަނެއްކާއަށް ތުރާކުރާކަށް ނުވާނެ. އުނދަގޫ ކުރާކަށް ނުވާނެ. ނަފީސާއާ އެކު ނިމާލު އުފާވެރި ދިރިއުޅުމެއް އުޅޭ. އަހަރެންދެކެ ލޯބި ވަންޏާ އޭނާއަށް ގެއްލުމެއް އަނިޔާއެއް ތުރާލެއް ނުދޭތި." ފޯނުގައި މެސެޖެއް ލިޔެލައި ނިމާލަށް ފޮނުވައިލިއެވެ. މޭގައި އަތްއަޅައި އޮބައިލަމުންނެވެ.\n"މީހެއްގެ ފުރާނަ ދުއްވާލައިފަ އެކަމުގައި މަތި އަޅައިގެން އަހަންނަކަށް އުފަލެއް ނުލިބޭނެ. އަހަންނަކީ އެހާ އަމިއްލަ އެދުން ބޮޑު މީހެއް ނޫން. ނިމާލު ވެސް ތިޔަ ކުރެވުނު ކައިވެނީގައި ދެމިހުރޭ" ފުލުފުލުގައި އައި ނިމާލުގެ މެސެޖުތަކަށް އަހަންނަށް ދެވުނީ އެންމެ ޖަވާބެކެވެ. ހިތްހަމަ ޖައްސައިލެވުނީ ނިމާލަށް ހެޔޮވިސްނުން ލިބުނުކަން އެނގުމުންނެވެ.\nކަލޯގަޔާ ... އަހަރެން ހަމަ ބުނާނެ އެއްޗެއް ނޭންގިފަ މި ހުރީ...\nއެހެންނުވާނީ... ހަމަ ހީވީ ބިރުވެރި ފިލްމެއްބަލާލެވުނުހެން. ވަޓް އަ ނައިސް ސްޓޯރީ\nވ ރީތި ކުރު ވާހަކަ އެއް\nކަލޯގަޔާ... މަ ބިރުން އަވަދި.... ހީވީ ކުރު ފިލްމެއް ބަލައިލެވުނުހެން.... ވ ވ ވ ރީތި.... ސަސްޕެންސް ވ ވ ވ ވަރުގަދަ... ފަތޫ ވ ވ މޮޅު


ދެކުނު އެފްރިކާއިން ކޮވިޑުގެ ނުރައްކާތެރި އާ ވޭރިންއެންޓެއް، ގައުމުތަކުގެ ބޯޑަރުތައް ބަންދުކުރަނީ – Haftha\nSat, 22 January, 2022, 7:51 pm\nދެކުނު އެފްރިކާއިން ކޮވިޑުގެ ނުރައްކާތެރި އާ ވޭރިންއެންޓެއް، ގައުމުތަކުގެ ބޯޑަރުތައް ބަންދުކުރަނީ\nދެކުނު އެފްރިކާއިން ފެނުނު ކޮވިޑް-19ގެ އާ ވޭރިއެންޓް ހަލުވިކަމާއެކު ފެތުރެމުން ދާތީ ގިނަ ގައުމުތަކަކުން ކޮވިޑާ ގުޅިގެން އަޅާފައިވާ ފިޔަވަޅުތައް ހަރުކަށި ކުރަން ފަށައިފިއެވެ.\nމި ހަފްތާގެ ކުރީކޮޅު ދެކުނު އެފްރިކާއިން ކޮވިޑުގެ އާ ވޭރިއެންޓެއް ފެނިފައި ވާއިރު، އެ ވޭރިއެންޓަކީ މިހާތަނަށް ފެނުނު ވޭރިއެންޓުތަކާ މުޅިން ތަފާތު ވޭރިއެންޓެއް ކަމަށް ސައިންސުވެރިން ވަނީ ބުނެފައެވެ. އަދި އެ ވޭރިންޓު ވަރަށް ބޮޑަށް މިއުޓޭޓް ވެފައިވާ ކަމަށާއި، އެ ވޭރިއެންޓާ ދެކޮޅަށް ވެކްސިން މަސައްކަތް ނުކޮށްފާނެ ކަމުގެ ބިރު ބޮޑުވެފައިވާ ކަމަށްވެސް ރިޕޯޓުތައް ބުނެއެވެ.\nއެ ވޭރިއެންޓު ހަލުވިކަމާއެކު ފެތުރެމުން ދާތީ، ގިނަ ގައުމުތަކަކުން މިހާރު ވަނީ ދެކުނު އެފްރިކާއިން އެ ގައުމުތަކަށް ދަތުރުކުރުން މަނާކޮށްފައެވެ. އެގޮތުން، އިނގިރޭސި ވިލާތާއި ޖަޕާނާއި ސިންގަޕޫރު ފަދަ ގައުމުތަކުން ވަނީ ދެކުނު އެފްރިކާއާއި އެ ގައުމުގެ އަވައްޓެރި ގައުމުތަކުގެ ފްލައިޓުތައް އެ ގައުމުތަކަށް ދަތުރުކުރުން މަނާކޮށްފައެވެ.\nހޮންކޮންގާއި، އިސްރާއީލް އަދި ބޮސްޓްވާނާ ފަދަ ގައުމުތަކުންވެސް މިހާރު ވަނީ އެ ވޭރިއެންޓޫ ފެނިފައެވެ. އެހެން ނަމަވެސް އެޔަށްވުރެ ގިނަ ގައުމުތަކަށް އެ ވޭރިއެންޓު ފެތުރިފައި ވާނެ ކަމަށް ގިނަ ތަޖުރިބާކާރުން ލަފާކުރެއެވެ.\nއެ ވޭރިއެންޓަށް އަދި ނަމެއް ދީފައެއް ނުވެއެވެ. އަދި ދުނިޔޭގެ ސިއްހަތު ޖަމިއްޔާއިން ވަރަށް އަވަހަށް އެ ވޭރިއެންޓުގެ ނުރައްކާ އޮތީ ކިހާ ވަރަކަށްކަން ހާމަ ކުރާނެ ކަމަށް ރިޕޯޓުތައް ބުނެއެވެ.\nފާހަގަ: ކޮވިޑް-19, ސައުތު އެފްރިކާ ވޭރިއަންޓް


Gulhee Rayyithunnah Dhimaavefaivaa Massala Thah Hallu Kuran Masahkaiy Kuraanan- Raees - Vaguthu\nގުޅީ ރައްޔިތުންނަށް ދިމާވެފައިވާ މައްސަލަތައް ހައްލު ކުރަން މަސައްކަތް ކުރާނަން - ރައީސް\nމާލެ އަތޮޅު ގުޅީ ރައްޔިތުންނަށް އެންމެ ބޮޑަށް ދިމާވެފައިވާ ދަތިތައް ހައްލުކޮށްދެއްވުމަށް ސަރުކާރުން މަސައްކަތް ކޮށްދެއްވާނެ ކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާ ވިދާޅުވެއްޖެއެވެ.\nއެމަނިކުފާނު މިހެންވިދާޅުވީ ގުޅީ ކައުންސިލް މެންބަރުންނާއެކު މިއަދު ބޭއްވެވި ބައްދަލުކުރެއްވުމެއްގައި ވާހަކަފުޅު ދައްކަވަމުންނެވެ.\nމިއަދު ރައީސް އޮފީހުގައި ބޭއްވި ބައްދަލުކުރެއްވުމެއްގައި ގުޅީ ކައުންސިލުން ފާހަގަކޮށްފައިވާ، އެރަށުގެ އެންމެ ބޮޑެތި މައްސަލަތަކަކީ ބިމުގެ ދަތިކަމާއި، ރަށުގައި ފެނާއި ނަރުދަމާގެ ހަރުދަނާ ނިޒާމެއް ޤާއިމުވެފައި ނެތުމެވެ.\nމީގެއިތުރުން، ކައުންސިލުގެ ޒިންމާތަކުގެ ތެރޭގައި ހިމެނޭ ޚިދުމަތްތައް ރައްޔިތުންނަށް އެންމެ ފުރިހަމައަށް ފޯރުކޮށްދިނުމުގައި މުވައްޒަފުންގެ ދަތިކަން ކައުންސިލަށް ވަރަށް ބޮޑަށް ކުރިމަތިވަމުންދާކަންވެސް ފާހަގަކުރެއްވިއެވެ.\nމި ބައްދަލުކުރެއްވުމުގައި ރައީސް ޞޯލިހު ވަނީ މިއަހަރުގެ ބަޖެޓުގައި ހިމެނިގެން ގުޅީގައި ސަރުކާރުން ކުރިއަށް ގެންދަވާނެ މަޝްރޫޢުތަކާ ބެހޭގޮތުން ކައުންސިލް މެންބަރުންނާއެކު މަޝްވަރާ ކުރައްވައުފައެވެ. އަދި، ރަށުގެ ހާލަތާއި ރައްޔިތުންގެ ދިރިއުޅުމާ ބެހޭ ގޮތުން އެކިއެކި މައުލޫމާތުވެސް ރައީސް އޮޅުންފިލުއްވިއެވެ.\nޖެނުއަރީ 27, 2019 20:04\nގުޅީ މައްސަލަ ހައްލުކުރަން ކޮމެޓީއް ހަދާ\nޖެނުއަރީ 27, 2019 22:02


CNM Badhige: Beef Lasgne\n20 އޭޕްރީލް 2021 - 08:53:22\nސީއެންއެމް ބަދިގޭގައި މިއަދުގެ މި ހިމަނާލަނީ "ބީފް ލަސާނީ" އެވެ.\nއާއްމުކޮށް ދިވެހި މާހައުލާއި މާ ރަށްޓެހި ކެއުމެއް ނޫންވިޔަސް މިއީ މަދުން ނަމަވެސް ދިވެހިންގެ އޯޑަ ލިސްޓުގެ އެންމެ ކުރީގައި އުޅޭ އެއް ކެއުމެވެ.\nއެހެންނަމަވެސް ގިނަ ފަހަރަށް ލަސާނީއެއް ކާހިތްވުމުން ދާންޖެހެނީ ކޮންމެވެސް އަގުބޮޑު ރެސްޓޯރެންޓަކަށެވެ. އެހެންކަމުން ސީއެންއެމް ބަދިގޭގައި މިއަދު މިހުށަހަޅާލަނީ އެ ފަދަ ތަނަކަށް ނުގޮސް ބީފް ލަސާނީއެއް ގޭގައި ފަސޭހަ ކަމާއިއެކު ތައްުޔާރުކޮށްލެވޭނެ ގޮތެކެވެ.\nތިން ސައިސަމުސާ އޮލިވް އޮއިލް\n200 ގުރާމު ބީފް(ޗިސްކޮށްފަ)\nއެއް 1/2 ތަށި ރޯ ޓޮމާޓޯ (ދަޅުގަ ބަންދުކޮށްފަ ހުންނަ)\nތިނެއް ނުވަތަ ހަތަރު ބޭ ލީވްސް\nއެއް ސަމުސާ ރޯޒްމެރީ\nއެއް ސަމުސާ އޮރިގާނޯ\nއެއް ސަމުސާ ބޭސިލް\nތިން ސަމުސާ ބަޓަރު\nދެ ސަމުސާ ފުށް\nއެއް 1/2 ތަށި ޕެކެޓު ކިރު\nލަސާނީއެއް ތައްޔާރުކުރުމަށް “ވައިޓް ސޯސް” އަދި “މީޓް ސޯސް” ގަނޑެއް ތައްޔާރުކޮށްލަން ޖެހޭނެއެވެ. އެހެންކަމުން މިދޭތި ވަކިވަކިން ތައްޔާރުކޮށްލެވޭނެ ގޮތެއް ފުރަތަމަ ކިޔާލަދޭނަމެވެ.\nފުރަތަމަ ތިން ސައިސަމުސާ އޮލިވް އޮއިލްގެ ތެރެއަށް އެއް ފިޔާ، ލޮނުމެދު އަޅާލާފައި ރަނގަޅަށް ފިޔާގަނޑު މީރުކޮށްލާށެވެ. އެއަށް ފަހު ޗިސްކޮށްފަ ހުރި 200 ގުރާމު ބީފް، ލޮނު، ދިރި، ޓޮމާޓޯ ޕޭސްޓް، އެއް 1/2 ތަށި ދަޅުގައި ބަންދުކޮށްފައި ހުންނަ ރޯ ޓޮމާޓޯ، ތިނެއް ނުވަތަ ހަތަރު ބޭ ލީވްސް، އެއް ސަމުސާ ރޯޒްމެރީ، އެއް ސަމުސާ އޮރިގާނޯ، އެއް ސަމުސާ ބޭސިލް ލާފައި ރަނގަޅަށް އެއްކޮށްލުމުން މީޓް ސޯސް ތައްޔާރުކޮށްލެވުނީއެވެ.\nފުރަތަމަ ތިން ސަމުސާ ބަޓަރު، ދެ ސަމުސާ ފުށް އަޅާފައި ރަނގަޅަށް އުނދުނުގައި ކައްކާލާށެވެ. އެއަށް ފަހު އެއް 1/2 ތަށި ޕެކެޓު ކިރު ތެރެއަށް ޗީޒް އަޅާލާފައި ރަނގަޅަށް ކައްކާލުމުން ވައިޓް ސޯސްވެސް ތައްޔާރުކޮށްލެވުނީއެވެ.\nދެން އޮންނާނީ އެންމެ ފަހު މަރުހަލާއެވެ. ޓްރޭއެެއްގައި ވައިޓް ސޯސްގެ ލޭޔާއެއް ހެދުމަށްފަހު އޭގެ މަތީގައި ލަސާނީ ޝީޓް އަތުރާލާފައި އަނެއްކާ އޭގެ މަތީގައި މީޓް ސޯސްގެ ލޭޔާއެއް ވެސް ހަދާލާށެވެ. އެއަށް ފަހު މައްޗަށް ޗީޒް އަޅާލުމަށްފަހު 200 ޑިގްރީ ސެލްސިއަސްގައި 40 މިނެޓު އަވަނުގައި ކައްކަލާށެވެ. އޭރުން ހުންނާނީ ބީފް ލަސާނީ ތައްޔާރުވެފައެވެ.\nސީއެންއެމް ބަދިގެރޯދަ 2021ރޯދަމަސްރޯދަ ހާއްސަ


Furathama division ge team thah practice fashan huhdhadheefi | Mihaaru\nކުޅިވަރު / ހެލްތު ޕްރޮޓެކްޝަން އެޖެންސީ\nފުރަތަމަ ޑިވިޝަނުގެ ޓީމުތައް ޕްރެކްޓިސް ފަށަން ހުއްދަދީފި\nއީގަލްސްގެ 2017 ވަނަ އަހަރުގެ ޕްރީ ސީޒަން ޓްރެއިނިންގެ ތެރެއިން. --ފޮޓޯ: ނިޝާން އަލީ/ މިހާރު\n08 އޮކްޓޯބަރ 2020\nފުރަތަމަ ޑިވިޝަނުގައި ވާދަކުރާ އަށް ކްލަބްގެ ޕްރެކްޓިސްތައް ފަށަން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ރަސްމީކޮށް ހުއްދަދީފި އެވެ.\nޕްރެކްޓިސްތައް ފަށަން ހުއްދަދިނުމާ ބެހޭގޮތުން މިއަދު ހެނދުނު ބޭއްވި ބޭއްވި ބައްދަލުވުމުގައި ބައިވެރިވެވަޑައިގަތީ ޑިރެކްޓާ ޖެނަރަލް އޮފް ޕަބްލިކް ހެލްތު މައިމޫނާ އަބޫބަކުރާއި އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) އަދި ސްޕޯޓްސް މިނިސްޓްރީގެ ސްޓޭޓް މިނިސްޓަރު އަސްހަދު އަލީގެ އިތުރުން ޓެކްނިކަލް އެޑްވައިޒަރީ ގްރޫޕް (ޓެގް) އާއި އެފްއޭއެމް އަދި ޕޮލިހެވެ.\nބައްދަލުވުމާ ބެހޭގޮތުން ޖަވާ "މިހާރަ"ށް ވިދާޅުވީ ހުއްދަދީފައިވަނީ ގައިޑްލައިންތަކެއްގެ ތެރެއިން ކަމަށާއި އެކަންކަން ކުރިއަށްދާ ގޮތް އެޗްޕީއޭ އާއި ފުލުހުން ވެސް ބަލާނެ ކަމަށެވެ.\n"ހުއްދަ ލިބިފައިވަނީ ފުރަތަމަ ޑިވިޝަނުގެ ކްލަބްތަކުގެ ޕްރެކްޓިސް އަށް އެކަނި. ދެން މިއަދުގެ ބައްދަލުވުމުގައި މަޝްވަރާކުރެވުނީ ގައިޑްލައިންތަކާ ބެހޭގޮތުން. އެ ހުރިހާ ކަމެއް ކުރިއަށްދާ ގޮތް އެޗްޕީއޭ އިން ވެސް ބަލާގޮތަށް ޕްރެކްޓިސްތައް ފަށަން ހުއްދަ ލިބިފައި މިއޮތީ،" ޖަވާ ވިދާޅުވި އެވެ.\nހުއްދަ ލިބުނުހާ އަވަހަކަށް ޕްރެކްޓިސް ފަށަން ތައްޔާރަށް އޮތް ކަމަށް ގިނަ ކްލަބްތަކެއްގެ އޮފިޝަލުން ވަނީ "މިހާރު" އަށް ބުނެފަ އެވެ. މި މަހު ޕްރެކްޓިސް ފެށިއްޖެނަމަ އެފްއޭއެމުން ކަނޑައަޅާފައިވާ ތާރީހުގައި ފުޓްބޯޅަ ސީޒަން ވެސް ފަސޭހަތަކެއް ވެގެންދާނެ އެވެ. އެފްއޭއެމުން ރާވާފައި އޮތީ އަންނަ ޑިސެމްބަރު މަހު އަށް ވަނަ ދުވަހު ފުޓްބޯޅަ ސީޒަން ފަށާށެވެ. ޕްރެކްޓިސްތައް މި މަހު ފަށައިގެން ކަންތައްތައް ރަނގަޅަށް ދާނަމަ ޑިސެމްބަރު މަހު ފުޓްބޯޅަ ސީޒަން ފެށުމުގެ ފުރުސަތު ބޮޑެވެ.\nއެޗްޕީއޭ އިން ދިން ލުއިތަކާ އެއްގޮތަށް މިދިޔަ ޖުލައި މަހު ގައުމީ ޓީމުގެ ޕްރެކްޓިސްތައް ފެށި އެވެ. އެކަމަކު އޮގަސްޓް މަހުގައި ކޮވިޑް-19ގެ ނުރައްކާ ބޮޑުވާން ފެށުމުން އެޅި ފިޔަވަޅުތަކުގެ ތެރެއިން ކުޅިވަރު ހަރަކާތްތައް ހުއްޓާލަން ޖެހުނެވެ.\nއެޗްޕީއޭ އާއި އެފްއޭއެމް އަދި ޕޮލިހުން މިއަދު ބޭއްވި ބައްދަލުވުމުގެ ތެރެއިން.-- ފޮޓޯ: އެފްއޭއެމް\nއެހެން ނަމަވެސް އޭއެފްސީ ކަޕުގައި ވާދަކުރާ ގޮތަށް އޮތް މާޒިޔާ އާއި ޓީސީ ސްޕޯޓްސް ކްލަބްގެ އިތުރުން ގައުމީ ޓީމުގެ ޕްރެކްޓިސް ބާއްވަން އެޗްޕީއޭ އިން ހުއްދަ ދިނެވެ. މާޒިޔާ އިން ޕްރެކްޓިސް ވެސް ފެށި ފަހުން އޭއެފްސީން ވަނީ މުބާރާތް ކެންސަލްކޮށްފަ އެވެ. އެއީ ކޮވިޑާ ހެދި އޭއެފްސީ ކަޕްގެ ހުރިހާ ގްރޫޕެއްގެ މެޗުތަކެއް ބޭއްވޭނެ ގޮތެއް ނުފެނުމުންނެވެ.\nއޭއެފްސީން މުބާރާތް ކެންސަލްކުރުމުން މާޒިޔާ އިން ވެސް ޕްރެކްޓިސް ހުއްޓާލީ ދެން ލޯކަލް ސީޒަނަށް ފަރިތަކުރުންތައް ފަށަން ހުއްދަ ލިބުމާ އެކީ ކުރިއަށްދާ ގޮތަށެވެ. އެކަމަކު ފަހުން ލޯކަލް ސީޒަނަށް ޕްރެކްޓިސް ފަށަން އެޗްޕީއޭގެ ހުއްދަ ލިބުމުގައި ދަތިތަކެއް ދިމާވާތީ ފުޓްބޯޅައިގެ ފަރާތްތަކުގެ ހިތްހަމަނުޖެހުނެވެ. އަދި ފުޓްބޯޅައިގެ ހުރި ކަންބޮޑުވުންތަކަށް ހައްލެއް ހޯދަން ރައީސް އިބްރާހިމް މުހައްމަދު ސޯލިހު އަރިހަށް ދިއުމަށް ފުރަތަމަ ޑިވިޝަން ކޯޗުންތަކެއް މަސައްކަތް ފެށި އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗުއީއޯސީ) އިން ހޯމަ ދުވަހުގެރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ ކޮވިޑް-19ގެ ބަލީގެ ހާލަތަށް އަންނަ ބަދަލުތަކާ ގުޅިގެން ލުއިތައް ދޭން ވިސްނަނީ މަޑުމަޑުން ކަމަށާއި ފުޓްބޯޅަ ފަދަ ކޮންޓެކްޓް ސްޕޯޓްސް އަކަށް ހުއްދަދިނުމުގައި ރިސްކުތަކެއް އެބަހުރި ކަމަށެވެ. އެކަމަކު ހާލަތަށް ބެލުމަށް ފަހު ހުއްދަތައް ދެމުން ގެންދާނެ ކަމަށް ވިދާވި އެވެ. މިއަދު އެފްއޭއެމާ އެކު ބޭއްވި ބައްދަލުވުމުގައި ޑރ ނަޒްލާ ވެސް ބައިވެރިވެވަޑައިގެންނެވި އެވެ.\nހުއްދަ ދިނުމާ އެކު ފުރަތަމަ ޑިވިޝަންގެ ޓީމުތަކުން އަންނަނީ ޕްރެކްޓިސް ފަށާނެ އިރެއް ކަނޑައެޅުމުގައި މަޝްވަރާކުރަމުންނެވެ. އެގޮތުން ލަސްވެގެން ހުރިހާ ޓީމަކުން ކުރިއަށް އޮތް ދެ ހަފްތާއެއްހާ ދުވަސްތެރޭ ލަސްވެގެން ފަރިތަކުރުންތައް ފަށާނެ އެވެ. މި އަހަރު ފުރަތަމަ ޑިވިޝަނުގައި ވާދަކުރާ އަށް ޓީމަކީ އެންމެ ފަހުގެ ޗެމްޕިއަން މާޒިޔާގެ އިތުރުން ޓީސީ، އީގަލްސް، ގްރީން ސްޓްރީޓްސް، ދަ ގްރާންޑޭ ސްޕޯޓްސް ކްލަބް، ކްލަބް ވެލެންސިއާ، ޔުނައިޓެޑް ވިކްޓްރީ އަދި ސުޕަ ޔުނައިޓެޑް ސްޕޯޓްސް (ސަސް) އެވެ.\nއެފްއޭއެމް ހެލްތު ޕްރޮޓެކްޝަން އެޖެންސީ މައިމޫނާ އަބޫބަކުރު (ޑީޖީ، އެޗްޕީއޭ)\n4 ކޮމެންޓް,5ރިއެކްޝަންސް\nނިއުރޭޑިޔަންޓަށް މި ސީޒަނުގަ ކުޅެވޭ ގޮތް ވެއްޖެބާ. ކޮބާތަ އަލަށް ނިއުއާއި ހަވާލުވި މެންބަރު. ހާދަ ހަބަރެއް ދަބަރެއް ނެތޭ. އަދިވެސް ތަނެއް އޮތިންޔާ މަށަށްވާނޭ ކިޔާ ވަންނާތި.\nކޮންރަށެއްގެ ފުރަތަމަ ޑިވިޝަން ޓީމުތަކެއްތަ ތިޔައީ. ކ.މާލޭ ކަންމަތީ ޓީމުތަކާ ވައްތަރީ.\nދިވެހިރާއްޖޭގެ ޓީމްތައް ފުރަތަމަ ޑިވިަޝަނުގަ ކުޅެނީ... އެއްވެސް ހާލެއްގަ ވަކިރަށެއްގެ ޓީމްތަކެއްނޫން އަދި މިޓީމްތަކުގައި ހިމެނެނީ މުޅިރާއްޖޭގެ އެންމެމޮޅެތި ކުޅުންތެރިން އެއީ ގާތްގަޑަކަށް ހުރިހާ ރަށެއް ހިމެނޭގޮތަށް.\nހުރިހާ ކުޅުންތެރިންނާއި ކޯޗުންނާ އޮފިޝަލުން ކޮވިޑަށް ޓެސްޓްހަދާފައި ޕްރެކްޓިސްތައް ފެށުން ވަރަށް މުހިންމުކަމެއް ކަމަށް ދެކެން....ވ ވެދުން


Abduhraheem flat gaiy massala ACC in balan fashaifi | Mihaaru\nޕީޕީއެމްގެ "ރުމާލު 2" ގައި ބޭއްވި ޖަލްސާއެއްގައި އަބްދުއްރަހީމް (ކ) އަދި ނިހާން މަޝްވަރާ ކުރައްވަނީ.-- ފޮޓޯ: ހުސެން ވަހީދު /މިހާރު\nއަބްދުއްރަހީމް ފުލެޓް ގަތް މައްސަލަ އޭސީސީން ބަލަން ފަށައިފި\n22 މާޗް 2018 - 11:30 44 comments\nއޭސީސީގެ އޮފިޝަލަކު މިއަދު ވިދާޅުވީ އަބްދުއްރަހީމްގެ ދެކަނބަލުން ދެ ފްލެޓު ބައްލަވައިގަތް މައްސަލަ ބަލަނީ އެ ކޮމިޝަނަށް ހުށަހެޅި މައްސަލައަކާ ގުޅިގެން ކަމަށެވެ. އެކަމަކު އޭގެ އިތުރު ތަފްސީލެއް އޭނާ ނުދެއްވަ އެވެ.\nއަބްދުއްރަހީމް ފްލެޓް ބައްލަވައިގެންނެވި މައްސަލާގައި އިދިކޮޅު ފަރާތްތަކުން ގެންދަނީ ފާޑުކިޔަމުންނެވެ. އެގޮތުން9މިލިއަން ރުފިޔާ ހޭދަކުރައްވައިގެން ދެ ފުލެޓް ބައްލަވައިގަތީ ކިހިނެއް ހޯއްދެވި ފައިސާއަކުންތޯ ބަލަން ޖެހޭ ކަމަށާއި ދެ ދައުރު މަޖިލީހުގައި އުޅުއްވި ބޭފުޅަކަށް އެ އަދަދު ހަމަނުކުރެއްވޭނެ ކަމަށް ވެސް އެ ފަރާތްތަކުން ބުނެ އެވެ.\nއެފްޑަބްލިއު ކޮންސްޓްރަކްޝަނުން އެންމެ ފަހުން ހެދި ރެހެންދި-6 އިން އަބްދުއްރަހީމާއި އަނބިކަނބަލުން ދިޔާނާ ހުސެއިން ބައްލަވައިގެންނެވި، ފެންވަރު މަތީ ފްލެޓެއްގެ އަގު އުޅެނީ 4.5 މިލިއަން ރުފިޔާގަ އެވެ. އަބްދުއްރަހީމް ވަނީ ދެ ފްލެޓު ބައްލަވައިގެންނެވި ކަން މީޑިއާގައި އޭރު އެއްބަސްވެވަޑައިގެންފަ އެވެ.\nއޭރު އޭނާ ވިދާޅުވީ ދެ ފްލެޓުގެ ތެރެއިން އެއް ފްލެޓު ބައްލަވައިގެންނެވީ އޭނާގެ އަންހެނުންގެ ނަމުގައި ކަމަށެވެ. އަދި ފްލެޓާ ބެހޭ މައުލޫމާތު ކަމާ ބެހޭ މުއައްސަސާތަކަށް ދެއްވަން ތައްޔާރަށް ހުންނެވި ކަމަށް ވެސް ވިދާޅުވި އެވެ.\nއެކަމަކު ފްލެޓް ބައްލަވައިގެންނެވި ގޮތް ހާމަކުރައްވަން އަބްދުއްރަހީމް މީޑިއާގައި ދެކޮޅު ހެއްދެވި އެވެ. އޭނާ ހަމައެކަނި ވިދާޅުވީ މެމްބަރުކަމުގެ އިތުރުން އާމްދަނީ ހޯދަން އިތުރު ކަންކަން ވެސް ކުރައްވަމުން އަންނަ ކަމަށެވެ.\n"ގެޔަށް ވަންނަ ވަރުގެ އެއްޗެއް މީޑިއާއަކަށް ހިއްސާއެއް ނުކުރެވޭނެ،" އަބްދުއްރަހީމް ވިދާޅުވި އެވެ.\nއޭނާ ވިދާޅުވި ގޮތުގައި އޭނާއާ ބެހޭ ގޮތުން ވާހަކަތައް ފެތުރިޔަސް ރައީސް އަބްދުﷲ ޔާމީންގެ އަރިހުގައި ކުރައްވަމުން ގެންދަވާ މަސައްކަތަށް ބަދަލެއް ނާންނާނެ އެވެ.\nAbdulraheem flat gaiy massala balan govaalaiffi\nއިތުރު ލިޔުންތައް އެންޓި ކޮރަޕްޝަން ކޮމިޝަން ސުޕްރީމް ކޯޓް ފްލެޓް ކޮރަޕްޝަން ކުރީގެ މެމްބަރު އަބްދުއްރަހީމް އަބްދުﷲ ރެހެންދި ފްލެޓް\nއަބްދުއްރަހީމް ފުލެޓް ގަތް މައްސަލަ ބަލަން ގޮވާލައިފި\nއަދުރޭގެ ރައްދު: "ކާޅަށް ދިނަސް ނުހުއްޓުވޭނެ"


BREAKING NEWS: Raajje In Ithuru Meehaku Covid-19 Ah Fassi (Positive) Vejje - Vaguthu\nރާއްޖެއިން އިތުރު މީހަކު ކޮވިޑް-19 އަށް ފައްސިވެއްޖެ\nއަނަންތަރަ ދިގު ރިސޯޓުން ބިދޭސީއަކު ކޮވިޑް-19 އަށް ފައްސި (ޕޮޒިޓިވް) މިއަދު ވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކުރި ޓުވީޓެއްގައި ބުނީ އަނަންތަރަ ދިގު ރިސޯޓުން ކޮވިޑް-19 އަށް ޓެސްޓްކުރި ބިދޭސީއެއްގެ ސާމްޕަލް ޕޮޒިޓިވްވެފައިވާ ކަމަށެވެ. އަދި އެމީހާ މިވަގުތު ހުރީ ފަރުކޮޅުފުށީގެ އައިސޮލޭޝަން ފެސިލިޓީގައި ބަހައްޓާފައި ކަމަށް އެޗްޕީއޭ އިން ބުންޏެވެ.\nނަމަވެސް އެޗްޕީއޭގެ ޓުވީޓުގައި އެންމެ ފަހުން ކޮވިޑް-19 ޖެހުނީ ކޮން ގައުމެއްގެ މީހަކަށް ކަމެއް ނުބުނެއެވެ.\nއަނަންތަރަ ދިގު ރިސޯޓުން #ކޯވިޑް19 އަށް ޓެސްޓްކުރި ބިދޭސީއެއްގެ ސާމްޕަލް ޕޮޒިޓިވް ވެއްޖެ.\nމިފަރާތަކީ މިވަގުތު ފަރުކޮޅު އައިސޮލޭޝަން ފެސިލިޓީގައި ބަހައްޓާފައިވާ ފަރާތެކެވެ.\n— HPA Maldives (@HPA_MV) March 15, 2020\nއަނަންތަރަ އިން މީހަކު ކޮވިޑް-19 އަށް ފައްސި ވުމުން ރާއްޖެ އިން އެ ބަލި ޖެހުނު މީހުންގެ އަދަދު 11 އަށް އެރީއެވެ. ނަމަވެސް މި ބަލި އެއްވެސް ދިވެއްސެއްގެ ގައިން އަދި ފެނިފައެއް ނުވެއެވެ. މިހާތަނަށް އައިއިރު، ބަލި ފެނުނީ ރާއްޖެ އަށް ޗުއްޓީ ހޭދަކުރަން އައި ބައެއް ފަތުރުވެރިންގެ ގައިންނާއި ރިސޯޓުތަކުގައި މަސައްކަތް ކުރާ ބިދޭސީ މުވައްޒަފުންގެ ގައިންނެވެ.\nއެޗްޕީއޭ އިން ރޭ ބުނި ގޮތުގައި، އަނަންތަރާ ދިގު މޯލްޑިވްސް ރިސޯޓުގެ ކޮންޓެކްޓް ޓްރޭސިން ނިންމައި ހޯމް އައިސޮލޭޝަނަށް ލާންޖެހޭ މީހުން މިހާރު ވަނީ އެކަހެރިކޮށްފައެވެ. އަދި ރިސޯޓު މޮނިޓަރިންގެ މަސައްކަތް މިހާރު ނިމިފައިވާ ކަމަށް ވެސް އެޗްޕީއޭ އިން ބުންޏެވެ.\nއެކަަމަކު، އަނަންތަރާ ދިގު މޯލްޑިވްސް ރިސޯޓުން އެކަހެރިކުރީ ކިތައް މީހުން ކަމެއް އެޗްޕީއޭ އިން ނުބުނެއެވެ.\nމީގެއިތުރުން ބ. ފެހެންދޫ އާއި ސަންގެލި ރިސޯޓްގެ އިތުރުން ބަނޑޮހާއި ޑްރީމްލޭންޑް ރިސޯޓުން ޓެސްޓް ކުރި މީހުން ނެގަޓިވް ވުމުން އެ ރަށްތައް މޮނީޓާކުރުން ހުއްޓާލައި ރަށްތައް ހުޅުވާލާފައިވާ ކަމަށެވެ.\nރާއްޖޭގެ ހާލަތަށް ބަލާއިރު، ކޮވިޑް-19 ޖެހުނު ފަސް މީހުންނަކީ ކުރެއްދޫ ރިސޯޓުން ފެނުނު މީހުންނެވެ. އަދި ސޭންޑީސް ބަތަލާ އައިލެންޑް ރިސޯޓުގެ ދެ މީހަކާއި ކުރަމަތި މޯލްޑިވްސް ރިސޯޓުގެ ދެ މީހަކު އަދި އަނަންތަރާ ދިގު ރިސޯޓުގެ ދެ މީހެއްގެ ގައިން ބަލި މިހާރު ވަނީ ފެނިފައެވެ.\nރާއްޖޭގައި ކޮވިޑް ރޯގާ ކޮންޓްރޯލް ކުރުމަށްޓަކައި ސަރުކާރުން މިދިޔަ ބުރާސްފަތި ދުވަހު ވަނީ ސިއްހީ ކުއްލި ނުރައްކަލުގެ ހާލަތު އިއުލާންކޮށް، ފިޔަވަޅުތައް ވަރުގަދަކޮށްފައެވެ. ސަރުކާރުން އެންމެ ވަރުގަދަ ފިޔަވަޅުތަކެއް ގޮތުގައި އެޅީ ސްކޫލްތަކާއި ކޮލެޖްތަކާއި ޔުނިވަސިޓީތައް ބަންދުކުރުމާއި މާލެ އާއި ވިލިމާލެ އަދި ހުޅުމާލޭގެ ގެސްޓް ހައުސްތަކަށް ބިދޭސީން ގެނައުން މަނާކުރުމާއި ރިސޯޓުތަކާއި ސަފާރީތަކާއި ރަށްރަށުގައި ތިބި ޓޫރިސްޓުން އެކްސްކާޝަނަށް އެއްވެސް ރަށަކަށް ނުދެވޭ ގޮތަށް މަނާކުރުމުވެ.\nމީގެއިތުރުން މީހުން އެއްވެ އުޅޭ ތަންތަނަށް ނުދިއުމާއި މާލެ އާއި ވިލިމާލެ އާއި ހުޅުމާލޭގެ ޕާކްތަކަށް ނުދިއުމަށް ސަރުކާރުން ވަނީ އަންގައިފައެވެ. އަދި ސްޕެއިން އާއި ޗައިނާ އާއި އިޓަލީގެ ފަތުރުވެރިން ރާއްޖެ އައުން މަނާކޮށްފައިވެއެވެ.\nމާޗް 15, 2020 11:40\nތި ޓެސްޓްތައް ރަށްރަށާއި އަތޮޅުތަކުންވެސް ހެދެން ނުވޭބާ! ޓެސްޓް ހަދަންވެސް މާލެ! މިދެން ބޮޑުވަރު!ހުރިހާކަމެއް ސެންޓްރަލައިޒް ކޮށްފަ ޖަޒީރާ ރާއްޖެ! ޖަޒީރާ ޖަގިޔާ! ޓެސްޓް ތަށް ގިނަތަންތަނުން ހެދުނުވަރަކަށް ގިނަ ބަލިމީހުން ފެންނާނެ! ފެތުރުން ކޮންޓްރޯލް ކުރެވޭނެ! ދިޔުޅި ދިގުކަމުން ކަމެއްވާވަރު އެބަވޭބާ!\nމާޗް 15, 2020 11:44\nކީއްވެބާ ޖިމް ތައް ބަންދުނުކުރަނީ. މީހުން ވަރަށް އެއްވާ ތަނެއް. އެކަކު ބޭނުންކުރާ މެޝިން އެންމެންވެސް ބޭނުންކުރަނީ. މޭޝިންތަކުގަ ގައިން ފައިބާ ދާތައް ވެސް އޮންނާނެ. ޖިމްތައްވެސް ބަންދުކުރަން ޖެހޭ.\nމާޗް 15, 2020 12:32\nއިނގިރޭސި ވިލާތުން ފަތުރުވެރިން އަ އުން ހު އްޓުވާދީބަލަ..ރޮ އެފަ ބުނަން މާލޭގައި ފެތުރި އްޖި އްޔާ މީސްކޮޅު މަރުވެދާނެ..\nމާޗް 15, 2020 13:26\nކީއްވެބާ ސިވިލް ސާރވިސް މާބަނޑު މުވައްޒަފުންނަށް ޗުއްޓީ ނުދެނީ.... އިންފުލްއެންޒާ ވައިރަސް އާ ގުޅިގެން މާބަނޑު މީހުންނަށް ރައީސް ޔާމީން ދިން ޗުއްޓީ . މި ސަރުކާރު މީހުންނަށް މި އިީ ކިހާ ސީރިއަސް ކަމެއްކަމަށް ނުވެސްނެނީބާ .... ނޫސް ތަކުނުންވެސް މި ކަމާ ގުޅިގެން ވާހަކަ ނުދައްކަނީ ކީއްވެބާ\nމާޗް 15, 2020 13:31\nމިހާރު އެބައިގޭނު ރިސޯޓުތަކުގަ ގެސްޓުންނާ މުއާމަލާތހުކުރެވޭހިސާބުގާ ތިބެނީ ބިދޭސީންކަން...\nދިވެއްސެއް ޕޮޒިޓިވް ވިކަން އިނގޭނީ ދިވެހިން ޓެސްޓް ކުރާނަމަ ތާ؟ އައިސޮލޭޓް ކުރާ ދިވެހިންނަށް ވާގޮތްވެސް ފަހުން އެނގެނީކީ ނޫން .. އެމީހުން ދިރި ތިބިކަމެއް ނުވަތަ މަރުވިކަމެއް ވެސް. ސަރުކާރުގެ މުޅި ފޯކަސް ހުރީ ދިވެހިންނަށް މި ބަލި ޖައްސާފަވެސް ބިދޭސީން ހިމާޔަތް ކުރުން.\nމާޗް 15, 2020 13:55\nއަނަންތަރާ ދިގު ރިސޯޓުން ފޮސިޓިވް މިވީ އިޓަލީ ގެ ދެމަފިރިން..\nމާޗް 15, 2020 14:39\nހުރިހައި ކެފޭ ތަކާއި ރެސްޓޯރެންޓ ތައް ވެސް ބަންދު ކުރަންވި. އެތަންތަނަކީވެސް މީހުން އެއްވެ އުޅޭ ތަން ތން. ކިހިނެއް އެންގެނީ އެތަންތާމަސެއްކަތް ކުރާ ބިދޭސީން ކޮންޓެކްޓް ވެފަ ހުރި ކަމެއް.


Turkmenistan in mihaathanah Covid ge emme case eh ves nufenna kamah bunefi\nޓާކްމެނިސްތާންގެ މަގުމަތީ މާސްކް އަޅައިގެން ތިބި އަންހެނުންތަކެއް-\nޓާކްމެނިސްތާން އިން މިހާތަނަށް ކޮވިޑްގެ އެންމެ ކޭސް އެއްވެސް ނުފެންނަ ކަމަށް ބުނެފި\n26 ސެޕްޓެމްބަރ 2021 - 19:18:18\nއަވަށްޓެރި ގައުމުތަކުން މިލިއަނުން މީހުން ކޮވިޑް-19 ޖެހުނު ނަމަވެސް އެގައުމުން އަދި ކޮވިޑްގެ އެންމެ ކޭސް އެއްވެސް ނުފެންނަ ކަމަށް ޓާކްމެނިސްތާން އިން ބުނެފި އެވެ.\nބައިނަލްއަގުވާމީ ދުނިޔެއާ އެކަހެރިވެ ގަނެގެން ހިންގާ ސަރުކާރެއް އޮންނަ އެގައުމުުގެ ސަރުކާރުން ބުނީ ޕެންޑެމިކް ފެށުނުތާ ދެ އަހަރުވި އިރުވެސް ކޮވިޑްގެ އެންމެ ކޭސް އެއް ވެސް އެގައުމުން ފެނިފައި ނުވާ ކަމަށެވެ.\nހަ މިލިއަން މީހުންގެ އާބާާދީއެއް އޮންނަ ޓާކްމެނިސްތާން އިން ކޮވިޑްގެ ކޭސްއެއް އަދި ނުފެންނަ ކަމަށް ބުނި ނަމަވެސް، ބައިނަލް އަގްވާމި މާހިރުން އެކަމާއި ދެކޮޅު ހަދައެވެ. އެގޮތުން އެގައުމާއި އަވަށްޓެރި ގައުމުތަކުން ކޮވިޑްގެ ކޭސްތައް މިލިއަނުން ރެކޯޑް ކުރަމުން ދިޔައިރު ޓާކްމެނިސްތާންއިން އެންމެ ކޭސްއެއް ވެސް ނުފެންނަ ކަމަށް ބުނާ ވާހަކަ އެމީހުން ދޮގުކުރެއެވެ. އެގޮތުން ޓާާކްމެނިސްތާން އާއި އެއްގަމުން ދިގު ބޯޑަރެއް ހިއްސާ ކުރާ އީރާނުން މިހާތަނަށް ފަސް މިލިއަން މީހުންނަށް ކޮވިޑް ޖެހިފައިވާ ކަމަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗުއޯ) އިން ބުނެއެވެ.\nދެހާސް ހަވަނަ އަހަރުން ފެށިގެން ގޮންމުށުގެ ބާރުން ޓާކްމެނިސްތާންގެ ވެރިކަން ކުރަމުން އަންނަ ރައީސް ގާބަންގުލީ ބާޑިމުހަމެޑޮވް ވަނީ އދ ގައި ތަގްރީރު ކުރައްވަމުން އެގައުމުން ކޮވިޑް ފެނުނު ވާހަކަތަކަަކީ "ފޭކް" ވާހަކަތަކެއް ކަމަށް ވިދާޅުވެފައެވެ. ކޮވިޑްގެ އާލަމީ ވާބާއަށް އިޖާބަ ދެމުން އަންނަ ގޮތް ސިޔާސީ ނުކުރުމަށް އޭނާ ގޮވާލައިފައި ވެއެވެ.\nޓާކްމެނިސްތާންއިން މިހާތަނަށް ކޮވިޑްގެ އެންމެ ކޭސްއެއް ވެސް ފެނިފައި ނުވާކަމަށް ސަރުކާރުން ބުނި ނަމަވެސް އެގައުމުން ބޭރުގައި އުޅޭ މިނިވަން އޯގަނައިޒޭޝަންތަކާއި ނޫސްވެރިންނާއި އަދި އެކްޓިވިސްޓުން ބުނަނީ އެގައުމުން ކޮވިޑްގެ ތިން ވަނަ ރާޅަކާއި ކުރިމަތި ލަމުން އަންނަ ކަމުގެ ހެކިތައް ހުރި ކަމަށެވެ. އަދި އެގައުމުގެ ހޮސްޕިޓަލްތައް ފުރިފައިވާ ކަމަށާއި އެތައް ބަޔަކު ބަލީގައި މަރުވެފައިވާ ކަމަށް އެމީހުން ބުނެއެވެ. މިނިވަން އޯޯގަނައިޒޭޝަންތަކުން ވަނީ ޓާކްމެނިސްްތާންގެ ރައީސް އަންނަނީ އޭނާގެ ޕަބްލިކް އިމޭޖު ހިފެހެއްޓުމަށް ވައިރަސްގެ ނުރައްކަލުގެ ކަންކަން ސިއްރު ކުރަމުންދާ ކަމަށް ތުހުމަތު ކޮށްފައެވެ.\nޖޯންސް ހޮޕްކިންސް ޔުނިވާސިޓީ އާއި ޑަބްލިއުއެޗުއޯގެ ތަފާސް ހިސާބުތަކުން ދައްކާ ގޮތުން ޓާކްމެނިސްތާން އަކީ ދުނިޔެއިން ކޮވިޑްގެ ކޭސްއެއް ރިޕޯޓް ނުކުރާ ފަސް ގައުމުތަކުގެ ތެރެއިން ގައުމެކެވެ.\nއެތަނުން ތިން ގައުމަކީ ޕެސިިފިކްގައި އެކަހެރިކޮށް އޮންނަ ރަށްތަކެކެވެ. އަދި ހަތަރު ވަނަ ގައުމަކީ ކަންކަން ސިއްރު ކުރުމުގެ ރިކޯޑެއް އޮންނަ ދައުލަތެއް އޮންނަ އުތުރު ކޮރެއާ އެވެ.


UAE Gai Ulhey Dhivehinnah Care Package Fonuvumuge Furusathu Hulhuvaalaifi - Vaguthu\nޔޫއޭއީގައި އުޅޭ ދިވެހިންނަށް ކެއާ ޕެކޭޖް ފޮނުވުމުގެ ފުރުސަތު ހުޅުވާލައިފި\nމޯލްޑިވިއަންގެ ބޯޓަކަށް ކެއާ ޕެކޭޖްތައް ބަރު ކުރަނީ. --- ފޮޓޯ: މޯލްޑިވިއަން\nމިހާރު ފެތުރެމުން އަންނަ ކޮވިޑް-19 ވައިރަހާއި ގުޅިގެން ޔުނައިޓެޑް އަރަބް އެމިރޭޓްސް (ޔޫއޭއީ)ގައި ދިރިއުޅެމުން އަންނަ ދިވެހިންނަށް ކެއާ ޕެކޭޖް ފޮނުވުމުގެ ފުރުސަތު ހުޅުވާލައިފިއެވެ.\nމިއަދު ފޮރިން މިނިސްޓްރީ އިން ކޮށްފައިވާ އިއުލާނެއްގައި ވިދާޅުވެފައި ވަނީ ޔޫއޭއީގައި ދިރިއުޅެމުން އަންނަ ދިވެހިންނަށް އެމީހުންގެ ޒަރޫރީ ބޭނުންތައް ފުއްދުމަށް ދަތިވެފައި ވުމުގެ ސަބަބުން އެފަރާތްތަކަށް ސަރުކާރުން އެހީތެރިކަން ފޯރުކޮށްދިނުމުގެ ގޮތުން މިމަހުގެ 17 ވަނަ ދުވަހު ޔޫއޭއީ އަށް ދަތުރުކުރާ މޯލްޑިވިއަންގެ ކާގޯ ފްލައިޓުން އެމީހުންނަށް ބޭނުންވާ ތަކެތި އެއްވެސް އަގެއް ނުނަގައި ފޮނުވައި ދިނުމަށް ސަރުކާރުން ނިންމާފައިވާ ކަމަށެވެ.\nއެގޮތުން ޔޫއޭއީގައި ދިރިއުޅެމުން އަންނަ ފަރާތްތަކަށް ކެއާ ޕެކޭޖް ފޮނުވުމަށް ބޭނުންވާ އާއިލާތަކުން އެކަމަށް އެދި ފޯމު ހުށަހެޅުމުގެ ފުރުސަތު މިއަދުން ފެށިގެން ހުޅުވާލުމަށް ނިންމާފައި ކަމަށް ފޮރިން މިނިސްޓްރީ އިން ކޮށްފައިވާ އިއުލާން ގައި ވަނީ ވިދާޅުވެފައެވެ.\nޔޫއޭއީ އަށް ފޮނުވަން ބޭނުންވާ ތަކެތި ފޮނުވުމުގެ ފުރުސަތު މިމަހުގެ 16 ވަނަ ދުވަހު ވެލާނާ އިންޓާރނޭޝަނަލް އެއާޕޯޓު (ވީއައިއޭ)ގެ ޑިޕާޗާ ކައުންޓަރު ތަކުގެ ކައިރީގައި އެކަމަށް ހާއްސަކޮށްފައި ހުންނަ ކައުންޓަރުން އެދުވަހުގެ ހެނދުނު 9:00 އިން ފެށިގެން މެންދުރު ފަހު 15:00 އާއި ހަމަޔަށް ބަލައިގަުމަށް ނިންމާފައިވާކަމަށް އެ މިނިސްޓްރީން ވިދާޅުވެފައި ވެއެވެ..\nޔޫއޭއީ އަށް ކެއާ ޕެކޭޖް ފޮނުވުމާއި ގުޅޭ ގޮތުން އިތުރު މައުލޫމާތު ހޯދުމަށް ގުޅާނެ ދެ ހޮޓްލައިން އަކީ 3023996 އާއި 3023943 ކަމަށް ފޮރިން މިނިސްޓްރީ އިން ކޮށްފައިވާ އިއުލާންގައި ވަނީ ބުނެފައެވެ.\nމީގެ ކުރިން ސަރުކާރުގެ އެހީގައި ސްރީލަންކާ، އިންޑިއާ އަދި މެލޭޝިއާއަށް ކެއާ ޕެކޭޖްތައް ވަނީ ފޮނުވާފައެވެ.\nއޭޕްރީލް 14, 2020 15:58\nވިޔަފާރި އަށް ގެންނަ ބައެއް މުދާ މޯލްޑިވިއަން ކުރާ ދަތުރު ތަކުގައި ގެނެސްދެވޭނެ ގޮތެއް ހައްދަވައި ދެއްވުން އެދެން. އިންޑިޔާގަ މީގެ މަހެއް ހާ ދުވަސް ކުރި ބަހައްޓާފަ ހުރި ޖެނެރަލް ކާރގޯ ކޮޅެއް ނުގެނެވިގެން މި އުޅެނީ. އަޅުގަނޑުމެން މީ އަބަދު ވެސް މޯލްޑިވިއަން އިން އެކާރގޯ އުފުލި މީހުން. އެކަމުން މިހާރު ކުރާ ދަތުރު ތަކުގައި އެތަކެތި އުފުލާ ނުދިނުމުގެ ސަބަބުން އެތަކެތި ހުސްވެދާނެ ކަމުގެ ބިރު އެބަ އޮތް.\nއޭޕްރީލް 14, 2020 22:31\nޔޫއޭއީގައި ދިރިއުޅެމުން އަންނަ ދިވެހިން ގެންނަ ކަހަލަ ވާހަކަ އެއް އަޑު އެހިން.


Tourism guideline ah hilaau hushahelhun 25 ge niyalah\nޓޫރިޒަމް ހުޅުވާލުވާލާ ގައިޑްލައިނަށް ހިޔާލު ހުށަހެޅުން 25 ގެ ނިޔަލަށް\nމާލެ އަތޮޅު މާފުށީގެ އަތިރިމަތީގައި ޓޫރިސްޓް އަންހެނަކު މަޑުކޮށްލައިގެން- -- ފޮޓޯ: އަވަސް އާކައިވް\nޓޫރިޒަމް ހުޅުވާލުމާބެހޭ ގޮތުން ޓޫރިޒަމް މިނިސްޓްރީން އެކުލަވާލާފައިވާ އުސޫލަށް ހިޔާލު ހުށަހެޅުން މި މަހު 25 ގެ ނިޔަލަށް ހުޅުވާލާފައިވާ ކަމަށް ބުނެފި އެވެ.\n"މޯލްޑިވްސް ސޭފް ޓޫރިޒަމް ގައިޑް ލައިން" ގެ ނަމުގައި އެކުލަވާލި ޑްރާފްޓް ޓޫރިޒަމް ސިނާއަތައް ހިއްސާ ކުރުމުން ބައެއް ފަރާތް ތަކުން ވަނީ މި ޑްރާފްޓް މީޑިޔާ ތަކަށް ދީފަ އެވެ. މި ޑްރާފްޓުގައި ރާއްޖެއަށް އަންނަން ހުއްދަ ދޭ ޕްރައިވެޓް ޖެޓްތަކާއި ޗާޓަރު ފްލައިޓު ތަކުން ބައިލައްކަ ޑޮލަރުގެ ފީއެއް، ނަގައި ސުޕަ ޔޮޓުތަކުން 10،000 ޑޮލަރުގެ ފީއެއް ނަގަން ހުށަހަޅައިފައި ވެއެވެ. އަދި މި ނޫންވެސް އިތުރު ފީތަކެއް ނަގަން ހުށަހަޅާފައި ވެއެވެ.\nމި ޑްރާފްޓާ އާއްމުވުމާ ގުޅިގެން ޓޫރިޒަމް މިނިސްޓްރީން މިއަދު ނެރުނު ބަޔާނެއްގައި ބުނީ ކޮވިޑް-19 ގެ ސަބަބުން ރާއްޖޭގެ ބޯޑަރު ބަންދު ކުރުމުގެ ސަބަބުން ޓޫރިޒަމް ހުއްޓިފައި އޮތުން ނިމުމަކަށް ގެނެސް، އަލުން ފެށުމަށްޓަކައި އެކަމަށް ބޭނުންވާ ގައިޑްލައިން "މޯލްޑިވްސް ސޭފް ޓޫރިޒަމް ގައިޑްލައިން" ގެ ފުރަތަމަ ދެލިކޮޕީ ޓޫރިޒަމް ސިނާއަތުގެ މަސްލަހަތު ވެރިންނާ ހިއްސާ ކޮށްފައިވާނެ ކަމަށެވެ. އަދި މި ދެލި ކޮޕީ އަށް އިސްލާހު ހުށަހެޅުމުގެ ފުރުސަތު މި މަހުގެ 25 ގެ ނިޔަލަށް ހުޅުވާލާފައިވާ ކަމަށް ބުނެފައިވެ އެވެ.\nއެ މިނިސްޓްރީން ބުނީ ގައިޑްލައިން ފުރިހަމަކޮށް ސަރުކާރުގެ ފައިނަލް ޕޮލިސީ އާއްމު ކުރާނީ ޓޫރިޒަމް ސިނާއަތުގެ މަސްތަހަތުވެރިންގެ ލަފާ އާއި ހިޔާލުގެ މައްޗަށް ކަމަށެވެ.\nޓޫރިޒަމް މިނިސްޓްރިން އެކުލަވާލީ މި ގައިޑްލައިންގެ ޑްރާފްޓްގައިވާ ގޮތުން ޕްރައިވެޓް ޖެޓްތަކާއި ސުޕަ ޔޮޓް ފަހަރަށް ހުޅުވާލަން މަސައްކަތް ކުރަނީ ޖޫން އެއް ވަނަ ދުވަހުން ފެށިގެންނެވެ. އަދި ޗާޓަރު ފްލައިޓްތަކާއި ޝެޑިއުލް ފްލައިޓްތަކަށް ޖުލައި އެއްވަނަ ދުވަހު ހުޅުވާލާނެ އެވެ. ގެސްޓްހައުސްތަކަށް ޓޫރިސްޓުން ގެންނަން ޕްލޭން ކޮށްފައިވަނީ އޮގަސްޓް މަހުގެ އެއްވަނަ ދުވަހު އެވެ.\nޖެޓުތަކާއި ޔޮޓުތަކުން އިތުރު ފީއެއް ނަގަނީ


Ras Online - ދެއްވަދޫ ކްލަސްޓަރ: ރަށުގައި 35 ކޭސް، ކްލަސްޓަރގެ ޖުމްލަ 41 އަށް\nދެއްވަދޫ ކްލަސްޓަރ: ރަށުގައި 35 ކޭސް، ކްލަސްޓަރގެ ޖުމްލަ 41 އަށް\nގއ. ދެއްވަދޫ (ފޮޓޯ: ސޯޝަލް މީޑިއާ)\nގއ. ދެއްވަދޫން އިތުރު2މީހުން ކޯވިޑް-19 އަށް ޕޮޒިޓިވްވެ އެރަށުން ޕޮޒިޓިވްވީ މީހުންގެ ޖުމްލަ ޢަދަދު 41 އަށް އަރައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ ދެއްވަދޫން މިއަދު އިތުރު ދެ މީހަކު ޕޮޒިޓިވްވެފައިވާ ކަމަށެވެ. އެއާއެކު އެ ރަށުގައި ޕޮޒިޓިވްވި ކޭސްތަކުގެ އަދަދު 35 އަށް ވަނީ އަރައިފައެވެ. ގއ.ދެއްވަދޫ ކްލަސްޓަރ އިން ފުރަތަމަ ޕޮޒިޓިވްވީ ޝީ ބިލްޑިންގައި ބޭއްވި ކައިވެނި ހަފްލާއާއި ގުޅުންހުރި ކޭސްއެކެވެ. އެއީ 24 ޑިސެމްބަރުގައެވެ. އެ ހަފްލާއަށް ދިޔަ އުމުރުން2އަހަރުގެ އަންހެން ކުއްޖަކު ހޯމްކަރަންޓީނުގައި ހުއްޓައި އޭނާއާ ބައްދަލުވި ބަޔަކު ވަނީ ބައްޔަށް ޕޮޒިޓިވްވެފައެވެ. އޭގެ ފަހުން ދެއްވަދޫން 35 މީހަކު ޕޮޒިޓިވްވެފައިވާއިރު ހުޅުމާލެ ފްލެޓަކުން2މީހަކާއި ލ.ފޮނަދޫއިން4މީހުން ވަނީ މި ކްލަސްޓަރގެ ތެރެއިން ޕޮޒިޓިވް ވެފައެވެ.\nއެޗްޕީއޭ އިން ފަހުން ބުނެފައިވަނީ އެރަށުގައި ބަލި ފެތުރިފައިވަނީ ކުޑަ ކުއްޖާގެ ސަބަބުން ކަމަށް ނުބެލެވޭ ކަމަށެވެ. އަދި އެ ކްލަސްޓަރ އާއި ގުޅިގެން ލ. ފޮނަދޫ އާއި އެ ރަށާ ގުޅިފައި އޮންނަ ގަން މިހާރު ވަނީ މޮނީޓަރިން ހާލަތުގައެވެ. ދެއްވަދޫން 200 އަށްވުރެ ގިނަ މީހުން ޓެސްޓުކޮށްފައިވާ އިރު، މިހާރު ވެސް ސާމްޕަލް ނަގަމުން އެބަ ދެއެވެ. އަދި ލ. އަތޮޅުގެ ރަށްތަކުންވެސް ދަނީ ރެންޑަމް ސާމްޕަލް ނަގަމުންނެވެ. މީގެ އިތުރުން ގއ. ވިލިނގިއްޔާއި، ގދ. ތިނަދޫގައި ރެންޑަމް ސާމްޕަލް ވަރަށް އަވަހަށް ނަގަން ފަށާނެ ކަމަށް އެޗްއީއޯސީން ވަނީ ބުނެފައެވެ.


ޤުރުއާނުގެ ބަގީޗާ: ޤަޞަޞް ސޫރަތް – Ilm\nޤުރުއާނުގެ ބަގީޗާ: ޤަޞަޞް ސޫރަތް\nކީރިތި ޤުރްއާނުގެ ބަގީޗާ – ޤަޞަޞް ސޫރަތް\nމި ސޫރަތުގެ ވަށަރޮނގު އެޅިފައިވާ މަވްޟޫޢު\nނަބިއްޔާ صلى الله عليه وسلم ނަސްރު ލިބޭނެ ކަމުގެެ ޔަގީންކަން ދިނުން\n• މިސޫރަތުގެ 1 ވަނަ އާޔަތުން6ވަނަ އާޔަތާއި ހަމައަށް އައިސްފައިވެއެވެ.\n• އަނިޔާވެރި، ޖައްބާރު ފިރުއަޢުނުގެ ވާހަކަތައް މިސޫރަތުގެ 20 ވަނަ އާޔަތުން43 ވަނަ އާޔަތާއި ހަމައަށް އައިސްފައިވެއެވެ.\n• ޤާރޫނުގެ ވާހަކަ މިސޫރަތުގެ 76 ވަނަ އާޔަތުން 84 ވަނަ އާޔަތާއި ހަމައަށް އައިސްފައިވެއެވެ.\n• މުއުމިނުންނަށް ދުނިޔެމަތީގައި ދެއްވާނެ ނަޞްރާއި ކާމިޔާބީ މި ސޫރަތުގައި އަންގަވާފައިވެއެވެ.\n• މާތްﷲ ރަސޫލާ(ޞައްލަﷲ ޢަލައިހި ވަސައްލަމް)އަށް ނަޞްރުދެއްވާފައިވާކަން މި ސޫރަތުގައި އަންގަވާފައިވެއެވެ.\nމި ސޫރަތުން ލިބިދޭ މުހިއްމު ފައިދާތައް\n• ފިރުޢައުނަށް މާތްﷲ ދެއްވި މުދަލާއި ޖާހާއި ވެރިކަމުގެ ނިޢުމަތަށް ކިބުރުވެރިވެ، މޫސާގެފާނު ދޮގުކުރި ވާހަކަ މި ސޫރަތުގައި ބަޔާންވެފައިވެއެވެ.\n• ﴿رَبِّ إِنِّي لِمَا أَنزَلْتَ إِلَيَّ مِنْ خَيْرٍ فَقِيرٌ﴾ سورة القصص ۲٤\n• މާނައީ: “މިއަޅާގެ ވެރިރައްބެވެ. ހެޔޮކަންކަމުގެ ތެރެއިން މިއަޅާގެ މައްޗަށް ބާވައިލަނިވި ކޮންމެ ކަމަކަށް މިއަޅާވަނީ ބޭނުންވެގެންނެވެ.”\nކައިވެނި ކުރަން ބޭނުން ނުވާ މީހަކާއި ކައިވެނި ކުރަން ދަރިއަކަށް މަޖްބޫރު ކުރުމުގެ ޙައްޤު މައިންބަފައިންނަކަށް ލިބިގެން ނުވެއެވެ.\nދުވަސްތައް ފާއިތުވެގޮސް، ބަނޫ އިސްރާއީލްގެ މީހުން މިޞްރުމީހުންގެ ބާރުގެދަށުގައި ތިބުމަށް ދެކޮޅު ހަދައި، އެބައިމީހުންނަކީ ނަބީބޭކަލުންގެ ދަރިފަސްކޮޅުކަމުގައި ބުނެ އެކަމަށް ފަޚްރުވެރިވާން ފެއްޓިއެވެ. މިސަބާބާހުރެ، މިޞްރުމީހުންގެ ކުރިމަތީގައި ބަނޫ އިސްރާއީލުންގެ އަގުވެއްޓި، މިޞްރުގެ ވެރިކަންކުރާ ފިރުޢައުނުން، ބަނޫ އިސްރާއީލްގެމީހުން އަޅުންނަށް ހެދިއެވެ. މިގޮތުން، ބަނޫ އިސްރާއީލްގެ މީހުން ފިރުޢައުނުންގެ އަޅުންގެ ގޮތުގައި ޒަމާންތަކެއް ވެފައިވަނިކޮށް، އެބައިމީހުންގެ ގާތަށް މޫސާގެފާނު ފޮނުއްވިއެވެ. ﷲ، ފިރުޢައުނުގެ މައްޗަށް މޫސާގެފާނަށް ނަޞްރުދެއްވައި، ފިރުޢައުނު ޣަރަޤުކުރެއްވިއެވެ. މޫސާގެފާނާއި ފިރުޢައުނާ ދެމެދު ހިނގައިދިޔަ ކަންތައްތަކުގެ ވާހަކަ ކީރިތި ޤުރުއާނުގެ އެކިތަންތަނުގައި ﷲ ޛިކުރުކުރައްވާފައިވެއެވެ.\nއެބައިމީހުންނަށް މިލިބުނު މަތިވެރި ނަޞްރު ހަނދާންކޮށް އެކަމަށް ﷲ އަށް ޙަމްދުކޮށް، އެއިލާހަށް ކިޔަމަންތެރިވުމަށް އެބައިމީހުންނަށް އެންގެވުނެވެ. ނަމަވެސް އެބައިމީހުންގެ ތެރެއިން ގިނަ މީހުން ކާފަރުކަމާއި ނޭއްގާނީކަން ދައްކަމުން ގެންދިޔައެވެ. އަދި މޫސާގެފާނަށް ދުއްތުރާކޮށް، ފަލަސްޠީނަށް ވަނުމަށް ދެކޮޅުހެދިއެވެ. ﷲ ސުބުޙާނަހޫ ވަތަޢާލާ މިބައިމީހުންނަށް އޯގާތެރިވެވަޑައިގެން އެބައިމީހުން ކެއުމަށް މަންނަ އާއި ސަލްވާ ބާވާލެއްވިއެވެ.\nމޫސާގެފާނު، އެކަލޭގެފާނުގެ ވެރި އިލާހަށް މުނާޖާ ދެންނެވުމަށް ޠޫރު ފަރުބަދައަށް ވަޑައިގެންނެވުމުން، އެކަލޭގެފާނުގެ އަޚް ހާރޫންގެފާނު ނިކަމެތިކުރައްވައި، ރަނުން ހަދާފައިވާ ގެރިއަކަށް އަޅުކަންކުރަން ފެށިއެވެ. މޫސާގެފާނު ވަޑައިގެންނެވުމުން، ﷲ ތިމަންމެނަށް ފާޅުގައި ފެނުމަށްފަހުގައި މެނުވީ އީމާންނުވާނެކަމުގައި ބުނަމުން ގެންދިޔައެވެ. އެބައިމީހުންނަށް އިންޒާރެއްކަމުގައި ﷲ ޠޫރު ފަރުބަދަ އެބައިމީހުންގެ މައްޗަށް އުފުއްލެވިއެވެ. އެހިނދު އެބައިމީހުން ބިރުން ކިޔަމަންތެރިވިއެވެ އަދި ﷲ އެބައިމީހުންގެ ކިބައިން އަހްދުކަށަވަރު ހިއްޕެވިއެވެ. ނަމަވެސް މިބައިމީހުންގެ ތެރެއިން ބަޔަކު އެއަހުދު އުވާލައި، ހޮނިހިރުދުވަހު ކުރުން މަނާކުރެއްވި ކަންތައްތައް ކުރުމުގައި ހައްދުފަހަނަ އަޅައި ދިޔުމުގެ ސަބަބުން މިބައިމީހުންގެ ސިފަ ރާމާމަކުނަށާއި އޫރަށް ބަދަލުކުރެއްވިއެވެ.\nމިގޮތުން މިބައިމީހުންނަށް ހެކިތަކެއްގޮތުގައި ﷲ ތަފާތު ވައްތަރުގެ ހެކިތައް ދެއްކެވިއެވެ. ނަމަވެސް މިހެކިތަކުން މިބައިމީހުންނަށް ފައިދާއެއް ނުކުރިއެވެ. މިބައިމީހުންގެ ހިތްތައް ވަނީ ކަޅުވެ، ހިލަގަނޑެއް ފަދައިންނެވެ. އެއަށްފަހުގައި، މިބައިމީހުންގެ ނޭއްގާނީކަން ހައްދުފަހަނައަޅައިގޮސް، މުސާގެފާނާއި އެކަލޭގެފާނުގެ ފަހުން ވަޑައިގެންނެވި ނަބީބޭކަލުން ގެނެސްދެއްވި ގޮތް ބަދަލުކޮށް، އިލާހީ ފޮތްތަކުގައިވާ ތަކެއްޗަށް މިބައިމީހުން އުނިއިތުރު ގެންނަމުން ދިޔައެވެ. އަދި ﷲގެ ނަބިއްޔުން ޙައްޤަކާއިނުލައި ޤަތުލުކުރަމުން ގެންދިޔައެވެ.\nމާތްﷲ މީހަކަށް ގަދަރާއި، އިއްޒަތް، އަދި ތަނަވަސްކަން ދެއްވަނީ އެމީހަކު އިމްތިޚާން ކުރަން


Hulhule ge aa runway ah jessi Air india ge boat furumuge huhdha adhives nudhey | Mihaaru\nވެލާނާ އިންޓަނޭޝަނަލް އެއާޕޯޓުގެ އާ ރަންވޭއަށް ޖެއްސި އެއާ އިންޑިއާގެ މަތިންދާބޯޓު ރަންވޭ މަތީގައި. އެ ބޯޓަށް އަދިވެސް ފުރުމުގެ ހުއްދައެއް ސިވިލްއޭވިއޭޝަނުން ނުދޭ.\nހުޅުލޭގެ އާ ރަންވޭއަށް ޖެއްސި އެއާ އިންޑިއާގެ ބޯޓު ފުރުމުގެ ހުއްދަ އަދިވެސް ނުދޭ\n11 ސެޕްޓެމްބަރ 2018 - 16:15 16 comments\nއިންޑިއާގެ ޓްރިވެންޑްރަމުން 136 ފަސިންޖަރުންނާ އެކު ރާއްޖެ އައި އެއާ އިންޑިއާގެ އެއާބަސް އޭ 320 ނިއޯ މަރުކާގެ މަތިންދާބޯޓު ވެލާނާ އިންޓަނޭޝަނަލް އެއާޕޯޓުގެ އާ ރަންވޭ އަށް ޖެއްސީ އޮޅިގެން ކަމަށް ބުނެފައިވެ އެވެ. އަދި ބޭނުން ކުރަން ނުފަށައި އޮތް އާ ރަންވޭ އަށް އެ މަތިންދާބޯޓު ޖެއްސި އެ މައްސަލައިގައި ބޯޓު ދުއްވި ޕައިލެޓުން ސަސްޕެންޑްކޮށްފައިވާ ކަމަށް އިންޑިއާގެ ނޫސްތަކުގައި ރިޕޯޓް ކޮށްފައިވެ އެވެ.\nއެ މައްސަލައާ ގުޅިގެން ރާއްޖޭގެ ސިވިއޭވިއޭޝަން އޮތޯރިޓީގެ ބަހެއް މިއަދު ލިބޭ ގޮތެއް ނުވި އެވެ.\n"މިހާރު" އަށް އެނގިފައިވާ ގޮތުގައި އެ މައްސަލައާ ގުޅިގެން، މަތިންދާބޯޓު ދުއްވަން ތިބި ޕައިލެޓުން ރާއްޖޭގެ ސިވިލްއޭވިއޭޝަން އޮތޯރިޓީއަށް ހާޒިރުކޮށް ބަޔާން ނަގާފައިވެ އެވެ. އަދި އެއާ އިންޑިއާ އިން ވަނީ އެ ބޯޓުގައި އެ ވަގުތު ތިބި ދެ ޕައިލެޓުން ސަސްޕެންޑްކޮށް، ފްލައިން ޑިއުޓީސްތަކުން ވަނީ އުނިކޮށްފަ އެވެ.\nރާއްޖޭގެ ސިވިލްއޭވިއޭޝަން އޮތޯރިޓީން ނެރުނު ބަޔާނެއްގައި ބުނެފައި ވަނީ އެ މައްސަލައާ ގުޅިގެން އިންޓަނޭޝަނަލް ސިވިލް އޭވިއޭޝަން އޮގަނައިޒޭޝަން (އައިކާއޯ)ގެ ހަމަތަކުގެ މަތިން އަޅަން ޖެހޭ ފިޔަވަޅު އަޅާނެ ކަމަށެވެ. އަދި، އެ ތަހުގީގަށް ފަހު ދައުވާކުރަން ޖެހޭ ބަޔަކު ވާ ނަމަ އެކަމާ ގުޅޭ މުއައްސަސާއަކަށް ހުށަހަޅައިގެން، އަޅަން ޖެހޭ ފިޔަވަޅު އަޅާނެ ކަމަށް ވެސް އެ އޮތޯރިޓީން ބުނެފައިވެ އެވެ.\nއާ ރަންވޭގައި ޖެއްސުމުން އެ ބޯޓުގެ ދެ ފުރޮޅު ފެޅި، ބޯޓުގެ ދުވެލި ހުއްޓުވާ ނިޒާމަށް ގެއްލުންތަކެއް ލިބިފައިވާ ކަމަށް އިންޑިއާގެ ނޫސްތަކުން ބުނެފައިވެ އެވެ. އެހެންވެ އާ ރަންވޭ އިން އެ ބޯޓު އޭޕްރަންއަށް ގެންދިޔައީ ޓޯ ކޮށްގެން ކަމަށް ވެސް އިންޑިއާގެ މީޑިއާތަކުން ބުނެފައިވެ އެވެ.\nއެއާ އިންޑިއާގެ އެ ބޯޓު އާ ރަންވޭއަށް ޖެއްސި މައްސަލަ ތަހުގީގު ކުރަމުން އަންނަ ނަމަވެސް، އެ އެއާލައިންގެ ދަތުރުތައް އަދިވެސް ރާއްޖެއަށް ކުރަމުން ގެންދެ އެވެ.\nއިތުރު ލިޔުންތައް އެމްއޭސީއެލް އެއާ އިންޑިއާ ސިވިލް އޭވިއޭޝަން ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް ވައިގެ ދަތުރުފަތުރު އިންޑިއާ ރާއްޖެ-އިންޑިއާ


18 ޖޫން 2014\nނެދަރލެންޑްސް އަށާއި އަބޫދާބީއަށް ކުރެއްވި ދަތުރުފުޅު ނިންމަވާ ލެއްވުމަށްފަހު ހޯމްމިނިސްޓަރ މާލެ ވަޑައިގެންފި.\nމަސްތުވާތަކެތި އެތެރެކުރުން ހުއްޓުވުމަށްޓަކައި ކުއްތާ ހޯދުމާށާއި އެއާފޯޓްގައި ބޭނުންކުރުމަށް ބޮޑީޗެކްކުރާ މެޝިން ބެއްލެވުމަށް ހޯމް މިނިސްޓަރ ކުރެއްވި ދަތުރުފުޅައްފަހު ރާއްޖެވަޑައިގެންފިއެވެ. މިދަތުރުފުޅުގައި ނެދަރލެންޑްސްގެ ކޭޓަން ޑޯގް ކެނަލްއަށް ޒިޔާރަތް ކުރެއްވިއެވެ.\nނެދަރލެންޑްސްގެ ކޭޓަން ޑޯގް ކެނަލްގެ އިސްވެރިޔާ ރާއްޖެއަށް ޒިޔާރަތްކުރުމަށް ހޯމްމިނިސްޓަރ ދައުވަތު ދެއްވައިފި.\nނެދަރލެންޑްސްގެ ކޭޓަން ޑޯގް ކެނަލްގެ ސީ.އީ.އޯ މިސްޓަރ ޖެސްޕަރ ސޮކޯއިންމޭކަރސް ރާއްޖެއަށް ޒިޔާރަތް ކުރުމަށް ހޯމްމިނިސްޓަރ އުމަރު ނަޞީރު ދައުވަތު ދެއްވައިފިއެވެ. މިނިސްޓަރ އޮފް ހޯމް އެފެއާޒް މިޖޫންމަހުގެ9ން 16 ށް ނެދަރލެންޑްސްއަށް ކުރެއްވި ދަތުރުފުޅުގައި ނެދަރލެޑްސްގައި ކުއްތާ ގެންގުޅޭ އެންމެބޮޑު މަރުކަޒަށް ޒިޔާރަތްކޮށް މަސްތުވާތަކެތި ހޯދުމުގައި އެހީތެރިވާ ކުއްތާގެ މައުލޫމާތު ހޯއްދެވިއެވެ.\nޕޮޒިޓިވް ތިންކިންގ އެންޑް ޕޮޒިޓިވް އެޓިޓިއުޑް އާއިބެހޭ ޓްރޭނިންގ ކޯހެއް ބާއްވައިފި.\nމިނިސްޓްރީ އޮފް ހޯމްއެފެއާޒްގެ ވެރިންނަށް ޚާއްސަކޮށްގެން ޕޮޒިޓިވް ތިންކިންގ އެންޑް ޕޮޒިޓިވް އެޓިޓިއުޑް އާއިބެހޭ ޓްރޭނިންގ ކޯހެއް ޖޫން 8 ން 10 އަށް ހޯމް މިނިސްޓްރީގައި ބާއްވައިފިއެވެ. ސިވިލްސާރވިސް ކޮމިޝަންގެ ފަރާުތުން ބޭއްވި މިކޯހުގައި ހޯމް މިނިސްޓްރީގައި މަސައްކަތް ކުރައްވާ ސިވިލްސާރވިސްގެ އެންމެއިސް ވެރިންގެ 12 މުވައްޒަފަކު ބައިވެރިވިއެވެ.\n10 ޖޫން 2014\nރަސްމީ ދަތުރު ފުޅެއްގައި ހޯމްމިނިސްޓަރ ނެދަރލެންޑްސްއަށް ފުރާވަޑައިގެންފި.\nމިނިސްޓަރ އޮފް ހޯމްއެފެއާޒް އަލްފާޟިލް އުމަރު ނަޞީރު ރަަސްމީ ދަތުރުފުޅެއްގައި ނެދަލެންޑްސްއަށް އިއްޔެ ފުރާއިވަޑައިގެންފިއެވެ. މިނިސްޓަރގެ މިދަތުރުފުޅަކީ ރާއްޖޭގެ އެއާރޕޯޓަށް ބޭނުންވާ ކުއްތާ އާއި ބޮޑީ ސްކޭނަރ މެޝިން ހޯދުމުގެ މަސައްކަތް ކުރެއްވުމެވެ.\n01 ޖޫން 2014\nޝަހީދުންގެ ދުވަސް ފާހަގަކުރުމުގެ ރަސްމިއްޔާތެއް ބާއްވައިފި\n1435 ވަނަ އަހަރުގެ ޝަހީދުންގެ ދުވަސް ކުލަގަދަކޮށް ފާހަގަކުރުމުގެ ގޮތުން މިނިސްޓްރީ އޮފް ހޯމްއެފެއާޒުން އިސްނަގައިގެން ރަސްމިއްޔާތެއް ބާއްވައިފިއެވެ. މިރަސްމިއްޔާތު އޮތީ މެއި 31 ވަނަ ދުވަހުގެ ހަވީރު އޮލިމްޕަހުގައެވެ.


އިންޝުއަރެންސް ކުންފުނީގެ ފަރާތުން ހިންގައި ބަލަހައްޓާ އެންމެހައި އިންވެސްޓްމަންޓްތައް ހިނގަނީ ޝަރީޢާ އާއި އިސްލާމީ އުޞޫލުތަކާއި ހަމަތަކުގެމަތިންތޯ ބަލައި އޭގައި ރިބާ، ޣަރަރު، “މައިސިރު” ޖުވާ އެކުލެވިފައި ވޭތޯބެލާނެއެވެ. އެފަދައިން އިސްލާމީ އުޞޫލުތަކާ ޚިލާފު ނަމަ އިޞްލާޙުކުރުމަށް އަންގައި އިޞްލާޙު ގެނުވާނެއެވެ.\nއަލަށް ތައްޔާރުކުރެވޭ އެކި އެކި އިންޝުއަރެންސް ކަވަރ ތަކުގައި ދީނީ ގޮތުން ފުށުއަރާ ކަންތައްތައް ބަލައި ހައްލުކުރަން ޖެހެއެވެ. ނަމަވެސް އެއީ ފަންނީ އެހީތެރިކަން ބޭނުންވާ ކަންތައްތަކެއް ނަމަ ފަންނީ މާހިރުން ކަމަށްވާ “އަންޑަރ ރައިޓާސް”ގެ ލަފާ އާއި އެކު ކުރިޔަށް ގެންދެވޭނެއެވެ.\nކޮވިޑް-19: ބަލީގެ އަލާމާތްތައް ހުރި ޓޫރިސްޓަކު ފެނުމުން ބަތަލާ އައިލެންޑް ރިސޯޓު ކަރަންޓީނު ކޮށްފި\nދުޢާކުރަން ފަސްޖެހުމަކީ ﷲ ގެ ރުހިވޮޑިގަތުން ގެއްލިގެންދާ ކަމެއް! ކިބުރުވެރި ބޮޑާ މީހުންގެ ތެރޭގަ ހިމެނި ސުވަރުގެ ނުލިބިދާނެ ސިފައެއް: މުފްތީ މެންކް


Short Story: Olhuvaalumuge therein vess...\n"ހާދަ ލަހެކޭ ތިވަނީ؟ މިހާރު ކިހާ އިރެއް މަ ބޭރުގަ އިންނަތާ!"\nލައިގެންހުރި ހުދުކުލައިގެ އަތްދިގު ގަމީހާއެކު، ކަރުގައި އަޅާފައިވާ ރަތްކުލައިގެ ޓައީ ހެޔޮވަރުކުރަމުން ނޫރުޖަބީން އައިސް ކޮޓަރީގެ ދޮރު ހުޅުވަލުމާއެކު އޭނާގެ ދެ ފައިގައި ތަޅު އެޅުވުނުފަދައެވެ. ދެ ލޯ ބޮޑުވެ ކުޑަކޮށް އަނގަ ހުޅުވިފައި، އިރުކޮޅަކު އޭނާއަށް ހުރެވުނެވެ. ކުރިމަތީގައި، ހުދު ދަތްތައް ހާމަކޮށްލައިގެން ރީތި ހިނިތުންވުމެއްގައި ހުރީ ޝަބުނަމްއެވެ. ލައިގެން ހުރި ރަތް ކުލައިގެ މެކްސީގައި ޝަބްނަމް ފެންނަނީ ރަސްދަރިކަނބަލެއްހާ ޝާހީކޮށެވެ. ޝަބްނަމްގެ ރީތިކަން މިނޫނީ ދުވަހަކުވެސް ފާހަނގަކުރެވޭހާ، ސާފުގޮތެއްގައި އޭނާ އަކަށް ނުފެނެއެވެ. ޝަބްނަމްގެ ރީތިކަން އިތުރު ކޮށްދެނީ އޭނާގެ ކަރުގައި އަޅާފައިއޮތް އަލިމަހުގެ ހާރުންނެވެ.\n"ތިއީ ކޮންތާކުން ހޯދި ހާރެއް؟،" ނޫރުޖަބީން ހައިރާންވެ ހުރެ އެހިއެވެ.\nނޫރުޖަބީންގެ މުޅި އުމުރުގެ އާއްމުދަނީ އެއްކޮށްލައިގެންވެސް އެފަދަ ހާރެއް ހޯދުމަކީ ކުޅަދާނަކަމެއް ނޫންކަން އޭނާއަށް އެނގެއެވެ. އޭނާގެ ހަޔާތް ފެށިގެންވެސް އައީ ފުދުންތެރިކަމެއްނުވާ ނިކަމެތި ކަމެއްގެ ތެރެއިންނެވެ. ލޮލަށް ފެންނަމުންދިޔަ ހިތްއެދޭ ހުރިހާ އެއްޗަކުން މަހްރޫމްވެ ހުރެއެވެ.\nމަންމައާއި ބައްޕަ ނިޔާވެ އެކަނިވެރިވީ ވަރަށް ޅައުމުރުގައެވެ. ނަމަވެސް ހިތާމަތަކާއި މަތިކޮށް އަމިއްލަ ދިރިއުޅުމުގެ މިސްރާބު ބަދަލުކޮށް މަގު ގެއްލުވާލުމަކީ އޭނާގެ ގޮތެއްނޫނެވެ. މި ޒަމާނުގެ ތައުލީމާއި އެއްހަމައަށް ތައުލީމް ލިބިފައި ނުވިޔަސް އޭނާއަކީ ސަރުކާރު އޮފީހެއްގެ ޕިއޯނެކެވެ.\nޝަބްނަމްއަކީ ނޫރުޖަބީންގެ ހަޔާތަށް އަލިކޮށްލަދިން ވޮށެވެ. އޭނާއަކީ ނޫރުޖަބީންގެ ނިކަމެތި ދިރިއުޅުމަށް ލިބުނު ޖަވާހިރެއްގެ ގޮތުގައި ނޫރުޖަބީން ދުށްޓެވެ. ޝަބުނަމް އާއި ނޫރުޖަބީނުގެ އެއްގޮތްކަމަކީ ދެ މީހުންނަކީވެސް މައިންބަފައިން ނިޔާވެ މަގުމަތިވެފައިވާ ދެ މީހުންނަށް ވީކަމެވެ.\nޝަބްނަމްއާ ދޭތެރޭ އޭނާގެ ހިތުގައިވަނީ އުނިވުމެއްނުވާ ލޯތްބެކެވެ.\n"މިއީ އަހަރެންގެ ރަހުމަތްތެރި ޝެހެނާޒުގެ ހާރެއް. މިރެއަށް އަޅާލަން ދިނީ"\nހާރުގައި އަތުން ފިރުމާލަމުން ޝަބުނަމް ބުނެލިއެވެ. ޝަބްނަމްއަކީ އެކުވެރިން ގިނަ، އެކުވެރިން ހޯދަން އެހާމެ ކުޅަދާނަ މީހެކެވެ. އޭނާގެ ރައްޓެހިންގެ ގޮތުގައި މުޅިންވެސް ތިބެނީ މުއްސަނދިންނެވެ.\n"ތިހާ އަގުބޮޑު އެއްޗެއް ގެއްލިއްޖިއްޔާ ވާނީ ކިހިނެތް؟،" ވިސްނާލަމުން ނޫރުޖަބީން ބުނެލިއެވެ.\n"އެއްވެސް ފަހަރަކު މީހެއްގެ އެއްޗެއް ގެނެސް ގެއްލުވާލިންތަ؟ ނުލަމެއްނު. ދެން ހިނގާ ދަމާ!،" ހިނިތުންވެލަމުން އޯގާތެރިރާގެއްގައި ޝަބުނަމް ބުނެލިއެވެ.\nނޫރުޖަބީންވެސް ބޯޖަހާލަމުން އިތުބާރުގެ ހިނިތުންވުމެއް އޭނާގެ މޫނުމައްޗަށް ވެރިކުރުވިއެވެ.\nމިރެއަކީ ނޫރުޖަބީންގެ އޮފިހުގެ އަހަރީ ހަފްލާ އޮންނަ ރެއެވެ. އެފަދަ ހަފުލާތަކަށް ދިއުމަށް ނޫރުޖަބީން ބޭނުންނުވިޔަސް، ޝަބްނަމްއަކީ އެފަދަ ތަންތަނަށް ދާން ބޭނުންވާ މީހެކެވެ. މުއްސަނދިންގެ ދިރިއުޅުމުގެ ވައްޓަފާޅި ހުންނަގޮތް ތަޖުރިބާ ކުރަންބޭނުންވާ މީހެކެވެ. އެހަފްލާގައި އިއްޒަތްތެރިންނާއި އެމީހުންގެ ބައިވެރިންވެސް ބައިވެރިވާގޮތަށް ހަމަޖެހިފައިވެއެވެ.\nދިހަވަރަކަށް މިނިޓް ޓެކްސީގައި ހޭދަކުރުމަށްފަހު، ހަފްލާ އޮންނަ ތަނަށް އެމީހުންނަށް ދެވިއްޖެއެވެ. އެތަނަށް ވަދެގެންދިޔައިރު، އިންތިޒާމްތަކުގެ ފުރިހަމަކަމުން ޝަބްނަމްހުރީ ބަސްހުއްޓޭގޮތްވެފައެވެ.\nހަފްލާގައި ބައިވެރިވާ މީހުންނަށްވުރެ، ޝަބުނަމްގެ ލޮލުގައި އަޅައިގަތީ އެތަނުގެ ރީތިކަމެވެ. ޗާންދަލިޔާތަކުން އަލި ކުރެވިފައިވާ އިރު އެތަން ފެންނަލެއް ވަރަށް ފުރިހަމައެވެ. އެ ހަފްލާގެ ބައިވެރިންގެ ލޯތައް ޝަބްނަމްއަށް އަމާޒުކުރެވިފައިވާތަން ފެނުމުން ނޫރުޖަބީން ފަޚުރުވެރިވެލިއެވެ. އޭނާގެ ޝަބްނަމް އެހާވެސް ފުރިހަމައޭ އޭނަގެ ހިތަށް އެރިއެވެ.\n"ތިއީ ޕިއޯނުގެ އަންހެނުންތަ؟،" ނޫރުޖަބީން ރައްޓެއްސަކާ ބައްދަލުވެ އެއްކައިރިއަކަށް ޖެހިލުމާއެކު ޝަބްނަމް ކައިރީ ހުރި އަންހެންމީހާ ސުވާލުކުރިއެވެ.\n"ތިހީވީ ހަމަ ރަނގަޅަށް،" ޝަބްނަމް ހިތްހެޔޮ ހިނިތުންވުމެއް ރައްދުކުރަމުން ބުނެލިއެވެ.\n"ތިއީ ހަމަ ކަލޭގެ ހާރެއްތަ؟،" ދެންވެސް އެމީހާ ކުރީ ސުވާލެކެވެ.\n"އާން. މިއީ އަހަރެންގެ ހާރެއް " ފަރުވާލެއްނެތި ޝަބްނަމް ބުނެލިއެވެ.\n"ތިއީ ދޮގެއް. ތިހާރަކީ ޝެހެނާޒުގެ ހާރެއް." އަންހެންމީހާގެ ކައިރީގައި ހުރި އެހެން އަންހެނަކު ބުނެލުމުން ޝަބްނަމް ލަދުގަންނަގޮތް ވެއްޖެއެވެ.\n"ތިކަހަލަ ހާރު އެޅުވުމުގެ ކުޅަދާނަކަން ކަލޭގެ ފިރިމީހާގެ ކިބާގައި ހުރިނަމަ، އޭނާ ޕިޔޯނަކަށް އުޅޭނެތަ؟،" ދެންވެސް ހަމަ އެމީހާއެވެ.\nއޭނާ އެހެން ބުނެލިލެއް ބާރުކަމުން ވަށައިގެންތިބި އަންހެނުންގެ މަލާމާތުގެ ބެލުން ޝަބްނަމްއަށް އަމާޒުވިއެވެ.\n"ނެތް ފެންވަރު ދައްކަން އުޅުނަސް ތިއީ ބޮޑުވަރު. ނޭނގެ ވަގަށް ނަގައިގެން ނޫންކަމެއް އެއުޅެނީ....!،" އެހެން އަންހެނަކު ބުނެލިއެވެ.\nއެހިސާބުން ލިބުނު ލަދުވެތިކަމުގައި، އިތުރަށް އެތާ މަޑުނުކޮށް ޝަބްނަމް ހިގަނއިގަތީ އެތަނުން ނިކުންނާށެވެ. ނޫރުޖަބީން ވީތަނެއް ހޯދިނަމަވެސް އޭނާ ނުފެނުމުން ޝަބްނަމް ބޭރަށް ނުކުތެވެ.\nއެތަނުން ބޭރަށް ނިކުމެ އެތާކައިރީގައި، އިށިނދެ ތިބެވޭގޮތް ހަދާފައިވާ ތަނުގައި ޝަބްނަމް އިށީނދެލިއެވެ. އޭނާގެ ލޮލުގެ ތެރެއަށް ގިނަވެފައިވަނީ ކަރުނައެވެ. މުއްސަނދިކަމުގެ ހުވަފެންދެކުމަކީ ކުށެއްހެއްޔޭ ޝަބްނަމްގެ ހިތަށް އެރިއެވެ. އެހެން ހިތަށް އެރުމާއެކު މަޑިމަޑުން ގިސްލެވެން ފެށިއެވެ.\n"ޝައްބު" ޝަބްނަމްގެ ފުރަގަހުން އައިސް ނޫރުޖަބީން ޝަބްނަމްގެ ކޮނޑުގައި އަތް ބާއްވާލައިފިއެވެ. ފަހަތަށް އެނބުރިލުމާއެކު، ނޫރުޖަބީންގެ ގައިގައި ބައްދައިގަންނަމުން، ޝަބްނަމް އަށް ރޮއިގަނެވުނެވެ.\n"ކިހިނެތްވީ ؟ ....ކި... ޝައްބޫ ކޮބާ ކަރުގަ އޮތް ހާރު ؟!"، ނޫރުޖަބީންއަށް ލިބުނީ ހައިރާން ކަމެކެވެ. ޝަބްނަމްގެ ކަރުގައި އަޅާފައިވާ އަގުބޮޑު ހާރު ގެއްލުނީއެވެ.\n"މަގޭ....ހާރު ؟،" ކަރުގައި އަތްޖައްސާލަމުން ވަރަށް ބިރުންހުރެ ޝަބްނަމް އަށް ބުނެވުނެވެ. ދެން މުޅިތަން ހޯދަން ފަށައިފިއެވެ. ހާރު ގެއްލުމުން ޝަބްނަމް މޮޔަ ނުވީ ކިރިޔާއެވެ. ނޫރުޖަބީންގެ ލޯބިވާ ޝަބްނަމް އެގޮތުގައި ހިތާމައިގައި ގިނައިރު ހުންނަތަން ފެންނާތީ ނޫރުޖަބީންވެސް ހުންނަނީ މާޔޫސްވެފައެވެ.\nއެންމެ ފަހުން ބިރު ކަނޑާލުމަށްފަހު، ނޫރުޖަބީންއާއެކު ގޮސް ޝަބްނަމް ޝެހެނާޒް އާ ބައްދަލުކުރިއެވެ. ކަންތައް ވީގޮތް އޮޅުވާލުމެއްނެތި ބުނެދިނެވެ. ޝަބްނަމްގެ ވާހަކަތައް އަޑުއިވުމުން، ޝެހެނާޒްގެ މޫނުމަތިން ފައުޅުވި ހިތްހަމަ ނުޖެހުމާއެކުވެސް، ޝަބްނަމް އާ ދިމާއަށް އެއްޗެއް ނުބުނެ އިނދެ ފުންނޭވާ އެއް ބޭރުކޮށްލިއެވެ.\n"އަހަންނަށް ފަނަރަ އަހަރުގެ މުއްދަތެއްދީ... އަހަރެމެންގެ މަސައްކަތުން ފައިސާ އެއްކުރުމަށްފަހު ހަމަ އެފަދަ ހާރެއް، ނޫނީ އެއަށްވުރެވެސް ރީތި ހާރެއް ގަންނާނަން...ދޯ ނޫރު !،" ބުނަންވީ ކީކޭކަމާމެދު ޝެހެނާޒް ވިސްނަން އިންދައި ޝެހެނާޒުގެ އަތްމަތީ މަޑުމަޑުން އަތް ބާވައިލަމުން ޝަބްނަމް ބުނެލިއެވެ.\nއެއާއެކު ސުވާލުގެ ނަޒަރަކުން ޝެހެނާޒް ބަލައިލީ ނޫރުޖަބީންއަށެވެ.\n"އެކަމުގެ ޔަގީންކަން އަހަރެންވެސް ދެން،" އެއީ ކުރެވިދަނެ ކަމެއްކަމާމެދު ސުވާލު އުފެދިފައި އިނަސް ނޫރުޖަބީން އެކަމަށް އެއްބަސްވީ ޝަބްނަމް ދެކެ އޭނާ ވާ ލޯތްބެއްގެ ބޮޑުކަމުންނެވެ.\nދެން ފެށިގެން އައީ ނޫރުޖަބީން އާއި ޝަބްނަމްގެ ހަޔާތުގެ މުޅިން އެހެން ބާބެކެވެ. ލިބެމުންދިޔަ މަދު އާއްމުދަނީއިން ފުއްދައިގެން އިނުން ދޫކޮށްލުމަށްފަހު ޝަބްނަމްވެސް އަމިއްލައަށް މަސައްކަތެއް ފެށިއެވެ. ތައުލީމީ ސެޓްފިކެޓްތަކެއް ލިބިފައިވާ މީހަކަށް ނުވާތީ، ވަޒީފާއެއް ހޯދުމަށް އޭނާއަށް ކުރެވޭނެ އެއްވެސް ކަމެއް ނެތެވެ. އޭނާފެށީ ހެދިކާ ހެދުމުގެ މަސައްކަތެވެ. ޝަބްނަމް ހޯދާ ފައިސާއިން ކައިގެން ބޮއިގެން އުޅޭނެ ދުވަހެއް ދެކެން ނޫރުޖަބީން ބޭނުން ނުވިޔަސް ހާލަތުގެ ގޮތުން އެކަމަށްވެސް އޭނާ އެއްބަސްވީއެވެ. ހިތާ ދެކޮޅަށެވެ. ޝަބްނަމްއަކީ އޭނާގެ ހިތުގެ ރާނީ ފަދައިން އޭނާގެ ގޭގެވެސް ރާނީއެވެ. އޭނާ ކިތައްމެ ދަލެއް އޮހޮރުވަން ޖެހުނަސް ޝަބްނަމް ގެ ގައިން އެންމެ ދާކޮޅެއްވެސް އޮހޮރޭކަށް އޭނާ ބޭނުމެއް ނުވެއެވެ. ވަޒީފާގައި އުޅެމުން ނޫރުޖަބީންވެސް އިތުރު މަސައްކަތްތައް ކުރަންފެށިއެވެ.\nދުވަސްތައް މާޒީވަމުންދިޔައިރު، ނޫރުޖަބީންގެ ދިރިއުޅުންވެސް ތަނަވަސްވަމުންދިޔައެވެ. އަތުގައި ރައްކާކުރެވޭ ލާރި ދިޔައީ ގިނަވަމުންނެވެ. ނަމަވެސް ފައިސާ އެއްކުރުމަށް ކުރަމުންދިޔަ ބުރަ މަސައްކަތުގެ ސަބަބުން، ދެ މީހުންގެ ގުޅުންވެސް ހީނަރުވަމުންދިޔައެވެ. ކައިވެންޏަށް ބާރަ އަހަރުވެ ޝަބްނަމްގެ އުމުރު ތިރީހުން މަތިވި އިރުވެސް ތުއްތު ދަރިއެއްގެ މައުސޫމް ރޮއިލުމާއި، ހީލުން ތަޖުރިބާ ކޮށްލެވޭގޮތެއްނުވިއެވެ.\nކުރަމުންދިޔަ ބުރަމަސައްކަތާއެކުވެ ފަނަރަ ވަނަ އަހަރު ފާއިތުވީއިރު އަލިމަހުގެ ހާރެއް ގަނެފަ އިތުރުވާ ވަރަށްވެސް އެމީހުންނަށް ފައިސާ އެއްކުރެވުނެވެ.\n"މިހާރު ޝެހެނާޒުގެ ހާރު ގަނެދެވޭހާ ފައިސާ އަހަރެމެންގެ އަތުގަ އެބަ ހުރި..."\nދުވާލުގަޑީގައި ކުޑަ ހިނދުކޮޅަކަށް ދެ މީހުން ބައްދަލުވި ދުވަހެއްގައި ނޫރުޖަބީން ޝަބްނަމްއަށް އެކަން ހަނދާން ކޮށްދިނެވެ. ޝެހެނާޒް އެގެއަށްއައިސް ވަނީ އެވަގުތުއެވެ.\n"ތި ފައިސާއަކީ ތި ދެމަފިރިންގެ އަމާނާތެއް. އެހާރަކީ އަހަރެންގެ ހާރެއް ނޫން..." ހިނިތުންވެލަމުން ޝަބްނަމްގެ ކައިރީގައި އިށީނދެލަމުން ޝޭހެނާޒްބުނެލިއެވެ.\n"ދެން ކާކުގެ ؟!،" ހައިރާންވެ އިނދެ ޝަބްނަމްއާ ދިމާއަށް ބަލާލަމުން ނޫރުޖަބީން އެހިއެވެ.\n"އެ ހާރަކީ އަސްލު ހާރެއްވެސް ނޫން..،" ޝަބްނަމް އެހެން ބުނެލުމަށްފަހު ވީގޮތް ކިޔައިދިނެވެ.\nޝަބްނަމްއަކީ ކުރިމަގަށް އުންމީދުތަކެއް ހިތުގައި އުޅޭމުންދިޔަ އަންހެނެކެވެ. އުމުރުގެ ހުރިހާ ބައެއް ފަޤީރުކަމުގައި ހޭދަކުރުމަކީ އޭނާ އެއްގޮތަކަށްވެސް ބޭނުންވި ކަމެއްނޫނެވެ. އަމިއްލަ މަސައްކަތުން ފައިސާ ހޯދައިގެން ތަނަވަސް މަގެއްހޯދުމަށް އޭނާ ދިން ޚިޔާލުތަކާ ދެކޮޅުހެދީ ނޫރުޖަބީންއެވެ.\nޝަބްނަމްގެ އުސޫލަކީ ނޫރުޖަބީންގެ އެދުމާ ދެކޮޅަށް އެއްވެސް ކަމެއް ނުކުރުމެވެ. ނޫރުޖަބީންގެ އެކަނި މަސައްކަތުން ޝަބުނަމް ނުގެންގުޅޭވޭނެ ކަން އިހުސާސް ކޮށް ނުދިނުމެވެ. ނަމަވެސް ޝަބްނަމް ގެ އަބަދުވެސް އުއްމީދަކީ ފަގީރު ކަމުގައި އޭނާ ތަޙާއްމަލްކުރި ދިރިއުޅުން އޭނާގެ ދަރިންނަށް ލިބިގެން ނުދިއުމެވެ. އޭނާގެ ހިތަށް މޮޅު ޚިޔާލެއް އައީ އޭނާގެ ހިތުގައި އުފެދުނު މި އުއްމީދުގެ ސަބަބުންނެވެ.\nނޫރުޖަބީންގެ ހިފެހެއްޓުމެއްނެތް ލޯބިން ހިފަހައްޓަމުންދިޔަ ޝަބްނަމްގެ އުއްމީދުތައް ހަގީގަތަކަށް ހެދުމަށްޓަކައި، ޝެހެނާޒްގެ އެއީ ހޯދިއެވެ. ނޫރުޖަބީންގެ އޮފީހުގެ އަހަރީ ހަފްލާގައި އޭނާއަށް ކުރިމަތިލާންޖެހުނު ބަސްތަކަކީ އަތްމަތި ތިޔާގި ތަނަވަސް އަންހެނުންގެ ފަރާތުން ނުސީދާ ގޮތެއްގައިވެސް އެފަދަ ކޮންމެ ހަފްލާއެއްގައިވެސް އާއްމުކޮށް އޭނައަށް ރައްދުކުރެވޭ ބަސްތަކެކެވެ.\nތަފާތަކީ އެރޭ ޝަބްނަމް ހުރީ އެބަސްތައް އަޑުއަހާހިތުންކަމެވެ. އެހެންނޫންނަމަ، ޝެހެނާޒްއާއެކު ޝަބްނަމް ރޭވިރޭވުން ކާމިޔާބެއްނުވީހެވެ. ޝަބްނަމް އެރޭ ގަތް ހާރަކީ ފަންސާހަކަށް ރުފިޔާ ދީފައިގަތް ހާރެކެވެ. އަލިމަހުގެ ހާރެއް ދުވަހަކުވެސް ލޮލުން ދެކިފައިނުވާތީ، ނޫރުޖަބީންއަށް އެހާރަކީ ހަގީގީއެއްޗެއް ކަމުގައި ހީކުރެވުނީއެވެ. ވަގުތީ ގޮތުން އޭގައި އަޅަމުންދިޔަ ދަޅައިގެ ފުރިހަމަކަމުންނެވެ.\nއެރޭ ނޫރުޖަބީން އަންނަންވާއިރަށް ޝަބްނަމް ހާރު ފޮރުވީ އޭނާގެ ދަބަސްތެރޭގައެވެ.\nއުމުރުގެ ފަނަރަ އަހަރު ގުރުބާންކުރުމަށްފަހު ތަނަވަސް ތިޔާގި ދިރިއުޅުމެއް ނޫރުޖަބީންއާއި ޝަބްނަމް ހޯދިއެވެ. އޮޅުވާލުމެއްގެ ތެރެއިންވެސް އަނބިމީހާގެ ހުޝިޔާރުކަމުން ހޯދި ކާމިޔާބީ ގެ އަގު ނޫރުޖަބީން ވަޒަންކުރިއެވެ. އެމީހުންގެ ކުރިމަތީގައި އޮތީ ނިމުމެއްނުވާ ލޯތްބާއެކު ތަނަވަސް ދިރިއުޅުމެކެވެ. އެ ދިރިއުޅުން އިތުރަށް އުޖާލާ ކުރުމަށްޓަކައި ތުއްތު ދަރިއަކަށް އެމީހުން މަރުހަބާކިޔެވެ. (ނިމުނީ)


އެމްސީއެސްއާއި އަލަށް ގުޅުން 20 އޮފިސަރުން ހުވާ ކޮށްފި\n30 އޯގަސްޓް 2019\nމޯލްޑިވްސް ކަރެކްޝަނަލް ސަރވިސް އާއި އަލަށްގުޅުނު 20 އޮފިސަރުން މިރޭ ހުވާކޮށްފި އެވެ.\nމާފުށީ ޖަލުގައި ކުރިއަށްދިޔަ މި ރަސްމިއްޔާތު ޝަރަފްވެރިކޮށްދެއްވީ ކޮމިޝަނަރ އޮފް ޕްރިޒަންސް ޢަބްދުﷲ މުނާޒް އެވެ. މީގެ އިތުރުން ޑެޕިއުޓީ ކޮމިޝަނަރ އޮފް ޕްރިޒަންސް އަލްއުސްތާޒް އިބްރާހިމް މުޙައްމަދު ދީދީ އާއި ޖަލުތަކުގެ ޑައިރެކްޓަރުންނާއި، ކޮމިޝަންޑް އޮފިސަރުންނާއި އައިކޯސްޓްގެ އޮފިސަރުންގެ އިތުރުން އަލަށް ގުޅުނު އޮފިސަރުންގެ އާއިލާތަކުން މި ރަސްމިއްޔާތުގައި ބައިވެރިވި އެވެ. އަދި މިހާރު ޓްރެއިންނިންގ ކުރިއަށްދާ 60 އޮފިސަރުންވެސް މިރޭގެރަސްމިއްޔާތުގައި ބައިވެރި އެވެ.\nރަސްމިއްޔާތު ޝަރަފްވެރިކޮށްދެއްވާ ވާހަކަފުޅު ދައްކަވަމުން ކޮމިޝަނަރ އޮފް ޕްރިޒަންސް ޢަބްދުﷲ މުނާޒް ވިދާޅުވީ، އެތަކެއް އުނދަގޫ ތަކާ ދަތިތަކާ އެކުވެސް ޓްރެއިންނިން ފުރިހަމަ ކުރުމުގެ ޙަޤީޤީ ފޮނި މޭވާ ލިބޭނީ، ތެދުވެރިކަމާއި އަމާނާތްތެރި ކަމާ އިހުލާޞްތެރި ކަމާއެކު ވަޒީފާ އަދާކޮށްގެން ކަމަށާއި، އަދި ޕެރޯލްގެ ޤާނޫނާއި ޤަވާއިދުތަކާއި ޖަލުތަކުގެ ޤާނޫނާއި ޤަވާއިދުތަކަށް އަހުލުވެރިވެ، އެއާ ޚިލާފު ނުވެ، ހަވާލުކުރެވޭ މަސައްކަތްތައް ފަރުވާތެރިކަމާއިއެކު ކޮށްގެން ކަމަށެވެ. މީގެ އިތުރުން މި މަސްއޫލިއްޔަތު އަދާކުރުމުގައި، އެކިއެކި ކުށްތަކުގައި ޖަލުގެ ތޭރިތަކުގެ ފުރަގަހަށް ލެވިފައިތިބި ޤައިދީންނަކީ ވެސް އިންސާނީ ޙައްޤުތަކެއްލިބިގެންވާ ބައެއްކަންވެސް ދަނެ ޤަބޫލުކުރަން ޖެހޭ ކަމަށް ވެސް މުނާޒް ވިދާޅުވި އެވެ.\nމި ރަސްމިއްޔާތުގައި އޮފިސަރުންގެ ހުވައާ ބެހޭގޮތުން ވާހަކަ ދައްކަވާ ނަސޭޙަތް ދެއްވަމުން ސިވިލް ކޯޓުގެ އިސް ޣާޒީ އަލްއުސްތާޒް ޢަބްދުﷲ އަލީ ވިދާޅުވީ، މިރޭ މިކުރެވޭ ހުވައަކީ، މުސްތަޤުބަލުގައި އެކަމެއްގެ މައްޗަށް އަދާކުރަންޖެހޭ ވާޖިބުއަދާކުރުމުގައި ސާބިތުވެ ތިބުމުގެ މައްޗަށް ކުރެވޭ ހުވައެއް ކަމަށެވެ. އަދި މިފަދަ ހުވާ ތަކަކީ އެހުވާތަކާއި ޚިލާފުވެއްޖެ ނަމަ ކައްފާރާ ދޭންޖެހޭ ހުވާ ތަކެއް ކަމަށާއި، ޤިޔާމަތްދުވަހު އެމީހަކަށް ޢަޒާބު ކުރިމަތިވެގެން ދާނެ ކަމެއް ކަމަށެވެ. އެހެންކަމުން ކޮންމެ އޮފިސަރަކު ވެސް ހުވައަށް އިހުތިރާމްކޮށް ހުވާއާއި އެއްގޮތަށް އުޅުމަށް ގަދައަޅާ މަސައްކަތް ކުރުމަށް ޣާޒީ ނަޞޭޙަތްތެރިވި އެވެ.\nހުވައާއި ބެހޭގޮތުން ވާހަކަ ދައްކަވާ ނިންމާލުމަށް ފަހު ޣާޒީ އުސްތާޒް ޢަބްދުﷲ ވަނީ އެމްސީއެސް އާއި އަލަށް ގުޅުނު އޮފިސަރުންނަށް ހުވާ ލާދެއްވާފަ އެވެ. ހުވައަށްފަހުގައި އައިކޯސްޓުގެ ޑެޕިއުޓީ ޑައިރެކްޓަރ އޭއެސްޕީ އަލްއުސްތާޒް މުޙައްމަދު ޠަލާލް އާއިއެކު އޮފިސަރުން ވަނީ ޢަޒުމް ކިޔާފަ އެވެ.\nމިރޭގެ ރަސްމިއްޔާތުގައި ދަސްވެނިވުނު ދަންސްވެނީންނަށް ސެޓިފިކެޓް ހަވާލުކޮށް، މުޅި ޓްރެއިނިން އިން އެންމެ މަތިން މާރކްސް ހޯދި5ދަސްވެނިންނަށް މެޑަލް ވެސް ވަނި ޙަވާލްކޮށްފަ އެވެ. އަދި މުޅި ޓްރެއިނިން އިން އެންމެ ފާހަގަ ކޮށްލެވުނު އޮފިސަރަށް ވަނީ ސޭޝް އާއި މެޑަލް ހަވާލުކޮށްފަ އެވެ.


SunOnline: Kulhudhuffushi airport ah raalhu araa thee bound wall jahan fasahifi\nކުޅުދުއްފުށީ އެއާޕޯޓަށް ރާޅުއަރާތީ ބައުންޑް ވޯލް ޖަހަން ފަށައިފި\nއައިޝަތު ފަރީޙާ 12 Jun 2019, 13:25\nކުޅުދުއްފުށީ އެއާޕޯޓު ސަރަހައްދަށް ރާޅު އަރަނީ --- ފޮޓޯ: ކުޅުދުއްފުށީ އޮންލަން\nކުޅުދުއްފުށީ އެއާޕޯޓަށް ރާޅުއަރާ މައްސަލައަށް ވަގުތީ ހައްލެއް ގެނައުމަށް ބައުންޑް ވޯލް ޖަހަން ފަށައިފި އެވެ.\nރީޖަނަލް އެއާޕޯޓްސްގެ ޑިރެކްޓަރު ސާމީ އަގީލް މިއަދު "ސަން" އަށް ވިދާޅުވީ ކުޅުދުއްފުށީ އެއާޕޯޓަށް ބިން ހިއްކި ސަރަހައްދުގައި ޖަހާފައިވާ ހިލައިގެ ތޮށި ވެއްޓި ރާޅު އަރާތީ އެކަމަށް ވަގުތީ ހައްލެއް ގެނައުމަށް ބައުންޑް ވޯލް ޖަހަނީ ވަގުތީ ގޮތުން ކަމަށެވެ.\n"މީގެ ކުރިން ވެސް ރާޅު އަރައި، ތޮށި ވެއްޓުނު. އެކަން އިސްލާހުކޮށްފައި ވަނިކޮށް އަލުން މިކަން ދިމާވީ. މިހާރު އެމްޓީސީސީ އާ ގުޅިގެން މިދަނީ ވެލި ބަންޑު ޖެހުމުގެ މަސައްކަތް ކުރަމުން. އެކަމަށް ދާއިމީ ހައްލެއް ގެނައުމަށް ވެސް މަސައްކަތް ކުރާނެ،" ސާމީ ވިދާޅުވި އެވެ.\nއޭނާ ވިދާޅުވީ އެ މައްސަލައަށް ދާއިމީ ހައްލެއް ލިބޭނީ ޝީޓް ޕައިލް ކޮށްގެން ނޫނީ މިހާރަށް ވުރެ އުސްކޮށް ހިލަތޮށި ޖަހައިގެން ކަމަށެވެ.\n"ރިވެޓްމެންޓުގެ ޑިޒައިނަށް ބަދަލު ގެންނަންޖެހޭނީ. ރާޅު ގަދަވެ، މޫސުން ގޯސްވުމުން މިކަން މި ދިމާވަނީ. ބައިޓަނުގެ ހިލަ ޖަހާފައި މިހާރު ހުންނާނީ. އެވަރުން ނުހިފަހައްޓާތީ، އެއަށްވުރެ ބޮޑު ކުރަން ޖެހޭކަން މިހާރު މި އެނގެނީ. އެބަދަލު ވެސް ގެންނާނެ،"\nކުޅުދުއްފުށީ އެއާޕޯޓުގެ ބިންހިއްކުމާއި ރަންވޭގެ މަސައްކަތްކުރި އެމްޓީީސީސީގެ އޮފިޝަލަކު ސަން އަށް ވިދާޅުވީ ހިލަ ތޮށީގައި ޖަހާފައި ވަނީ މަސައްކަތުގެ ޑިޒައިންގައި ބުނާ ވަރުގެ ހިލަ ކަމަށެވެ.\nމޫސުން ގޯސްވެ، ހިލަތޮށި ވެއްޓެނީ އީއައިއޭގައި ބުނާވަރަށް ވުރެ ލުއި ހިލަ ޖެހުމުން ކަމަށް ބުނެ ކުޅުދުއްފުށީ ރައްޔިތުން ދަނީ ކަންބޮޑުވުން ފާޅު ކުރަމުންނެވެ. އީއައިއޭގައި ބުނފައި ވަނީ އެ ސަރަހައްދުގައި ޖަހަންވާނީ ދެ ޓަނު ނުވަތަ 1.5 ޓަނުގެ ހިލަ ކަމަށެވެ.\nކުޅުދުއްފުށީގެ އެއާޕޯޓް އެޅުމަށް ސަރުކާރުން ވަނީ އެރަށު އުތުރު ފަރާތުގެ މޫދާއި ކުޅިން ބައެއް ހިއްކައިފަ އެވެ. އަދި އެ ސަރަަހައްދުގެ ގޮނޑުދޮށް ހިމާޔަތްކުރުމުގެ ގޮތުން ބޮޑު ބައެއްގައި ވަނީ ހިލަތޮށި ވެސް ޖަހައިފަ އެވެ. މީގެ ކުރިން ވެސް ވިއްސާރަވެ ހިލަ ތޮއްޓަށް ގެއްލުން ވުމުން އެމްޓީސީސީ އިން ވަނީ އެކަން ހައްލު ކުރުމަށް މަސައްކަތް ކޮށްފަ އެވެ.\nހުރިހާ އެއާޕޯޓެއް އަންނަ އަހަރަށް ނިމޭނެ\nމަޑިވަރު އެއާޕޯޓު ހުޅުވުން އަންނަ އަހަރަށް\nކުޅުދުއްފުށީ އެއާޕޯޓްގެ 25 ވަޒީފާއަށް 400 މީހުން